ބްރޯޑްކާސްޓްކުރުމުގެ ގާނޫނު (ގާނޫނު ނަންބަރު 16/2010) - Gaanoon.com\nބްރޯޑްކާސްޓްކުރުމުގެ ގާނޫނު (ގާނޫނު ނަންބަރު 16/2010)\n(ގާނޫނު ނަންބަރު 16/2010)\n(ހ) މިއީ، ދިވެހިރާއްޖޭގައި ބްރޯޑްކާސްޓްކުރުމުގެ ސިޔާސަތުތައް ތަންފީޒުކުރުމަށްޓަކައި ކޮމިށަނެއް އުފެއްދުމާއި، އެ ކޮމިށަނުގެ މަސްއޫލިއްޔަތުތަކާއި، ވާޖިބުތައް އެކަށައެޅުމާއި، ބްރޯޑްކާސްޓްކުރުމުގެ އާންމު އުސޫލުތައް ބަޔާންކުރުމާއި، ބްރޯޑްކާސްޓްކުރުމަށް ލައިސަންސް ދެވޭނެގޮތްތައް ބަޔާންކުރުމާއި، ބްރޯޑްކާސްޓްކުރުމާގުޅޭ އެނޫންވެސް ކަންކަން ބަޔާންކުރުމުގެ ގާނޫނެވެ.\n(ށ) މި ގާނޫނަށް ކިޔާނީ "ބްރޯޑްކާސްޓްކުރުމުގެ ގާނޫނު" އެވެ.\nމި ގާނޫނުގެ މަގްސަދަކީ، އަންނަނިވި ކަންކަމަށް މަގުފަހިކުރުމުގެ ގޮތުން، ދިވެހިރާއްޖޭގައި ބްރޯޑްކާސްޓްކުރުމުގެ ސިޔާސަތެއް އެކަށައަޅައި، ތަރައްގީކޮށް، ހިންގުމެވެ.\n(ހ) ދިވެހިރާއްޖޭގެ ގާނޫނުއަސާސީގެ ދަށުން ލިބިދޭ ހިޔާލުފާޅުކުރުމުގެ މިނިވަންކަން ދަމަހައްޓައި، އާލާކުރުން؛\n(ށ) ގައުމު ބިނާކުރުމަށާއި، ޑިމޮކްރަސީ އާލާކުރުމަށާއި، ދިވެހިރާއްޖޭގެ ދީނީ، ޘަގާފީ، ސިޔާސީ، އިޖްތިމާއީ، ގައުމީ، އިގްތިސާދީ، އަދި ފަންނުވެރި ހުނަރުތަކުގެ ފޭރާން ރައްކާތެރިކޮށްދީ، މުއްސަނދިކޮށް ދިނުން؛\n(ނ) މި ގާނޫނުގެ ތަރަހައިގެ ތެރޭގައި، ހަބަރާއި މައުލޫމާތު ފެތުރުމުގައި އެއްފަރާތަށްވުރެ ގިނަ ފަރާތްތަކަށް ބައިވެރިވެވޭނެގޮތް ހަމަޖައްސައިދިނުމާއި، ތަފާތު ބާވަތުގެ ހިޔާލުތަކަށާއި، ތަފާތު ވިސްނުންތަކަށް، ފުރުސަތު ލިބޭނެގޮތް ހަމަޖައްސައި ދިނުން؛\n(ރ) ޕަބްލިކް ބްރޯޑްކާސްޓިންގ ހިދުމަތާއި، އަމިއްލަ މީޑިއާގެ ހިދުމަތާއި، ކޮމަރށަލް ބްރޯޑްކާސްޓިންގގެ ހިދުމަތާއި، ކޮމިއުނިޓީ ބްރޯޑްކާސްޓިންގގެ ހިދުމަތްދިނުމުގެ އުސޫލުތައް ރާއްޖޭގައި ތައާރުފުކޮށް ހިންގާނެ ވަސީލަތްތަކެއް ގާއިމުކުރުން؛\n(ބ) ދިވެހިރާއްޖޭގެ އާބާދީގެ އެކި ގިންތިތަކަށް އަމާޒުކޮށް މައުލޫމާތާއި ހޭލުންތެރިކަމުގެ ޕްރޮގްރާމްތައް ފޮނުވޭނެގޮތް ހެދުން؛\n(ޅ) ދިވެހިރާއްޖޭގެ ބްރޯޑްކާސްޓްކުރުމުގެ މައިދާނުގައި އިންވެސްޓްކުރުމަށް މަގުފަހިކޮށްދިނުމާއި، އެ މައިދާނުގައި މާލީ ތަނަވަސްކަން ލިބިގަތުމަށާއި، އިންސާފުވެރި ވާދަވެރިކަމަށް ފުރުސަތު ހުޅުވާލުން؛\n(ކ) ދިވެހިރާއްޖޭގެ ބްރޯޑްކާސްޓްކުރުމުގެ މައިދާނުގެ ބާރުތައް އެއްބައެއްގެ އަތްމައްޗަށް ނުދާނެގޮތަށް އެ މައިދާން ބައްޓަންކުރުމާއި، އިންސާފުވެރި ވާދަވެރިކަމަށް ފުރުސަތު ހުޅުވާލުން؛\n(އ) ހަގީގީ މައުލޫމާތު ލިބިދެނިވި ޕްރޮގްރާމްތައް ކުރިއެރުވުން؛\n(ވ) ދިވެހިރާއްޖޭގެ އެންމެހައި ރައްޔިތުންނަށް ހިދުމަތް ފޯރުވައިދިނުމަށް ސަމާލުކަންދޭނެ ބްރޯޑްކާސްޓަރުން އުފެއްދުން؛\n(މ) ދިވެހިރާއްޖޭގެ ތަފާތު އެކި ހިސާބުތަކަށް ހިދުމަތްދޭނެ ބްރޯޑްކާސްޓަރުންނަށް ލައިސަންސް ދިނުމާއި، ދެވެންއޮތް އެންމެ ފުޅާ ދާއިރާއެއްގައި ރާއްޖޭގެ އެންމެހައި ކަންކޮޅުތަކަށް ބްރޯޑްކާސްޓިންގގެ ހިދުމަތްތައް ފޯރުވައިދިނުން؛\n(ފ) އާ އީޖާދުތަކުގެ އެކަށީގެންވާ ބޭނުންތައް ހިފުން ކުރިއެރުވުން؛\n(ދ) ދިވެހި އުފެއްދުންތައް، ބްރޯޑްކާސްޓްކުރުމުގެ ދާއިރާގައި ކުރިއަރުވައި އާލާކުރުމަށް ބާރުއެޅުން.\nމޯލްޑިވްސް ބްރޯޑްކާސްޓިންގ ކޮމިށަން\n3 ވަނަ މާއްދާ – ކޮމިށަން އުފެއްދުން\nމި ގާނޫނުގެ2ވަނަ މާއްދާގައި ބަޔާންކޮށްފައިވާ މަގްސަދުތައް ހާސިލުކުރުމަށްޓަކައި، ދިވެހިރާއްޖޭގައި ބްރޯޑްކާސްޓްކުރުމުގެ ސިޔާސަތުތައް ތަންފީޒުކޮށް، އެސިޔާސަތުތައް ދިފާއުކޮށް، ރައްކާތެރިކުރުމާއި، ބްރޯޑްކާސްޓްކުރާ ފަރާތްތަކުން އެސިޔާސަތާ އެއްގޮތަށް އަމަލުތައް ބަހައްޓާތޯ ބަލައި، އެސިޔާސަތުތަކާ އެކި ފަރާތްތަކުން ހިލާފުވާ ފަހަރުތަކުގައި ފިޔަވަޅު އެޅުމަށާއި، ބްރޯޑްކާސްޓްކުރުމުގެ ސިޔާސަތާގުޅޭ އެހެނިހެން ކަންކަން ކުރުމަށާއި، ދިވެހިރާއްޖޭގެ ބްރޯޑްކާސްޓްކުރުމުގެ ހިދުމަތް ޒިންމާދާރު ގޮތެއްގައި ހަރުދަނާކުރުމަށްޓަކައި ކުރަންޖެހޭ ކަންކަން ކުރުމަށްޓަކައި "މޯލްޑިވްސް ބްރޯޑްކާސްޓިންގ ކޮމިށަން" ގެ ނަމުގައި ކޮމިށަނެއް، މި މާއްދާއިން މި އުފެއްދީއެވެ. މި ކޮމިށަނަކީ އަމިއްލަ ނަމުގައި ދައުވާ ކުރުމާއި ދައުވާ ލިބިގަތުމުގެ ބާރު ލިބިގެންވާ ކޮމިށަނެކެވެ.\n4 ވަނަ މާއްދާ - ކޮމިށަނުގެ މަސްއޫލިއްޔަތުތައް\nކޮމިށަނުގެ މަސްއޫލިއްޔަތުތައް ތިރީގައި އެވަނީއެވެ.\n(ހ) ބްރޯޑްކާސްޓްކުރުމަށް ދޫކުރެވޭ ފްރީކުއެންސީތައް ބޭނުންކުރާނެގޮތުގެ ޕްލޭނެއް އެކުލަވާލުން؛\n(ށ) ބްރޯޑްކާސްޓަރުންނަށް ލައިސަންސް ދޫކުރުމުގެ ކަންތައްތައް ބެލެހެއްޓުން؛\n(ނ) ލައިސަންސް ދޫކުރުމުގައި އެކަށައަޅާ ށަރުތުތަކަށް ބްރޯޑްކާސްޓަރުން އިހްތިރާމްކުރާކަން ޔަގީންކުރުން؛\n(ރ) ބްރޯޑްކާސްޓްކުރާ ފަރާތްތަކުގެ ސުލޫކީ މިންގަނޑުތައް އެކަށައަޅައި ދެމެހެއްޓުން؛ އަދި\n(ބ) ބްރޯޑްކާސްޓްކުރުމުގެ ދާއިރާއާބެހޭ މައްސަލަތަކުގައި ސަރުކާރަށް ލަފާ ދިނުން.\n5 ވަނަ މާއްދާ - ކޮމިށަނުގެ މެންބަރުން\n(ހ) ކޮމިށަން އެކުލެވިގެންވާނީ، މި ގާނޫނުގެ6ވަނަ މާއްދާގައިވާ ގޮތުގެމަތިން އައްޔަންކުރެވޭ7(ހަތެއް) މެންބަރުންގެ މައްޗަށެވެ. އެއިން ކޮންމެ މެންބަރަކީވެސް، ބްރޯޑްކާސްޓްކުރުމުގެ ދާއިރާއިން، ހާއްސަކޮށް ސިޔާސަތު އެކުލަވާލުމާއި، ގާނޫނާއި އާ އީޖާދުތަކާއި، ނޫސްވެރިކަން އަދި/ނުވަތަ ވިޔަފާރީގެ ރޮނގުން، ތައުލީމު ނުވަތަ ތަޖުރިބާ ލިބިފައިވާ، މުޖުތަމައު ގަބޫލުކުރާ މިންގަނޑުތަކުން އަބުރުވެރި، އަހްލާގު ރަނގަޅު، ވަކިފަރާތަކަށް ނުޖެހޭ ގާބިލު މީހެއްކަމުގައި ވާންވާނެއެވެ.\n(ށ) ކޮމިށަނުގެ މެންބަރުންގައި އަންނަނިވި ށަރުތުތައް ފުރިހަމަވާންވާނެއެވެ.\nއުމުރުން 18 އަހަރު ވެފައިވުން.\nއިސްލާމްދީނުގައި ހައްދެއް ކަނޑައެޅިފައިވާ ކުށެއް ނުވަތަ ހިޔާނާތުގެ ކުށެއް ކުރިކަން ވޭތުވެދިޔަ5(ފަހެއް) އަހަރު ދުވަހުގެ ތެރޭގައި ށަރީއަތަށް ސާބިތުވެފައިވާ މީހަކު ކަމުގައި ނުވުން.\nދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީގެ ދަށުން ނުވަތަ ގާނޫނެއްގެ ދަށުން އިންތިހާބުކުރެވޭ ނުވަތަ އައްޔަންކުރެވޭ މަގާމެއްގައި ހުރި މީހަކު ކަމުގައި ނުވުން.\nސިވިލް ސަރވިސްގެ ނުވަތަ ސަރުކާރާއި ސަރުކާރު ހިއްސާވާ ކުންފުންޏެއްގެ އެހެންވެސް ވަޒީފާއެއް އަދާކުރާ މީހަކު ކަމުގައި ނުވުން.\nކޮމިއުނިކޭށަނާއި ބްރޯޑްކާސްޓްކުރުމުގެ ދާއިރާގައި މާލީ މަސްލަހަތެއް އޮތް މީހަކު ކަމުގައި ނުވުން.\n6 ވަނަ މާއްދާ - މެންބަރުން އައްޔަންކުރުން\n(ހ) ކޮމިށަނުގެ މެންބަރުން އައްޔަންކުރާނީ މި މާއްދާގައި ބަޔާންކުރެވިފައިވާ ގޮތުގެމަތިން ރައީސުލްޖުމްހޫރިއްޔާއެވެ.\n(ށ) ކޮމިށަނަށް މެންބަރުން އައްޔަންކުރަން ޖެހުމުން ކޮންމެ ފަހަރަކުވެސް ރައީސުލްޖުމްހޫރިއްޔާގެ އޮފީހުން އިއުލާންކުރުމަށްފަހު އެކަމަށް ކުރިމަތިލި ހުރިހާ މީހުންގެ ނަމާއި ވަނަވަރު ރައްޔިތުންގެ މަޖިލީހަށް ރައީސުލްޖުމްހޫރިއްޔާ ފޮނުވަންވާނެއެވެ. ކުރިމަތިލި މީހުންގެ ލިސްޓް ފޮނުވުމުގައި ކޮމިށަނަށް އައްޔަންކުރުމަށް ރައީސުލްޖުމްހޫރިއްޔާ އިސްކަންދޭ ތަރުތީބުން ލިސްޓް އެކުލަވާލަންވާނެއެވެ. ކޮމިށަނަށް އައްޔަންކުރާނީ މަޖިލީހުން ފާސްކުރުމަށްފަހު ރައީސުލްޖުމްހޫރިއްޔާއަށް ފޮނުވާ ނަމެއް ނުވަތަ ނަންތަކެވެ.\n(ނ) ކޮމިށަނުގެ މެންބަރުކަމަށް އައްޔަންކުރުމަށް ރައްޔިތުންގެ މަޖިލީހުން ފާސްކުރާ މީހަކު ނުވަތަ މީހުން ކޮމިށަނުގެ މެންބަރުކަމަށް ރައީސުލްޖުމްހޫރިއްޔާ އައްޔަންކުރަންވާނެއެވެ.\n7 ވަނަ މާއްދާ - މެންބަރުކަމުގެ މުއްދަތު\n(ހ) ކޮމިށަނަށް އައްޔަންކުރެވޭ މެންބަރަކު، އެ މަގާމުގައި ދެމިހުންނާނީ އެ މެންބަރަކު އައްޔަންކުރެވޭ ތާރީހުން ފެށިގެން5(ފަހެއް) އަހަރު ދުވަހުގެ މުއްދަތަށެވެ.\n(ށ) ކޮމިށަނަށް މެންބަރުން އައްޔަންކުރެވޭ މުއްދަތު ހަމަވުމުން އަލުން އިތުރު މުއްދަތަކަށް އެ މެންބަރުން ކޮމިށަނަށް އައްޔަންކުރެވިދާނެއެވެ.\n8 ވަނަ މާއްދާ - ކޮމިށަނުގެ ރައީސާއި ނައިބުރައީސް\n(ހ) ކޮމިށަނުގެ މެންބަރުންގެ ތެރެއިން، ކޮމިށަނުގެ ރައީސަކާއި ނައިބުރައީސެއް ކޮމިށަނުން އައްޔަންކުރަންވާނެއެވެ.\n(ށ) ކޮމިށަނުގެ ރައީސް، ކޮމިށަނުގެ ޖަލްސާތަކުގެ ރިޔާސަތު ބަލަހައްޓައި، މި ގާނޫނުން ކޮމިށަނާ ހަވާލުކޮށްފައިވާ އެންމެހައި މަސްއޫލިއްޔަތުތައް ކޮމިށަނުން އަދާކުރުމަށް ބާރުއަޅައި، އެ ކަންކަން ކުރެވޭނެ މަގު ހަމަޖައްސައިދޭންވާނެއެވެ.\n(ނ) ކޮމިށަނުގެ ރައީސްގެ މަގާމުގެ މަސްއޫލިއްޔަތުތައް އަދާކުރުމަށް އޭނާ ނުކުޅެދިއްޖެ ހާލަތެއްގައި، ނުވަތަ އުޒުރުވެރިވެއްޖެ ހާލަތެއްގައި، ނުވަތަ އެ މަގާމު ހުސްވެއްޖެ ހާލަތެއްގައި، އެ މަގާމުގެ މަސްއޫލިއްޔަތުތައް ވަގުތީގޮތުން އަދާކުރާނީ ކޮމިށަނުގެ ނައިބުރައީސެވެ. މީގެ އިތުރުން، ކޮމިށަނުގެ ރައީސް ކޮމިށަނުގެ ނައިބުރައީސާ ހަވާލުކުރާ މަސްއޫލިއްޔަތުތައްވެސް އޭނާ އަދާކުރަންވާނެއެވެ.\n9 ވަނަ މާއްދާ - މަގާމު ހުސްވުން\n(ހ) ކޮމިށަނުގެ މެންބަރެއްގެ މަގާމު ހުސްވެއްޖެކަމަށް ބެލޭނީ އަންނަނިވި ހާލަތްތަކުގައެވެ.\nމެންބަރުކަމުގެ މުއްދަތު ހަމަވުމުން.\nމި ގާނޫނުގެ 12 ވަނަ މާއްދާގައިވާ ގޮތުގެމަތިން، ކޮމިށަނުގެ މެންބަރުކަމުން ވަކިކުރުމުން.\nގާނޫނުއަސާސީގެ ދަށުން ނުވަތަ ގާނޫނެއްގެ ދަށުން އިންތިހާބުކުރެވޭ ސިޔާސީ މަގާމަކަށް ހަމަޖެއްސުމުން.\nކޮމިށަނުގެ މެންބަރުންގެ ކިބައިގައި ހުރުން މި ގާނޫނު ލާޒިމުކުރާ ސިފަތަކުގެ ތެރެއިން ސިފައެއް އުނިވުމުން.\nއިސްލާމީ ށަރީއަތުގައި ހައްދެއް ކަނޑައެޅިފައިވާ ކުށެއް އެމީހެއްގެ މައްޗަށް ސާބިތުވުން.\n(ށ) ކޮމިށަނުގެ ރައީސްގެ މަގާމު ނުވަތަ ނައިބުރައީސްގެ މަގާމު ހުސްވެއްޖެކަމަށް ބެލޭނީ، ކޮމިށަނުގެ މެންބަރުކަމުގެ މަގާމު ހުސްވެއްޖެކަމަށް ބެލެވޭ ހާލަތެއް ކުރިމަތިވުމުންނެވެ.\n10 ވަނަ މާއްދާ - ހުސްވާ މަގާމަށް މީހުން އައްޔަންކުރުން\n(ހ) ކޮމިށަނުގެ މެންބަރުކަމުގެ މަގާމެއް ހުސްކޮށް ނޯންނާނެ ގޮތެއްގެމަތިން، ކޮމިށަނުގެ މެންބަރުންގެ މެންބަރުކަމުގެ މުއްދަތު ހަމަވުމުގެ ކުރިން، ކޮމިށަނަށް އާ މެންބަރުން އައްޔަންކޮށް ނިންމަންވާނެއެވެ.\n(ށ) މި ގާނޫނުގެ9ވަނަ މާއްދާގެ (ހ) ގެ (2) ވަނަ ނަންބަރުން ފެށިގެން (7) ވަނަ ނަންބަރުގެ ނިޔަލަށް ހުރި ނަންބަރުތަކުގައި ބަޔާންކޮށްފައިވާ ހާލަތްތަކުގެ ތެރެއިން ހާލަތެއް މެދުވެރިވެގެން ކޮމިށަނުގެ މެންބަރުކަމުގެ މަގާމެއް ހުސްވެއްޖެނަމަ، އެ މަގާމެއް ހުސްވާތާ ގިނަވެގެން 60 (ފަސްދޮޅަސް) ދުވަހުގެ ތެރޭގައި އެ މަގާމަށް މީހަކު އަލުން އައްޔަންކުރަންވާނެއެވެ.\n11 ވަނަ މާއްދާ - ކޮމިށަނުގެ މެންބަރުންގެ މަސްއޫލިއްޔަތުތައް\nކޮމިށަނުގެ މެންބަރުންގެ މަސްއޫލިއްޔަތުތައް ތިރީގައި އެވަނީއެވެ.\n(ހ) ކަނޑައެޅިގެން އެނގެންއޮތް އުޒުރެއް މެދުވެރިވެގެން މެނުވީ، ކޮމިށަނުގެ ޖަލްސާތަކަށް ހާޒިރުވުން؛\n(ށ) ކޮމިށަނުގެ މަސައްކަތާބެހޭ ގޮތުން ކަނޑައަޅަންޖެހޭ ސިޔާސަތުތަކާއި މިންގަނޑުތައް އެކަށައަޅައި، ކޮމިށަނުގެ މަސައްކަތް ގެންދާނެގޮތުގެ ލަފާ ދިނުން؛\n(ނ) ކޮމިށަނުގެ ސެކްރެޓަރީ ޖެނެރަލަކު އައްޔަންކުރުން؛\n(ރ) ކޮމިށަނަށް އައްޔަންކުރެވޭ ކޮންމެ މެންބަރަކުވެސް، މިނިވަންކަމާއެކު ވަކިފަރާތަކަށް ލެނބުމެއްނެތި، ކޮމިށަނުގެ ގަވާއިދާ އެއްގޮތްވާ ގޮތުގެމަތިން، އާންމުންގެ ވިންދާ އެއްގޮތަށް، މެންބަރުކަމުގެ މަސްއޫލިއްޔަތުތަކާއި ވާޖިބުތައް އަދާކުރުން. އަދި ބްރޯޑްކާސްޓްކުރުމުގެ ސިޔާސަތުތައް ކުރިއެރުވުމަށް ހުރިހާ ވަގުތެއްގައިވެސް މަސައްކަތްކުރުން.\n12 ވަނަ މާއްދާ - މެންބަރުކަމުން ވަކިކުރުން\n(ހ) ކޮމިށަނުގެ މެންބަރަކު އޭނާގެ މަގާމުން ވަކިކުރެވޭނީ، އަންނަނިވި ހާލަތްތަކުގެ ތެރެއިން ހާލަތެއް މެދުވެރިވެގެން، ރައީސުލްޖުމްހޫރިއްޔާ އެކަމެއް ރައްޔިތުންގެ މަޖިލީހަށް ހުށަހެޅުމުން، ނުވަތަ ރައްޔިތުންގެ މަޖިލީހުގެ ކަމާބެހޭ ކޮމިޓީއަކަށް ފެނިގެން ރައްޔިތުންގެ މަޖިލީހަށް ހުށަހެޅުމުން އެ މެންބަރަކު ކޮމިށަނުގެ މެންބަރުކަމުން ވަކިކުރުމަށް ރައްޔިތުންގެ މަޖިލީހުގެ ޖަލްސާއެއްގައި ހާޒިރުވެ، ވޯޓުގައި ބައިވެރިވި މެންބަރުންގެ އަގުލަބިއްޔަތުން ފާސްކުރުމުންނެވެ.\nށަރުއީ ހުކުމަކުން އިފްލާސްކުރުން.\nކޮމިށަނުގެ މެންބަރެއްގެ ހައިސިއްޔަތުން އުފުލަންޖެހޭ މަސްއޫލިއްޔަތު އުފުލުމަށް ނުކުޅެދުން.\nމި ގާނޫނުގައި ކަނޑައަޅާފައިވާ މެންބަރުންގެ މަސްއޫލިއްޔަތުތަކާއި ޒިންމާ އަދާކުރުމުގައި އިހުމާލުވުން.\nބްރޯޑްކާސްޓްކުރުމުގެ ސިޔާސަތާ ހިލާފަށް އަމަލުކުރުން.\nއެކަށީގެންވާ ސަބަބެއް ނެތި ވިދިވިދިގެން ކޮމިށަނުގެ3(ތިނެއް) ބައްދަލުވުމަށް ހާޒިރުނުވުން.\n(ށ) މި މާއްދާގެ (ހ) ގައިވާ ގޮތުގެމަތިން ކޮމިށަނުގެ މެންބަރަކު މެންބަރުކަމުން ވަކިކުރުމަށް ރައްޔިތުންގެ މަޖިލީހުން ފާސްކުރުމުން، އޭނާ ކޮމިށަނުގެ މެންބަރުކަމުން ވަކިވީއެވެ.\n(ނ) ކޮމިށަނުގެ މެންބަރަކު މަގާމުން ވަކިކުރުމުގެ ކުރިން އޭނާގެ އަމިއްލަ ދިފާއުގައި ވާހަކަދެއްކުމުގެ ފުރުސަތު ރައްޔިތުންގެ މަޖިލީހުން އޭނާއަށް ދޭންވާނެއެވެ.\n(ރ) ކޮމިށަނުގެ މެންބަރުކަމުން ވަކިކުރެވޭ ކޮންމެ މީހަކަށްވެސް، އެމީހަކު މެންބަރުކަމުން ވަކިކުރެވުނު ސަބަބު ބަޔާންކޮށް ލިޔުމަކުން އަންގަންވާނެއެވެ.\n13 ވަނަ މާއްދާ – އިސްތިއުފާދިނުން\n(ހ) ކޮމިށަނުގެ މެންބަރަކު އޭނާގެ އެ މަގާމުން އިސްތިއުފާދޭން ބޭނުންވެއްޖެނަމަ ރައީސުލްޖުމްހޫރިއްޔާއަށް ފޮނުވާ ލިޔުމަކުން އިސްތިއުފާދެވިދާނެއެވެ. އިސްތިއުފާދިންކަމުގެ ލިޔުން ރައީސުލްޖުމްހޫރިއްޔާއަށް ލިބުމުން އެ މެންބަރަކު އެ މަގާމުން ވަކިވީއެވެ.\n(ށ) ކޮމިށަނުގެ ރައީސާއި ނައިބުރައީސްވެސް އިސްތިއުފާދޭނީ މި މާއްދާގެ (ހ) ގައި ބަޔާންކޮށްފައިވާ ގޮތުގެމަތިންނެވެ. އެގޮތުން، ކޮމިށަނުގެ ރައީސް ނުވަތަ ނައިބުރައީސް އޭނާގެ މަގާމުން އިސްތިއުފާދިންކަމުގައިވިޔަސް، ކޮމިށަނުގެ މެންބަރުކަމުން އޭނާ އިސްތިއުފާދިނީ ކަމުގައެއް ނުބެލެވޭނެއެވެ.\n14 ވަނަ މާއްދާ - ކޮމިށަނުގެ ސެކްރެޓަރީ ޖެނެރަލް އަދި މުވައްޒަފުން އައްޔަންކުރުން\n(ހ) ކޮމިށަނުގެ އިދާރާ ހިންގުމަށްޓަކައި ކޮމިށަނުން ސެކްރެޓަރީ ޖެނެރަލެއް އައްޔަންކުރަންވާނެއެވެ. އަދި، ކޮމިށަނުން ހަދާ ގަވާއިދާއެއްގޮތްވާ ގޮތުގެމަތިން ކޮމިށަނުގެ އިދާރާ ހިންގާނީ، ސެކްރެޓަރީ ޖެނެރަލެވެ.\n(ށ) ކޮމިށަނުގެ ސެކްރެޓަރީ ޖެނެރަލްކަމުގެ މަގާމަށް އައްޔަންކުރެވޭ މީހަކީ ކޮމިށަނުގެ މެންބަރުންގައި ހުރުން މި ގާނޫނު ލާޒިމުކުރާ ށަރުތުތައް ފުރިހަމަވާ މީހަކަށް ވާންވާނެއެވެ.\n(ނ) ކޮމިށަނުގެ ސެކްރެޓަރީ ޖެނެރަލްގެ މަގާމުގެ ށަރުތުތަކާއި، އެ މަގާމަށް މީހަކު ހޯދުމާއި ހަމަޖެއްސުމާބެހޭ ކަންކަން ކަނޑައަޅާނީ ކޮމިށަނުންނެވެ.\n(ރ) ކޮމިށަނުން ކަނޑައަޅާފައިވާ ސިޔާސަތުތަކާއެއްގޮތަށް ކޮމިށަން ހިންގުމަކީ ސެކްރެޓަރީ ޖެނެރަލްގެ ޒިންމާއެކެވެ.\n(ބ) ދިވެހިރާއްޖޭގެ ގާނޫނާއި ގަވާއިދާ ހިލާފުވާފަދަކަމެއް ކޮމިށަނުގެ ސެކްރެޓަރީ ޖެނެރަލާ ދެކޮޅަށް ސާބިތުވެއްޖެނަމަ، ކޮމިށަނުގެ އަގުލަބިއްޔަތުގެ ވޯޓަކުން އޭނާ މަގާމުން ވަކިކުރެވިދާނެއެވެ. މިގޮތަށް ސެކްރެޓަރީ ޖެނެރަލް މަގާމުން ވަކިކުރާނަމަ، ވަކިކުރި ސަބަބު ލިޔުމަކުން އޭނާއަށް އަންގަންވާނެއެވެ. އަދި އެ ނިންމުމަކާމެދު ށަރީއަތަށް މައްސަލަ ހުށަހެޅުމުގެ އިހްތިޔާރު އޭނާއަށް ލިބިގެންވެއެވެ.\n(ޅ) ކޮމިށަނަށް އެކަށައެޅިފައިވާ ބަޖެޓާއެއްގޮތްވާ ގޮތުގެމަތިން، ސެކްރެޓަރީ ޖެނެރަލްގެ ލަފާގެ މަތިން، ކޮމިށަނުން ކުރަންޖެހޭ ކަންތައްތައް ކުރުމަށް އެކަށޭނަ މުވައްޒަފުން ހިމެނޭ އިދާރާއެއް ކޮމިށަނުން ގާއިމުކުރަންވާނެއެވެ.\n(ކ) ކޮމިށަނުގެ ސެކްރެޓަރީ ޖެނެރަލާއި މުވައްޒަފުންނަކީ އެމީހުންގެ ވަޒީފާ އަދާކުރުމުގައި މުސްތަގިއްލު އަދި ވަކިފަރާތަކަށް ނުޖެހި، ބްރޯޑްކާސްޓްކުރުމުގެ ސިޔާސަތުތަކާއެއްގޮތަށް މަސައްކަތްކުރާ ބަޔަކަށް ވާންވާނެއެވެ.\n15 ވަނަ މާއްދާ - އުޖޫރައާއި އެހެނިހެން މާލީ އިނާޔަތްތައް\n(ހ) ކޮމިށަނުގެ ރައީސާއި ނައިބުރައީސާއި މެންބަރުންނަށް ދެވޭ އުޖޫރައާއި އެހެނިހެން މާލީ އިނާޔަތްތައް ކަނޑައަޅާނީ ރައްޔިތުންގެ މަޖިލީހުންނެވެ. އަދި ކޮމިށަނުގެ ރައީސާއި ނައިބުރައީސާއި މެންބަރުން، މަގާމުގެ ހައިސިއްޔަތުން ކުރާ ދަތުރުތަކުގެ ހަރަދު ކޮމިށަނަށް އެކަށައެޅިފައިވާ ބަޖެޓާއެއްގޮތްވާ ގޮތުގެމަތިން ކޮމިށަނުން ހަމަޖައްސައިދޭންވާނެއެވެ.\n(ށ) ކޮމިށަނުގެ ރައީސަށާއި ނައިބުރައީސަށް ދެވޭ އުޖޫރައާއި މާލީ އިނާޔަތްތައް، އެމީހުންގެ މަގާމުގެ މުއްދަތުގައި އުންޏެއް ނުކުރެވޭނެއެވެ. އަދި ކޮމިށަނުގެ މެންބަރުންނަށް ދެވޭ އުޖޫރައާއި މާލީ އިނާޔަތްތައްވެސް، އެމީހުންގެ މެންބަރުކަމުގެ މުއްދަތުގައި އުންޏެއް ނުކުރެވޭނެއެވެ.\n(ނ) ކޮމިށަނުގެ މުވައްޒަފުންނަށް ދެވޭ އުޖޫރައާއި އެހެނިހެން މާލީ އިނާޔަތްތައް ކަނޑައަޅާނީ، މިނިސްޓްރީ އޮފް ފިނޭންސް އެންޑް ޓްރެޒަރީގެ ލަފާގެ މަތިން ކޮމިށަނުންނެވެ.\n16 ވަނަ މާއްދާ - މާލީ ކަންކަން\n(ހ) ތިރީގައި ބަޔާންކޮށްފައިވާ ގޮތްގޮތަށް ކޮމިށަނަށް ފައިސާ ހޯދިދާނެއެވެ.\nމި ގާނޫނުގެ ދަށުން ނެގޭ ބްރޯޑްކާސްޓިންގ ލައިސަންސް ފީ؛\nދައުލަތުގެ ބަޖެޓުގައި ހިމަނައިގެން ދޫކުރާ ފައިސާ؛\nރާއްޖޭގެ ނުވަތަ ރާއްޖެއިން ބޭރުގެ ފަރާތްތަކުން ދޭ ހިލޭ އެހީ؛\nދިވެހިރާއްޖޭގެ ގާނޫނާއި ގަވާއިދާ ހިލާފުނުވާގޮތަށް އެހެނިހެން ގޮތްގޮތުން ހޯދާ ފައިސާ.\n(ށ) ކޮންމެ އަހަރެއް ނިމުމުގެ ކުރިން، ކުރިއަށްއޮތް އަހަރު ކޮމިށަނުގެ މަސްއޫލިއްޔަތުތައް އަދާކުރުމަށް ބޭނުންވާ ފައިސާގެ ބަޖެޓެއް ތައްޔާރުކޮށް މިނިސްޓްރީ އޮފް ފިނޭންސް އެންޑް ޓްރެޒަރީއަށް ހުށަހެޅުމުން ރައްޔިތުންގެ މަޖިލީހުން ފާސްކުރުމަށްޓަކައި ރައްޔިތުންގެ މަޖިލީހަށް ފޮނުވަންވާނެއެވެ.\n(ނ) ކޮމިށަނުގެ އާމްދަނީއާއި ހަރަދާއި މިލްކިއްޔާތާއި، މާލީ ޒިންމާތަކާބެހޭ ހިސާބު، އޮޑިޓަރ ޖެނެރަލްގެ މަށްވަރާއާއެކު، ކޮމިށަނުން ހަދާ ގަވާއިދުގައިވާ ގޮތުގެމަތިން ލިޔެ ބަލަހައްޓައި އޮޑިޓްކުރުމަށްފަހު، އެކުލަވާލެވޭ މާލީ ބަޔާނެއް، މި ގާނޫނުގެ 20 ވަނަ މާއްދާގައި ބަޔާންކޮށްފައިވާ އަހަރީ ރިޕޯޓާއެކު، މާލިއްޔަތު ގާނޫނާއި ގަވާއިދުގައިވާ ގޮތުންގެމަތިން ރައީސުލްޖުމްހޫރިއްޔާއަށާއި ރައްޔިތުންގެ މަޖިލީހަށް ފޮނުވަންވާނެއެވެ.\n17 ވަނަ މާއްދާ - ކޮމިށަން ހިންގުމުގެ ގަވާއިދު\n(ހ) މި ގާނޫނުގެ ދަށުން ހަދަންޖެހޭ ގަވާއިދުތައް ކޮމިށަނުން ހަދައި ހިންގަންވާނެއެވެ. އަދި ކޮމިށަނުގެ މަސައްކަތްތައް ކުރިއަށްގެންދަންވާނީ އެ ގަވާއިދުތަކާއެއްގޮތްވާ ގޮތުގެމަތިންނެވެ.\n(ށ) ކޮމިށަނުގެ މަސައްކަތް ކުރިއަށްގެންދިޔުމަށް ބޭނުންވާކަމަށް ކޮމިށަނަށް ފެންނަ އަދަދަކަށް ކޮމިށަނުގެ ބައްދަލުވުންތައް ބާއްވަންވާނެއެވެ. އަދި ކޮންމެ ދެ ބައްދަލުވުމެއްގެ ދެމެދުގައި 30 (ތިރީސް) ދުވަހަށްވުރެ ދިގު މުއްދަތެއް ހޭދަވެގެން ނުވާނެއެވެ.\n(ނ) ކޮމިށަނުގެ ބައްދަލުވުމެއް ބޭއްވޭނީ ކޮމިށަނުގެ ރައީސް، ރައީސް ނެތް ހާލަތެއްގައި ނައިބުރައީސްގެ އެންގުމަކަށެވެ. ނަމަވެސް ބައްދަލުވުމެއް ބޭއްވުމަށް ކޮމިށަނުގެ3(ތިނެއް) މެންބަރުން އެދިއްޖެނަމަ،7(ހަތެއް) ދުވަހުގެ ތެރޭ ކޮމިށަނުގެ ބައްދަލުވުމެއް ބާއްވަންވާނެއެވެ.\n(ރ) ކޮމިށަނުގެ ބައްދަލުވުމެއް ބޭއްވޭނެ ގާނޫނީ އަދަދަކީ، ކޮމިށަނުގެ މެންބަރުންގެ އަގުލަބިއްޔަތެވެ.\n(ބ) ކޮމިށަނުގެ ނިންމުންތަކުގައި، ކޮމިށަނުގެ އިއްތިފާގުން މައްސަލަތައް ނިންމޭތޯ މަސައްކަތް ކުރަންވާނެއެވެ. އިއްތިފާގު ނުވެވޭ ހާލަތްތަކުގައި، އަދި ކޮމިށަނުން އެހެންގޮތަކަށް ކަނޑައަޅާފައިނުވާ ހާލަތްތަކުގައި މައްސަލަތައް ނިންމާނީ، ޖަލްސާއަށް ހާޒިރުވެ ވޯޓުގައި ބައިވެރިވި މެންބަރުންގެ އަގުލަބިއްޔަތުންނެވެ. މައްސަލައެއްގައި ދެކޮޅަށް ލިބޭ ވޯޓު އެއްވަރުވެއްޖެނަމަ، މައްސަލަ ނިންމާނީ ޖަލްސާގެ ރިޔާސަތު ބަލަހައްޓާ ފަރާތުގެ ވޯޓުންނެވެ. ދެކޮޅަށް ލިބޭ ވޯޓު އެއްވަރުވެއްޖެ ހާލަތެއްގައި މެނުވީ ރިޔާސަތު ބަލަހައްޓާ ފަރާތަށް ވޯޓުގައި ބައިވެރިނުވެވޭނެއެވެ.\n(ޅ) ކޮމިށަނުގެ ހުރިހާ ބައްދަލުވުމެއް ޔައުމިއްޔާކުރަންވާނެއެވެ. އަދި ކޮންމެ ބައްދަލުވުމެއްގައި ވޭތުވެދިޔަ ބައްދަލުވުމުގެ ޔައުމިއްޔާ ފާސްކޮށް، އެ ބައްދަލުވުމެއްގެ ރިޔާސަތު ބެލެހެއްޓި ފަރާތުން އެޔައުމިއްޔާގައި ސޮއިކުރަންވާނެއެވެ.\n(ކ) ކޮމިށަނުން އެހެންގޮތަކަށް ކަނޑަނާޅާހާ ހިނދަކު، ވޯޓުލުމުގެ ހައްގު ނުލިބޭގޮތަށް ސެކްރެޓަރީ ޖެނެރަލް، ކޮމިށަނުގެ ކޮންމެ ބައްދަލުވުމެއްގައި ބައިވެރިވާންވާނެއެވެ.\n(އ) ކޮމިށަނުގެ ބައްދަލުވުމެއްގައި ބަހުސްކުރެވެމުންދާ ކަމަކާމެދު ލަފާ ހޯދުމަށް ކޮމިށަނުން ބޭނުން ކޮންމެ މީހަކަށް ދައުވަތު ދިނުމުގެ އިހްތިޔާރު ކޮމިށަނަށް ލިބިގެންވެއެވެ. ނަމަވެސް މިގޮތުން ޖަލްސާގައި ބައިވެރިވާ ފަރާތަކަށް ވޯޓުލުމުގެ ހައްގު ލިބިގެނެއް ނުވެއެވެ.\n18 ވަނަ މާއްދާ - މަސްލަހަތު ހިމެނޭ ކަންކަން ހާމަކުރުން\n(ހ) އެއްވެސް މެންބަރެއްގެ އަމިއްލަ މަސްލަހަތެއް ނުވަތަ ދައުރެއް ނުވަތަ މާލީ ފައިދާއެއް ނުވަތަ އެނޫންވެސް ފައިދާއެއް އޮތް މައްސަލައެއް، ކޮމިށަނުން ބަލާނަމަ، އެ ބައްދަލުވުމެއްގައި އެ މެންބަރަކު އެކަން ހާމަކުރަންވާނެއެވެ.\n(ށ) މި މާއްދާގެ (ހ) ގެ ދަށުން ހާމަކުރާ ކަންކަން ކޮމިށަނުގެ އެ ބައްދަލުވުމެއްގެ ޔައުމިއްޔާގައި ހިމަނަންވާނެއެވެ.\n(ނ) މި މާއްދާގެ (ހ) ގައިވާ ގޮތުގެމަތިން، މެންބަރެއްގެ މަސްލަހަތެއް އޮތްކަމެއް ހާމަކުރުމަށްފަހު، އެ މައްސަލައަކާބެހޭ ބަހުސެއްގައި ނުވަތަ ނިންމުމެއްގައި އެ މެންބަރަކަށް ބައިވެރިއެއް ނުވެވޭނެއެވެ.\n19 ވަނަ މާއްދާ - ކޮމިށަނުގެ ބާރުތައް\nކޮމިށަނުގެ މަސްއޫލިއްޔަތުތައް އަދާކުރުމަށްޓަކައި، އަންނަނިވި ބާރުތައް ކޮމިށަނަށް ލިބިގެންވެއެވެ.\n(ހ) ބްރޯޑްކާސްޓްކުރުމުގެ ލައިސަންސް ދޫކުރުމާއި، އާކޮށްދިނުމާއި، ވަގުތީގޮތުން ހިފެހެއްޓުން؛\n(ށ) މި ގާނޫނުގައި ކަނޑައަޅާފައިވާ ކޮމިށަނުގެ ޒިންމާތައް އަދާކުރުމަށްޓަކައި ބަލަންޖެހޭ ކަންތައްތައް ބެލުމަށް، މީހުން ހާޒިރުކޮށް، ސުވާލުކުރުން؛\n(ނ) ގާނޫނުގައި ކަނޑައަޅާފައިވާ ގޮތުގެމަތިން ފިޔަވަޅު އަޅަންޖެހޭ ހާލަތްތަކުގައި ފިޔަވަޅު އެޅުން؛\n(ރ) ބްރޯޑްކާސްޓްކުރުމުގެ މަސައްކަތްކޮށް ހިދުމަތްދޭ ފަރާތްތަކުން އަމަލުކުރާނެ ކޯޑް އޮފް ކޮންޑަކްޓެއް އެކުލަވާލައި ތަންފީޒުކުރުން؛ އަދި\n(ބ) މި ގާނޫނުގެ ދަށުން ކޮމިށަނުން ކުރުމަށް ކަނޑައެޅިފައިވާ ކަންތައްތައް ކުރުމަށްޓަކައި ކުރަންޖެހޭ އެހެނިހެން ކަންތައްތައްކުރުން.\n20 ވަނަ މާއްދާ - އަހަރީ ރިޕޯޓު\n(ހ) ކޮމިށަނުގެ ހަރަކާތްތަކުގެ މައްޗަށް އެކުލަވާލެވޭ އަހަރީ ރިޕޯޓެއް، ކޮންމެ އަހަރެއްގެ ފެބްރުއަރީ މަހުގެ 28 ގެ ކުރިން ރައީސުލްޖުމްހޫރިއްޔާއަށާއި، ރައްޔިތުންގެ މަޖިލީހަށް ކޮމިށަނުން ފޮނުވަންވާނެއެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ އަހަރީ ރިޕޯޓުގައި، އަންނަނިވި ކަންކަން ހިމަނަންވާނެއެވެ.\nކުރެވުނު މަސައްކަތްތަކުގެ ތަފްސީލާއި ކޮމިށަނުގެ މަގްސަދުތައް ހާސިލުކުރެވިފައިވާ މިންވަރު؛\nއޮޑިޓަރުންގެ ރިޕޯޓުގެ ކޮޕީ؛\nދޫކޮށްފައިވާ ލައިސަންސްތަކާއި ހުށަހެޅިފައިވާ ށަކުވާއާއި ކުރެވިފައިވާ ދިރާސާތަކާބެހޭ މައުލޫމާތު؛\nކޮމިށަނުން ފިޔަވަޅު އަޅާފައިވާ މައްސަލަތަކާއި އަޅާފައިވާ ފިޔަވަޅުތަކުގެ ތަފްސީލު؛\nކޮމިށަނުގެ މެންބަރުކަމަށް ނުވަތަ އޮނިގަނޑަށް އައިސްފައިވާ ބަދަލު؛ އަދި\nކޮމިށަނުގެ ހިންގުމަށް އެއްވެސް ބަދަލެއް ގެންނަން ފެންނަނަމަ އެކަން.\n21 ވަނަ މާއްދާ - ބްރޯޑްކާސްޓްކުރުމުގެ ހިދުމަތްތަކުގެ ބާވަތްތައް\n(ހ) ދިވެހިރާއްޖޭގައި ބްރޯޑްކާސްޓްކުރުމަށްޓަކައި ބޭނުންކުރާނީ އިލެކްޓްރޯމެގްނެޓިކް ވޭވް ސްޕެކްޓްރަމްގެ ކޮން ބައެއްކަން ކަނޑައަޅާނީ ކޮމިށަނުންނެވެ.\n(ށ) ބްރޯޑްކާސްޓްކުރުމަށްޓަކައި ކަނޑައެޅޭ ފްރީކުއެންސީތަކުގެ ފުރިހަމަ ބޭނުންކުރެވި، އަދި އެންމެ ފުޅާދާއިރާއެއްގައި ބްރޯޑްކާސްޓްކުރެވޭނެ މަގުފަހިކުރުމަށްޓަކައި ލޮކޭޓަރ މެޕެއް ހިމެނޭ "ބްރޯޑްކާސްޓިންގ ފްރީކުއެންސީ ޕްލޭން" އެއް ކޮމިށަނުން ތައްޔާރުކުރަންވާނެއެވެ. އަދި މި ޕްލޭނަށް ގެންނަ އިސްލާހުތައް ގެނައުމަކީ ކޮމިށަނުގެ ޒިންމާއެކެވެ. މި ޕްލޭން ހެދުމާއި އިސްލާހުކުރުމުގެ މަސައްކަތްކުރަންވާނީ ސަރުކާރާއި ކަމާގުޅޭ އެހެނިހެން ފަރާތްތަކުގެ މަށްވަރާގެ މަތިންނެވެ.\n(ނ) މި މާއްދާގެ (ށ) ގައި ބަޔާންކުރާ ބްރޯޑްކާސްޓިންގ ފްރީކުއެންސީ ޕްލޭން އެކުލަވާލަންވާނީ، ސަރުކާރުން ކަނޑައަޅާ ބްރޯޑްކާސްޓްކުރުމުގެ ސިޔާސަތާ އެއްގޮތްވާ ގޮތުގެމަތިން، ބްރޯޑްކާސްޓިންގ ފްރީކުއެންސީ ސްޕެކްޓްރަމް އަންނަނިވި ދާއިރާތަކަށް އެއް އުސޫލެއްގެމަތިންނެވެ.\nކޮމަރށަލް ބްރޯޑްކާސްޓިންގ؛ އަދި\n(ރ) ބްރޯޑްކާސްޓިންގ ފްރީކުއެންސީ ޕްލޭނާއި އެ ޕްލޭނަށް ގެނެވޭ އިސްލާހުތަކަކީ އާންމުކޮށް ށާއިއުކުރެވޭ، ގިނަ ފަރާތްތަކަކަށް ލިބޭ އެއްޗަކަށް ވާންވާނެއެވެ.\n(ބ) ހަމަހަމަ ގޮތެއްގެމަތިން ފުޅާދާއިރާއެއްގައި ފްރީކުއެންސީ ލިބޭނެގޮތް ހެދުމަށްޓަކައި ވަކި ބާވަތެއްގެ ބްރޯޑްކާސްޓަރުންނަށް ބްރޯޑްކާސްޓިންގ ފްރީކުއެންސީ ޕްލޭންގައި ފަހުން ބޭނުންކުރުމަށް ބައެއް ފްރީކުއެންސީތައް ރިޒާރވްކުރެވިދާނެއެވެ.\n22 ވަނަ މާއްދާ - ބްރޯޑްކާސްޓްކުރުމަށް ލައިސަންސް ހޯދުން\n(ހ) ދިވެހިރާއްޖޭގައި އެއްވެސް ފަރާތަކުން ބްރޯޑްކާސްޓްކުރުމުގެ ހިދުމަތެއް ދޭންވާނީ ކޮމިށަނުން ދޫކޮށްފައިވާ ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއްގެ ދަށުން، އެ ލައިސަންސްގައިވާ ށަރުތުތަކާ އެއްގޮތްވާ ގޮތުގެމަތިންނެވެ.\n(ށ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސް ދޫކުރުމާއި އާކޮށްދިނުމުގެ ބާރު ލިބިގެންވަނީ ހަމައެކަނި ކޮމިށަނަށެވެ.\n(ނ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސް ދޫކޮށްފައިވާ ފަރާތްތަކުގެ ރަޖިސްޓަރީއެއް ކޮމިށަނުން ބަލަހައްޓަންވާނެއެވެ. އަދި މި ރަޖިސްޓަރީގައި ހިމެނޭ މައުލޫމާތު އާންމުކޮށް އެނގެން އޮންނަންވާނެއެވެ.\n(ރ) ކޮމިށަނުން ދޫކުރާ ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސްތަކުގެ މައުލޫމާތާއި، އެކި ބާވަތްތަކުގެ ލައިސަންސް ވަކިން އެނގޭނެ ފަދައިން ކޮމިށަނުން އާންމުކުރަންވާނެއެވެ.\n23 ވަނަ މާއްދާ - ގާނޫނަށް އަމަލުކުރަން ފަށާއިރު ދޫކޮށްފައިވާ ލައިސަންސްތައް\n(ހ) މި ގާނޫނަށް އަމަލުކުރަން ފަށާއިރު، ރާއްޖޭގައި ބްރޯޑްކާސްޓްކުރުމުގެ ހިދުމަތްދިނުމަށް ދޫކޮށްފައިވާ ލައިސަންސްތަކަކީ މި ގާނޫނުގެ ބޭނުމަށްޓަކައި ސައްހަ ލައިސަންސްތަކެއް ކަމުގައި ބެލެވޭނެއެވެ.\n(ށ) މި ގާނޫނަށް އަމަލުކުރަން ފަށާއިރު، ރާއްޖޭގައި ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސް ލިބިފައިވާ ފަރާތްތަކުން، ލައިސަންސް ދޫކުރުމާގުޅޭ ގޮތުން މި ގާނޫނުގެ ހަވަނަ ބާބުގައި ބަޔާންކުރާ ކަންތައްތައް، މި ގާނޫނަށް އަމަލުކުރަން ފަށާ ތާރީހުން ފެށިގެން ލަސްވެގެން 12 (ބާރަ) މަސްދުވަހުގެ ތެރޭގައި ފުރިހަމަކުރަންވާނެއެވެ.\n24 ވަނަ މާއްދާ - ލައިސަންސަށް އެދި ހުށަހެޅުން\n(ހ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސް ދޫކުރާނީ ބީލަމުގެ އުސޫލުން ނުވަތަ އެކަމަށް އެދި ހުށަހަޅާ ހުށަހެޅުންތަކާ ގުޅިގެންނެވެ.\n(ށ) ބްރޯޑްކާސްޓްކުރުމުގެ ސިޔާސަތަށާއި، މި ގާނޫނުގެ 21 ވަނަ މާއްދާގައި ބަޔާންކުރާ ބްރޯޑްކާސްޓިންގ ފްރީކުއެންސީ ޕްލޭނަށާއި، ބްރޯޑްކާސްޓްކުރުމުގެ ހިދުމަތްދިނުމަށް އެދޭ ފަރާތްތަކަށާއި، މާރކެޓް އޮތް މިންވަރުގެ މައްޗަށް ބިނާކޮށް، އާންމުންނަށް ފައިދާވާނެކަމަށް ކޮމިށަނަށް ފެނިއްޖެނަމަ، ބްރޯޑްކާސްޓްކުރުމުގެ ހިދުމަތެއް ދިނުމަށް އިތުރު ލައިސަންސެއް ދޫކުރުމަށް ބީލަމަށް ހުޅުވާލަންވާނެއެވެ.\n(ނ) މި މާއްދާގެ (ށ) ގެ ދަށުން ބީލަމެއް ހުޅުވާލައިފިނަމަ، ކޮމިށަނުން އެކަން ފުޅާ ދާއިރާއެއްގައި އާންމުކޮށް އިއުލާންކޮށް، ދޫކުރަން ހަމަޖެހިފައިވާ ލައިސަންސާބެހޭ އެންމެހައި މައުލޫމާތާއި ބީލަން ހުށަހެޅުމާބެހޭ އެންމެހައި މައުލޫމާތު އާންމުކުރަންވާނެއެވެ.\n(ރ) މުޅި ރާއްޖެއަށް ދެވޭ ހިދުމަތެއް ނުވަތަ ހަމައެކަނި މާލެއަށް ދެވޭ ހިދުމަތެއް ފިޔަވައި ބްރޯޑްކާސްޓްކުރުމުގެ ހިދުމަތެއް ދިނުމަށް އެދޭ ފަރާތަކުން ލައިސަންސް ހޯދުމަށް އެދި ކޮންމެ ވަގުތެއްގައިވެސް ހުށަހެޅުމެއް ހުށަހެޅިދާނެއެވެ.\n(ބ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސަށް އެދި ހުށަހަޅާނެ ގޮތުގެ މައުލޫމާތާއި، ހުށަހަޅަންޖެހޭ މައުލޫމާތުގެ ތަފްސީލާއި، އެފަދަ\nހުށަހެޅުން ހުށަހަޅާނެ ފޯމުގެ ނަމޫނާއަކާއި އަހަރީ ލައިސަންސް ފީގެ ޖަދުވަލެއް ހިމެނޭ ގަވާއިދެއް ކޮމިށަނުން ދުރާލާ އާންމުކުރަންވާނެއެވެ.\n(ޅ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސަށް އެދި ހުށަހަޅާ ހުށަހެޅުންތަކުގައި އެހިދުމަތަކާގުޅޭ ގޮތުން އެންމެ މަދުވެގެން އަންނަނިވި މައުލޫމާތުތައް ހިމަނަންވާނެއެވެ.\nފައިސާ ހޯދާ ގޮތާއި، ލައިސަންސްގެ މުއްދަތަށް އެކުލަވާލާފައިވާ ފައިނޭންށަލް ޕްލޭނެއް؛\nކުންފުނީގެ އިދާރީ އަދި ހިންގުމުގެ އޮނިގަނޑާއި، ހިދުމަތް ފޯރުކޮށްދިނުމަށް ހުންނާނެ ވަސީލަތްތަކާއި ތިބޭނެ މުވައްޒަފުންގެ ތަފްސީލު؛\nޕްރޮގްރާމް ށެޑިއުލް؛ ނުވަތަ ކޭބަލް ޓީވީ ނުވަތަ ސެޓަލައިޓް ޓީވީގެ ހިދުމަތް ފޯރުކޮށްދޭ ފަރާތެއްނަމަ، އަސާސީ ހިދުމަތުގެ ގޮތުގައި ފޯރުވައިދިނުމަށް ހުށަހަޅާ ޗެނަލްތަކާއި، ގަންނަން ލިބެން ހުންނާނެ އިތުރު ޗެނަލްތަކުގެ މައުލޫމާތު؛\nހިދުމަތް ފޯރުވައިދިނުމަށް ބޭނުންކުރާނެ ޓެކްނިކަލް ވަސީލަތްތަކުގެ މައުލޫމާތު؛\nމި ގާނޫނުގެ 22 ވަނަ މާއްދާގެ (ރ) ގެ ދަށުން އާންމުކޮށްފައިވާ ލައިސަންސްގެ ބާވަތްތަކުގެ ތެރެއިން އެދެނީ ކޮން ލައިސަންސަކަށް ކަން.\n25 ވަނަ މާއްދާ - ރީބްރޯޑްކާސްޓްކުރުމުގެ ލައިސަންސް\nއަންނަނިވި ށަރުތުތަކާއެއްގޮތްވާ ގޮތުގެމަތިން، އަދި ކޮމިށަނުން ކަނޑައަޅާ އުސޫލެއްގެ މަތިން، ރާއްޖޭގައި ރީބްރޯޑްކާސްޓްކުރުމުގެ ލައިސަންސް ކޮމިށަނަށް ދޫކުރެވިދާނެއެވެ.\n(ހ) ރީބްރޯޑްކާސްޓްކުރަން އެދޭ ޗެނަލަކީ، އެހެން ގައުމެއްގައި، އެ ގައުމުގެ ގާނޫނާއި ގަވާއިދާ އެއްގޮތްވާ ގޮތުގެމަތިން ދޫކޮށްފައިވާ ބްރޯޑްކާސްޓްކުރުމުގެ ލައިސަންސެއްގެ ދަށުން ބްރޯޑްކާސްޓްކުރާ ޗެނަލަކަށްވުން.\n(ށ) ލައިސަންސަށް އެދޭ ފަރާތަކީ ރީބްރޯޑްކާސްޓްކުރެވޭ ކޮންޓެންޓް ރީބްރޯޑްކާސްޓްކުރުމުގެ ހައްގު ލިބިފައިވާ ފަރާތަކަށްވުން.\n26 ވަނަ މާއްދާ - ލައިސަންސް އެޕްލިކޭށަން ބެލުން\n(ހ) ލައިސަންސަށް އެދި ހުށަހަޅާ ހުށަހެޅުންތައް ބެލުމުގައި ކޮމިށަނުން ގެންގުޅެންވާނީ ހަމަހަމަ އަދި ހާމަކަންބޮޑު ނިޒާމެކެވެ.\n(ށ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއް ދޫކުރުމާމެދު ގޮތެއް ނިންމުމުގައި ތިރީގައި ބަޔާންކޮށްފައިވާ ކަންކަމަށް ކޮމިށަނުން ރިއާޔަތްކުރަންވާނެއެވެ.\nފެންވަރު ރަނގަޅު ހިދުމަތެއް ފޯރުކޮށްދިނުމަށް ލައިސަންސަށް އެދި ހުށަހަޅާ ފަރާތް ފަންނީގޮތުން ގާބިލުތޯ ނުވަތަ ނޫންތޯ؛ އެކަން ބެލުމުގައި އެފަރާތުން ދޭން އެދިފައިވާ ހިދުމަތުގެ ބާވަތަށް ރިއާޔަތްކުރަންވާނެއެވެ.\nސިނާއަތުގެ ވާދަވެރިކަމަށް ލިބިދާނެ ގެއްލުމަކަށް؛\nރާއްޖޭގެ ރައްޔިތުންގެ ބޭނުންތަކަށް އަމާޒުކޮށް އެކުލަވާލާ ރާއްޖޭގެ އުފެއްދުންތައް ކުރިއެރުވުމަށް ދޭންޖެހޭ ސަމާލުކަމަށް.\n(ނ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސަށް އެދި ހުށަހަޅާ ހުށަހެޅުންތަކާ ގުޅިގެން ލައިސަންސް ދޫކުރުމުގެ މަސައްކަތް ކުރިއަށް ގެންދިޔުމަށްޓަކައި ކޮމިށަނަށް ފީއެއް ނެގިދާނެއެވެ. އެފަދައިން ފީއެއް ނަގާނަމަ، މި ގާނޫނުގެ ދަށުން ހަދާ ގަވާއިދުގައި ކޮމިށަނުން ނަގާނެ ފީގެ ތާވަލެއް ހިމަނަންވާނެއެވެ.\n(ރ) ލައިސަންސަށް އެދި ހުށަހަޅާ ހުރިހާ ފަރާތަކަށްވެސް ކޮމިށަނުގެ ނިންމުން ލިޔުމަކުން 30 (ތިރީސް) ދުވަހުގެ ތެރޭގައި އަންގަންވާނެއެވެ. ލައިސަންސެއް ދޫނުކުރުމަށް ކޮމިށަނުން ނިންމައިފިނަމަ، ލައިސަންސް ދޫނުކުރާން ނިންމި ސަބަބު އެ ލިޔުމުގައި ބަޔާންކުރަންވާނެއެވެ.\n27 ވަނަ މާއްދާ - ލައިސަންސް ފްރީކުއެންސީ\nބްރޯޑްކާސްޓްކުރުމުގެ ހިދުމަތްދިނުމަށް ދޫކުރެވޭ ލައިސަންސާއި ރޭޑިއޯ އާއި ޓީވީ ފްރީކުއެންސީތައް ބޭނުންކުރުމަށްޓަކައި ދޫކުރާ ލައިސަންސް އެއް އުސޫލެއްގެ ދަށުން އަދި ބްރޯޑްކާސްޓިންގ ފްރީކުއެންސީ ޕްލޭނާ އެއްގޮތަށް ދިނުމަށްޓަކައި ކޮމިށަނުން މިނިސްޓްރީ އޮފް ޓްރާންސްޕޯޓް އެންޑް ކޮމިއުނިކޭށަނާ މަށްވަރާކުރަންވާނެއެވެ.\n28 ވަނަ މާއްދާ - ލައިސަންސް އާކުރުން\n(ހ) ކޮމިށަނުން ދޫކޮށްފައިވާ ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއްގެ މުއްދަތު ހަމަވާން3(ތިނެއް) މަސްދުވަހަށް ވުމުގެ ކުރިން ލައިސަންސް އާކުރުމަށް އެދި ކޮމިށަނަށް ހުށަހަޅަންވާނެއެވެ.\n(ށ) އަންނަނިވި ހާލަތްތަކުގައި މެނުވީ، ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއް ދޫކޮށްފައިވާ ފަރާތެއްގެ ލައިސަންސް ކޮމިށަނުން އާކޮށްދޭންވާނެއެވެ.\nލައިސަންސްދިނުމަށް ކަނޑައަޅާފައިވާ ށަރުތުތަކުގެ ތެރެއިން ށަރުތަކާ ހިލާފުވުން؛ އަދި/ނުވަތަ\nއާންމު މަސްލަހަތަށްޓަކައި ލައިސަންސް އާކޮށްނުދީ ހިފަހައްޓަންޖެހޭކަމަށް ކޮމިށަނަށް ފެނުން، އަދި އެކަން އެގޮތަށް ކުރުމަށް ބްރޯޑްކާސްޓްކުރުމުގެ ސިޔާސަތު ތަންދިނުން.\n(ނ) ލައިސަންސް އާކުރުމަށް އެދި ހުށަހަޅާފައިވާ ހެޅުމެއް ބެލުމުގައި، އަލަށް ނުވަތަ އިތުރަށް ބޭނުންވާ މައުލޫމާތަކަށް އެދުމުގެ އިހްތިޔާރު ކޮމިށަނަށް ލިބިގެންވެއެވެ.\n(ރ) ލައިސަންސެއް އާކޮށްނުދީ ހިފަހައްޓާނަމަ، އެކަމާބެހޭ އެންމެ ފަހުގެ ނިންމުން ނިންމުމުގެ ކުރިން، އެކަމުގެ ސަބަބު ލިޔުމުން އެފަރާތަކަށް އަންގައި، އެފަރާތުން އެކަމާގުޅޭ ގޮތުން އެދޭގޮތް ލިޔުމުން ހުށަހެޅުމުގެ ފުރުސަތު ދޭންވާނެއެވެ.\n29 ވަނަ މާއްދާ - ލައިސަންސް ލިބޭ ފަރާތްތަކުގައި ހުންނަންޖެހޭ ށަރުތުތައް\nމި ގާނޫނުގެ ދަށުން ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސް ދޫކުރެވޭނީ އަންނަނިވި ށަރުތުތައް ފުރިހަމަވާ ފަރާތްތަކަށެވެ.\n(ހ) ލައިސަންސް ދޫކުރެވޭ ފަރާތަކީ، ޕްރައިވެޓް ލިމިޓެޑް ކުންފުންޏެއް ނުވަތަ ޕަބްލިކް ލިމިޓެޑް ކުންފުންޏެއް ނުވަތަ ރައީސުލްޖުމްހޫރިއްޔާގެ ގަރާރަކުން އުފައްދާ ކުންފުންޏެއް ނުވަތަ ވަކި ގާނޫނަކުން އުފައްދާ ކުންފުންޏެއް ނުވަތަ ކޯޕަރޭޓިވް ސޮސައިޓީއެއް ކަމުގައިވުން؛\n(ށ) ވަކި ސިޔާސީ ޕާޓީއެއް ކުރިއެރުވުމަށް ހިންގޭ ކުންފުންޏަކަށް ނުވުން؛\n(ނ) މިނިސްޓްރީއާއި މިނިސްޓްރީގެ ދާއިރާގައި ހިމެނޭ އޮފީސްތަކުގެ މުވައްޒަފުންގެ ތެރެއިން ސިޔާސަތު ކަނޑައެޅުމުގެ ފެންވަރުގައި މަސައްކަތްކުރާ މުވައްޒަފެއްގެ ހިއްސާ ހިމެނޭ ކުންފުންޏެއް ކަމުގައި ނުވުން.\n30 ވަނަ މާއްދާ - ލައިސަންސް ދިނުމުގެ އާންމު ށަރުތުތައް\n(ހ) ވަކި ފަރާތަކަށް ދޫކޮށްފައިވާ ލައިސަންސެއް އެހެން ފަރާތެއްގެ ނަމަށް ބަދަލުކުރެވޭނީ ކޮމިށަނުގެ ހުއްދަ ލިބިގެންނެވެ.\n(ށ) ލައިސަންސަށް އެދި ހުށަހަޅާއިރު ފުރިހަމަކުރަންޖެހޭ ކަންކަން ފުރިހަމަކޮށްފައިވުމަކީ، ލައިސަންސް ދިނުމުގެ ށަރުތެއް ކަމުގައި ބެލެވޭނެއެވެ. އެގޮތުން، ޕްރޮގްރާމް ށެޑިއުލް ހުށަހެޅުމަކީވެސް ލައިސަންސް ދިނުމުގެ ށަރުތެއް ކަމުގައި ބެލެވޭނެއެވެ.\n(ނ) ކޮމިށަނުން ދޫކޮށްފައިވާ ލައިސަންސެއްގައި ހިދުމަތް ފެށުމަށް ކަނޑައަޅާފައިވާ ތާރީހުން ފެށިގެން 12 (ބާރަ) މަސްދުވަހުގެ ތެރޭގައި އެހިދުމަތެއް ފަށާފައިނުވާނަމަ އެ ލައިސަންސެއް ބާތިލުވާނެއެވެ.\n(ރ) ޓްރާންސްމިށަންއަށް ބޭނުންކުރާ ވަސީލަތްތައް ޓެސްޓްކުރުމުގެ ގޮތުން ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސް ލިބިފައިވާ ފަރާތަކަށް ކޮމިށަނުން ކަނޑައަޅާ އުސޫލުތަކާއެއްގޮތްވާ ގޮތުގެމަތިން، ޓެސްޓް ސިގްނަލް ފޮނުވިދާނެއެވެ.\n(ބ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސް ލިބިފައިވާ ކޮންމެ ފަރާތަކުންވެސް، އެތަނަކުން ބްރޯޑްކާސްޓްކުރާ ޕްރޮގްރާމްތަކާއި އިށްތިހާރުތަކުގެ މާސްޓަރ ރެކޯޑިންގއާއި އޮންއެއަރ ލޮގް، އެއެއްޗެއް ބްރޯޑްކާސްޓްކުރާ ދުވަހުން ފެށިގެން މަދުވެގެން2(ދޭއް) މަސްދުވަސް ވަންދެން ބަހައްޓަންވާނެއެވެ. ނަމަވެސް، ބްރޯޑްކާސްޓްކުރި ވަކި ޕްރޮގްރާމެއް ނުވަތަ އިށްތިހާރަކާގުޅޭ ގޮތުން މައްސަލައެއް ކުރިމަތިވެއްޖެނަމަ ކޮމިށަނުގެ އެދުމުގެ މަތިން އެ ބްރޯޑްކާސްޓެއްގެ މާސްޓަރ ރެކޯޑިންގއާއި އޮންއެއަރ ލޮގް، މައްސަލަ ހައްލުވަންދެން ބްރޯޑްކާސްޓްކުރި ފަރާތުން ބަހައްޓަންވާނެއެވެ.\n(ޅ) ތިރީގައި ބަޔާންކޮށްފައިވާ ބާވަތްތަކުގެ ލައިސަންސްތައް ދެމިއޮންނާނީ ތިރީގައި ބަޔާންކޮށްފައިވާ މުއްދަތުތަކަށެވެ.\nކޮމިއުނިޓީ ބްރޯޑްކާސްޓްކުރުމުގެ ލައިސަންސެއް ދެމިއޮންނާނީ3(ތިނެއް) އަހަރު ދުވަހުގެ މުއްދަތަށެވެ.\nކޮމަރށަލް ރޭޑިއޯ އަދި ޓެލެވިޒަން ބްރޯޑްކާސްޓްކުރުމުގެ ލައިސަންސެއް ދެމިއޮންނާނީ 10 (ދިހައެއް) އަހަރު ދުވަހުގެ މުއްދަތަށެވެ.\n(ކ) ލައިސަންސް ދޫކުރުމުގެ ށަރުތުތަކަށް އަމަލުކުރަމުންދާ މިންވަރާއި، އެފަރާތްތަކުން ހިންގާ ހަރަކާތްތަކާގުޅޭ ގޮތުން ބްރޯޑްކާސްޓްކުރުމުގެ ލައިސަންސް ލިބިފައިވާ ފަރާތްތަކުން ކޮންމެ އަހަރަކު އެއް ފަހަރު ކޮމިށަނަށް ރިޕޯޓްކުރަންވާނެއެވެ.\n31 ވަނަ މާއްދާ – ކޮޕީރައިޓް\nބްރޯޑްކާސްޓްކުރުމުގެ ލައިސަންސް ލިބިފައިވާ ފަރާތަކުން ބްރޯޑްކާސްޓްކުރަންވާނީ ހަމައެކަނި އެފަރާތަކުން އުފައްދާ ނުވަތަ އެފަރާތަކަށް ބްރޯޑްކާސްޓްކުރުމުގެ ހައްގު ލިބިގެންވާ ޕްރޮގްރާމްތަކެވެ. އަދި ކޮންމެ ޕްރޮގްރާމެއްގެވެސް ކްރެޑިޓްތަކުގެ ތެރޭގައި ވަރަށް ސާފުކޮށް ކޮޕީރައިޓް ފެންނާނެ ގޮތަށް ދައްކަންވާނެއެވެ.\n32 ވަނަ މާއްދާ - ލޯކަލް ކޮންޓެންޓްގެ މިންގަނޑުތައް\nބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސް ލިބިފައިވާ ކޮންމެ ފަރާތަކުންވެސް، އެފަރާތުން ފޯރުކޮށްދޭ ހިދުމަތް މެދުވެރިކޮށް ފޮނުވާ ކޮންޓެންޓްގެ ތެރޭގައި މަދުވެގެން އަންނަނިވި މިންގަނޑުތަކަށް ލޯކަލް ކޮންޓެންޓް ހިމަނަންވާނެއެވެ.\n(ހ) މި ގާނޫނަށް އަމަލުކުރަން ފަށާތާ6(ހައެއް) މަސްދުވަހުގެ ތެރޭގައި %10 (ދިހައެއް އިންސައްތަ) ؛\n(ށ) މި ގާނޫނަށް އަމަލުކުރަން ފަށާތާ2(ދޭއް) އަހަރު ދުވަހުގެ ތެރޭގައި %15 (ފަނަރަ އިންސައްތަ) ؛\n(ނ) މި ގާނޫނަށް އަމަލުކުރަން ފަށާތާ5(ފަހެއް) އަހަރު ދުވަހުގެ ތެރޭގައި %25 (ފަންސަވީސް އިންސައްތަ) .\n33 ވަނަ މާއްދާ - އަހަރީ ލައިސަންސް ފީ\n(ހ) ކޮމިށަނުން، ބްރޯޑްކާސްޓްކުރުމުގެ ދާއިރާގެ ކަމާބެހޭ ފަރާތްތަކުގެ މަށްވަރާއާއެކު، އަދި އިގްތިސާދީ ހާލަތުގެ މައްޗަށް ރިއާޔަތްކުރުމާއެކު، އެހިދުމަތެއް ހިމެނޭ ގިންތިއާއި އެ ހިދުމަތެއްގެ ބާވަތާއި ދާއިރާއަށް ބިނާކޮށް، ބްރޯޑްކާސްޓްކުރުމުގެ ހިދުމަތްތަކަށް ދައްކަންޖެހޭ އަހަރީ ފީ ހިމެނޭ ޖަދުވަލެއް އެކުލަވާލަންވާނެއެވެ.\n(ށ) މި މާއްދާގެ (ހ) ގައި ބަޔާންކުރާ އަހަރީ ފީގެ ޖަދުވަލަށް އަމަލުކުރަން ފަށާނީ، އެ ޖަދުވަލު ރައްޔިތުންގެ މަޖިލީހުގެ މައުލޫމާތަށްޓަކައި ފޮނުވައި، 30 (ތިރީސް) ދުވަސް ހަމަވުމުން، ދިވެހިސަރުކާރުގެ ގެޒެޓުގައި ށާއިއުކުރުމުންނެވެ.\n34 ވަނަ މާއްދާ - ސްޓޭށަން އައިޑެންޓިފިކޭށަން\n(ހ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސް ލިބިފައިވާ ކޮންމެ ފަރާތަކުންވެސް ފޯރުވައިދޭ ބްރޯޑްކާސްޓްކުރުމުގެ ހިދުމަތުގެ ނަން ނުވަތަ ލޯގޯ ނުވަތަ ސްޓޭށަން އައިޑެންޓިފިކޭށަން، ސަރުކާރުގެ ކަމާބެހޭ އިދާރާތަކަށް ހުށަހަޅައި، ފާސްކުރުމަށްފަހު ކޮމިށަނުގައި ރަޖިސްޓަރީކުރަންވާނެއެވެ.\n(ށ) ބްރޯޑްކާސްޓްކުރަނީ ވިށުއަލްކޮށްނަމަ، ލޯގޯ ނުވަތަ ސްޓޭށަން އައިޑެންޓިފިކޭށަން ހުރިހާ ވަގުތެއްގައިވެސް ސްކްރީނުން ފެންނަން ހުންނަންވާނެއެވެ.\n(ނ) ބްރޯޑްކާސްޓްކުރަނީ އޯޑިއޯ މެދުވެރިކޮށްނަމަ، ސްޓޭށަންގެ އައިޑެންޓިފިކޭށަން އަންގައިދޭ އެންގުމެއް، މަދުވެގެން ކޮންމެ 30 (ތިރީސް) މިނެޓަކުން އެއްފަހަރު ފޮނުވަންވާނެއެވެ. މީގެތެރޭގައި ވިޔަފާރި އުސޫލުން ބްރޯޑްކާސްޓަރު އަތުން ގަނެފައިވާ ގަޑިތަކާއި ކޮމިށަނުން ހުއްދަ ނަގައިގެން ފޮނުވޭ ޕްރޮގްރާމްތަކެއް ނުހިމެނޭނެއެވެ. އެހެންނަމަވެސް ރީބްރޯޑްކާސްޓްކުރާ ޕްރޮގްރާމްތަކުގެ ދިގުމިން 60 (ފަސްދޮޅަސް) މިނެޓަށްވުރެ ދިގުވާނަމަ، ސްޓޭށަންގެ އައިޑެންޓިފިކޭށަން އަންގައިދޭ އެންގުމެއް ނުވަތަ ނިށާނެއް ކޮންމެ 60 (ފަސްދޮޅަސް) މިނެޓަކުން މަދުވެގެން އެއްފަހަރު ދައްކަންވާނެއެވެ.\n35 ވަނަ މާއްދާ - ލައިސަންސް ދިނުމުގެ ހާއްސަ ށަރުތުތައް\n(ހ) ބްރޯޑްކާސްޓްކުރުމުގެ ސިޔާސަތު ތަންފީޒުކުރުމުގެ ގޮތުން އަމަލުކުރުން ކޮންމެހެން ބޭނުންވާކަމަށް ކޮމިށަނަށް ފެންނަ ކަންކަމާގުޅޭ ށަރުތުތައް ފުރިހަމަކުރުމަށް ލައިސަންސަށް އެދޭ ފަރާތްތަކަށް ލާޒިމުކުރުމުގެ އިހްތިޔާރު ކޮމިށަނަށް ލިބިގެންވެއެވެ.\n(ށ) މި މާއްދާގެ (ހ) ގައި ބަޔާންކުރާ ށަރުތުތަކުގެ ތެރޭގައި އަންނަނިވި ކަންކަން ހިމެނިދާނެއެވެ.\nދުވާލަކު އެއްފަހަރު ނުވަތަ ހަފްތާއަކު އެއްފަހަރު ނުވަތަ އަހަރަކު އެއްފަހަރު މަދުވެގެން ބްރޯޑްކާސްޓްކުރަންޖެހޭނެ ގަޑި ކަނޑައެޅުން؛\nއައުޓްޕުޓް ޕަވަރ ފަދަ ޓެކްނިކަލް ށަރުތުތަކެއް ކަނޑައެޅުން؛\nމި ގާނޫނުގައި ކަނޑައަޅާފައިވާ އެންމެ ދަށް މިންގަނޑަށްވުރެ މަތީ މިންގަނޑަކަށް ލޯކަލް ކޮންޓެންޓްގެ މިންގަނޑު ހަމަޖެއްސުން.\n(ނ) މި މާއްދާގެ ދަށުން ލައިސަންސް ދިނުމުގެ ހާއްސަ ށަރުތެއް ކަނޑައެޅޭނީ އަންނަނިވި ކަންކަން ފުރިހަމަވާނަމައެވެ.\nއެ ށަރުތަކީ ބްރޯޑްކާސްޓްކުރުމާ ގުޅުންހުރި ށަރުތަކަށްވުން؛\nއެ ށަރުތު ކަނޑައަޅާފައިވަނީ ބްރޯޑްކާސްޓްކުރުމުގެ ސިޔާސަތު ފުޅާކުރުމުގެ ގޮތުން؛\nއެ ށަރުތަކީ، ލައިސަންސް ލިބިފައިވާ ފަރާތާ އެކަށީގެންވާ، އެ ފަރާތަށް ފުރިހަމަކުރެވޭވަރުގެ ކަމަކަށްވުން.\n36 ވަނަ މާއްދާ - ލައިސަންސަށް ބަދަލުގެނައުން\nބްރޯޑްކާސްޓްކުރުމުގެ ސިޔާސަތު ފުޅާކުރުމުގެ ބޭނުމުގައި، ލައިސަންސެއް ދޫކުރުމުގައި ކަނޑައަޅާފައިވާ ށަރުތުތަކަށް ބަދަލުގެނައުމުގެ އިހްތިޔާރު ކޮމިށަނަށް ލިބިގެންވެއެވެ.\n37 ވަނަ މާއްދާ - ކޯޑް އޮފް ޕްރެކްޓިސް\n(ހ) ބްރޯޑްކާސްޓަރުންނާއި، ނޫސްވެރިންނާއި، ދާއިރާއާ ގުޅުންހުރި އެހެން ފަރާތްތަކުގެ މަށްވަރާގެ މަތިން، ބްރޯޑްކާސްޓަރުން އަމަލުކުރުމަށް "ކޯޑް އޮފް ޕްރެކްޓިސް" އެއް ކޮމިށަނުން އެކުލަވާލަންވާނެއެވެ. އަދި ބޭނުންވެއްޖެ ހާލަތެއްގައި އެކޯޑް މުރާޖައާކޮށް އިސްލާހުކުރަންވާނެއެވެ.\n(ށ) މި މާއްދާގެ (ހ) ގައި ބަޔާންކުރާ ކޯޑް އޮފް ޕްރެކްޓިސް އާންމުކޮށް ށާއިއުކޮށް، ލައިސަންސް ދެވޭ ކޮންމެ ފަރާތަކަށް އޭގެ ކޮޕީއެއް ދޭންވާނެއެވެ.\n(ނ) ތިރީގައިވާ ކަންކަން ހިމެނޭގޮތުން، ޕްރޮގްރާމިންގއާ ގުޅުންހުރި ކަންކަމުގެ މައްޗަށް ކޯޑުގައި ބަލާފައިވާންވާނެއެވެ.\nހަބަރާއި ކަރަންޓް އެފެއާޒް ޕްރޮގްރާމްތައް ގެނެސްދިނުމުގައި، ވަކި ފަރާތަކަށް ބުރަވުމެއް ނެތި، ހަމަހަމަކަމާއެކު ގެނެސްދިނުމަށް އިސްކަންދީ، ތެދު މައުލޫމާތު ފެތުރުމަށް މަސައްކަތްކުރުން؛\nކުޑަކުދިންގެ ކަރާމަތާއި ހައްގުތަކަށް އުނިކަން އަންނަ އެއްވެސް އެއްޗެއް ނުދެއްކުން؛\nއުމުރާ އެކަށީގެންވާގޮތަށް ޕްރޮގްރާމްތަކާއި ފިލްމުތައް ގިންތިކުރުން؛\nއިންޓަވިއުކުރުމުގައި އަމަލުކުރަންޖެހޭ އުސޫލުތަކާއި މިންގަނޑުތައް އަދި އެޑިޓްކުރެވޭނެ ގޮތްތައް؛\nހުއްދަނެތި ރެކޯޑްކޮށްފައިވާ މައުލޫމާތު ބޭނުންކުރުމާއި، އެކަމަށް ބޭނުންކޮށްފައިވާ އާލާތްތަކުގެ ބޭނުންހިފުން؛\nއޮރިޔާން ކާޑުގެ މާނައިގައި ހިމެނޭ އެއްޗެއްސާއި، ޖިންސީ ގުޅުން ސިފަވާ މަންޒަރާއި އަޑު ހިމެނޭ އެއްވެސް އެއްޗެއް ނުވަތަ ޖިންސީ ގުނަވަންތައް ސިފަވާ މަންޒަރާއި އަޑު އަދި ޖިންސީ ގުޅުން ހިންގުމަށްޓަކައި ޖިންސީ ގުނަވަން ސިފަކޮށްދޭ ގޮތަށް ހަދާފައި ހުންނަ އެއްޗެހީގެ މަންޒަރާއި އެފަދަ މަންޒަރު ސިފަވާ އަޑު ހިމެނޭ އެއްވެސް އެއްޗެއް ނުދެއްކުން؛\nމީހެއްގެ ނުވަތަ ބައެއްގެ ހުރުމަތް ކެނޑިދާނެފަދަ، ނުވަތަ އިއްޒަތާއި ގަދަރަށް އުނިކަމެއް އަތުވެދާނެފަދަ، ނުވަތަ ކޮންމެވެސް ސިފައެއްގައި ނިކަމެތިކަމެއް ލިބިދާނެ ބަސްތަކާއި، މުޖުތަމައުގައި ބޭނުންކުރުމަށް އެކަށީގެންނުވާ ބަސްތަކާއި އިށާރާތާއި ހަރަކާތާއި އަމަލުތައް ހިމެނޭ އެއްވެސް އެއްޗެއް ނުދެއްކުން؛\nހަގީގީ އަދި ހިޔާލީ ކޮންޓެންޓް ވަކިކޮށްދިނުން؛\nއެކި ނަސްލުތަކުގެ މީހުންނާއި، ވަކި ޖިންސެއްގެ ބަޔަކަށް ނުވަތަ އެއްވެސް އުމުރުފުރައެއްގެ ބަޔަކަށް ނުވަތަ ހާއްސަ އެހީއަށް ބޭނުންވާ މީހުންނަށް އިހްތިރާމް ކުޑަވާފަދަ އެއްޗެއް ނުވަތަ އިންސާނީ ގަދަރަށް އުނިކަން އަންނަ އެއްވެސް އެއްޗެއް ނުދެއްކުން؛\nފަރުދުންގެ މިނިވަންކަމަށް އިހްތިރާމްކުރުމުގެ މުހިންމުކަން؛\nފެންވަރު ދަށް މަންޒަރާއި އަޑު ބޭނުންނުކުރުން؛\nދީނީގޮތުން ނުވަތަ ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީން ނުވަތަ ގާނޫނަކުން މަނާކުރާ އެއްވެސް އެއްޗެއް ބްރޯޑްކާސްޓް ނުކުރުމަށާއި އިސްލާމްދީން ފިޔަވައި އެހެން ދީނެއް ކުރިއެރުވުމަށް ހިތްވަރުދޭ އެއްވެސް އެއްޗެއް ބްރޯޑްކާސްޓް ނުކުރުން.\n(ރ) ކޯޑް އޮފް ޕްރެކްޓިސް އެކުލަވާލައި، އެއަށް އަމަލުކުރުމުގައި، ގިނަ ފަރާތްތަކެއް ބައިވެރިވާ ޑިމޮކްރެޓިކް މުޖުތަމައެއްގައި ވާދަވެރި ބަހުސްކުރުމަށާއި، އަމިއްލަވަންތަ، އުފެއްދުންތެރި، ށައުގުވެރި ޕްރޮގްރާމްތައްް އުފެއްދުމަށާއި، ގިނަ ޕްރޮގްރާމްތަކެއްގެ ތެރެއިން ނުވަތަ ސިލްސިލާ ޕްރޮގްރާމްތަކަކުން ތިލަފަތްހަމަ، މައުލޫމާތު ފޯރުކޮށްދިނުމަށް މަގުފަހިކޮށްދިނުމަށްޓަކައި ކޮމިށަނުން އެކަށީގެންވާ މަސައްކަތްކުރަންވާނެއެވެ.\n38 ވަނަ މާއްދާ – އިށްތިހާރުކުރުން\nތިރީގައި ބަޔާންކޮށްފައިވާ އުސޫލުތަކާއި ކޯޑް އޮފް ޕްރެކްޓިސްއާ އެއްގޮތްވާ ގޮތުގެމަތިން އިށްތިހާރު ގެނެސްދިނުމުގެ ހައްގު ބްރޯޑްކާސްޓަރުންނަށް ލިބިގެންވެއެވެ.\n(ހ) ތިމާވެށްޓާއި ސިއްހަތު ރައްކާތެރިކުރުމަށް މަނާކުރެވިފައިވާ މުދަލެއް ނުވަތަ ހިދުމަތެއް، ނުވަތަ ބަނގުރާ، މަސްތުވާތަކެތި ނުވަތަ ދުންފަތުގެ އިސްތިއުމާލުކުރުމަށް ހިތްވަރުދޭ އެއްވެސް މުދަލެއް ނުވަތަ ހިދުމަތެއް އިށްތިހާރުނުކުރުން.\n(ށ) މުދާ ނުވަތަ ހިދުމަތް ލިބިގަންނަ ފަރާތްތަކަށް އޮޅޭފަދަ ގޮތަކަށް އިށްތިހާރުނުކުރުން.\n39 ވަނަ މާއްދާ - ބްރޯޑްކާސްޓްކުރުމުގެ ހިދުމަތްތަކަށް އަގު ނެގުން\n(ހ) ލައިސަންސް ލިބިގެން ބްރޯޑްކާސްޓްކުރުމުގެ ހިދުމަތެއް ފޯރުކޮށްދޭ ފަރާތަކުން އެ ހިދުމަތެއް ފޯރުކޮށްދިނުމަށް އަގެއް ނަގަންވާނީ، އެއަގެއް ކޮމިށަނަށް ހުށަހަޅައި ފާސްކުރުމަށްފަހުގައެވެ.\n(ށ) އަގެއް ނެގުމަކާ ނުލައި ދޫކުރަމުންދާ އެއްވެސް ޗެނަލަކަށް އަގެއް ނެގުމަށް ބްރޯޑްކާސްޓަރަކު ނިންމައިފިނަމަ، މަދުވެގެން2(ދޭއް) މަސްދުވަހުގެ ކުރިން ކޮމިށަނަށާއި ހިދުމަތް ލިބިގަންނަ ފަރާތްތަކަށް އެކަން އަންގަންވާނެއެވެ.\n40 ވަނަ މާއްދާ - ވަގުތީގޮތުން ހިދުމަތެއް މެދުކަނޑާލުން\n(ހ) އެއްވެސް ހިދުމަތެއް ވަގުތީގޮތުން މެދުކަނޑާލުމަށް ބްރޯޑްކާސްޓަރަކު ނިންމައިފިނަމަ، އެކަން ކުރުމުގެ 15 (ފަނަރަ) ދުވަސް ކުރިން އެކަމަށް ކޮމިށަނުން ހުއްދަ ހޯދުމަށްފަހު،7(ހަތެއް) ދުވަސް ކުރިން ހިދުމަތް ލިބިގަންނަ ފަރާތްތަކަށް އެކަން އަންގަންވާނެއެވެ.\n(ށ) ލައިސަންސް ލިބިގެން ބްރޯޑްކާސްޓްކުރުމުގެ ހިދުމަތެއް ފޯރުކޮށްދޭ ފަރާތެއްގެ ބާރުނުފޯރުވޭ ކަމެއްގެ ސަބަބުން އެއްވެސް ހިދުމަތެއް ވަގުތީގޮތުން މެދުކެނޑިއްޖެނަމަ ނުވަތަ ހުއްޓިއްޖެނަމަ، އެކަން ހައްލުކޮށްދިނުމަށްޓަކައި މި ގާނޫނުގެ ދަށުން ފޯރުވައިދެވެން އޮތް އެންމެ ފުރިހަމަ ހައްލެއް ކޮމިށަނުގެ ފަރާތުން ފޯރުކޮށްދޭންވާނެއެވެ.\n41 ވަނަ މާއްދާ - ހިދުމަތް ހުއްޓާލުން\nބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއް ދޫކޮށްފައިވާ މުއްދަތު ހަމަވުމުގެ ކުރިން އެ ހިދުމަތް ފޯރުކޮށްދޭ ފަރާތުން އެ ހިދުމަތެއް ހުއްޓާލާނަމަ، އެކަމުގެ ސަބަބު ބަޔާންކޮށް މަދުވެގެން 15 (ފަނަރަ) ދުވަސް ކުރިން ކޮމިށަނަށް އެކަން އަންގަންވާނެއެވެ. އަދި ހަމަ އެ މުއްދަތުގެ ތެރޭގައި އެކަން އާންމުކޮށް އިއުލާންކުރަންވާނެއެވެ. ހިދުމަތް ލިބިގަންނަ ފަރާތްތައް ވަކިން އެނގެން ހުރިނަމަ ސީދާ އެފަރާތްތަކަށް އެކަން އަންގަންވާނެއެވެ.\nގާނޫނާއި ގަވާއިދާ ހިލާފުވުން\n42 ވަނަ މާއްދާ - ށަކުވާ ހުށަހެޅުމާއި މޮނީޓަރކުރުން\n(ހ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއް ދޫކޮށްފައިވާ ފަރާތަކުން މި ގާނޫނުގެ 37 ވަނަ މާއްދާގައި ބަޔާންކުރާ ކޯޑް އޮފް ޕްރެކްޓިސްއާ ހިލާފުވެފައިވާކަމަށް އެއްވެސް ފަރާތަކަށް ފެނިއްޖެނަމަ އެކަމުގެ ށަކުވާ އެފަރާތަކުން ކޮމިށަނަށް ލިޔުމުން ހުށަހެޅިދާނެއެވެ. އަދި އެ ށަކުވާއަކީ އަސްލެއްނެތި ހުށަހަޅާފައިވާ ށަކުވާއެއްކަމުގައި ކޮމިށަނަށް ފެނިއްޖެ ހާލަތެއްގައި މެނުވީ، އެފަދަ ކޮންމެ ށަކުވާއެއް ކޮމިށަނުން ބަލަންވާނެއެވެ.\n(ށ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއް ދޫކޮށްފައިވާ ފަރާތަކުން މި ގާނޫނާ އެއްގޮތަށް އަމަލުކުރަމުންދޭތޯ ބެލުމަކީ ކޮމިށަނުގެ ޒިންމާއެކެވެ. އަދި އެގޮތުގެމަތިން އެ ފަރާތްތައް މޮނީޓަރކޮށް، އެފަރާތްތަކުން މި ގާނޫނާ ނުވަތަ ލައިސަންސް ދިނުމުގެ ށަރުތުތަކުން ކަމަކާ ހިލާފުވެފައިވާކަމަށް ފެނިއްޖެނަމަ، ކޮމިށަނުން އެކަމެއް ތަހްގީގުކުރަންވާނެއެވެ.\n(ނ) މި މާއްދާގެ (ށ) ގެ ދަށުން ކޮމިށަނުން ހިންގާ ތަހްގީގެއްގެ ސަބަބުން ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސް ދޫކޮށްފައިވާ ފަރާތުން ހިލާފުވެފައިވާ ކަމެއް ފެނިއްޖެނަމަ، އެކަން ލިޔުމުން އެފަރާތަށް އަންގައި، އެފަރާތުން އެކަމާމެދު ފެންނަގޮތެއް ހާމަކުރުމަށް އެކަށީގެންވާ ފުރުސަތެއް ދޭންވާނެއެވެ. ތަހްގީގު ހިންގާފައިވަނީ ހުށަހެޅުނު ށަކުވާއަކާ ގުޅިގެން ކަމުގައިވާނަމަ ށަކުވާ ހުށަހެޅި ފަރާތުން އެކަމާމެދު ފެންނަ ގޮތެއް ހާމަކުރުމަށްވެސް އެކަށީގެންވާ ފުރުސަތެއް ދޭންވާނެއެވެ.\n43 ވަނަ މާއްދާ – ނިންމުންތައް\n(ހ) ހާއްސަ ހާލަތެއް މެދުވެރިވެގެން މެނުވީ، ހުށަހެޅޭ ށަކުވާއެއް ނުވަތަ ހިންގޭ ތަހްގީގަކާމެދު2(ދޭއް) މަސްދުވަހުގެ ތެރޭގައި ކޮމިށަނުން ގޮތެއް ނިންމަންވާނެއެވެ.\n(ށ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއް ދޫކޮށްފައިވާ ފަރާތަކުން މި ގާނޫނާ، ނުވަތަ ލައިސަންސް ދިނުމުގެ ށަރުތަކާ، ނުވަތަ ކޯޑް އޮފް ޕްރެކްޓިސްއާ ހިލާފުވެފައިވާކަމަށް ކޮމިށަނުން ނިންމާފައިވާނަމަ، އެގޮތަކަށް ނިންމި ސަބަބާއި، މި ގާނޫނުގެ 44 ވަނަ މާއްދާގެ ދަށުން އެކަމަކާ ގުޅިގެން ފިޔަވަޅެއް އަޅާނަމަ އެކަމާއި، އަދި އެނިންމުމާ ދެކޮޅަށް ބްރޯޑްކާސްޓަރަށް ކަމާބެހޭ އިދާރާއަށް ހުށަހެޅުމުގެ ހައްގު އޮތްކަން ބަޔާންކުރުމާއެކު، އެކަމާބެހޭގޮތުން ނިންމިގޮތް އާންމުކޮށް ށާއިއުކުރަންވާނެއެވެ. އަދި ކޮމިށަނުން މައްސަލަ ނިންމިގޮތުގެ ބަޔާނުގެ ކޮޕީއެއް ބްރޯޑްކާސްޓަރަށާއި ށަކުވާ ހުށަހެޅި ފަރާތަށް ފޯރުކޮށްދޭންވާނެއެވެ.\n44 ވަނަ މާއްދާ - ފިޔަވަޅު އެޅުން\n(ހ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއް ދޫކޮށްފައިވާ ފަރާތަކުން މި ގާނޫނާ، ނުވަތަ ލައިސަންސް ދިނުމުގެ ށަރުތަކާ، ނުވަތަ ކޯޑް އޮފް ޕްރެކްޓިސްއާ ހިލާފުވެފައިވާކަމަށް ކޮމިށަނުން ނިންމައިފިނަމަ، އަންނަނިވި ފިޔަވަޅުތަކުގެ ތެރެއިން ފިޔަވަޅެއް ނުވަތަ ފިޔަވަޅުތަކެއް އެޅުމުގެ އިހްތިޔާރު ކޮމިށަނަށް ލިބިގެންވެއެވެ.\nލައިސަންސް ލިބިފައިވާ ފަރާތަށް އެކަމެއް ރަނގަޅުކުރުމަށް އެންގުން.\nލައިސަންސް ލިބިފައިވާ ފަރާތަށް ދެވޭ އިންޒާރެއް އާންމުކޮށް ށާއިއުކުރުން.\nކޮމިށަނުން އަންގާ ވަގުތެއްގައި ކޮމިށަނުން އަންގާ ގޮތެއްގެ މަތިން، ކުށުގެ އިސްލާހެއް އާންމުކުރުމަށް ނުވަތަ ކޮށްފައިވާ ކަމެއް އަނބުރާ ގެންދިޔުމަށް ބަޔާނެއް އާންމުކުރުމަށް ލައިސަންސް ލިބިފައިވާ ފަރާތަށް އެންގުން.\nކުށް އިސްލާހުކޮށް ތަކުރާރުވިޔަނުދިނުމުގެ ގޮތުން ކޮންމެހެން ކުރަންޖެހޭ ނުވަތަ ނުކޮށްދޫކޮށްލަންޖެހޭ ކަންތައްތަކެއް ކުރުމަށް ލައިސަންސް ލިބިފައިވާ ފަރާތަށް އެންގުން.\n(ށ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއް ދޫކޮށްފައިވާ ފަރާތަކުން ލައިސަންސް ދިނުމުގެ ށަރުތަކާ ތަކުރާރުކޮށް ހިލާފުވެއްޖެނަމަ، ވޭތުވެދިޔަ އަހަރު އެފަރާތަށް ލިބުނު އާމްދަނީގެ %2 (ދޭއް އިންސައްތަ) އަށްވުރެ ބޮޑުނޫން އަދަދަކުން ކޮމިށަނަށް އެފަރާތެއް ޖޫރިމަނާކުރެވިދާނެއެވެ.\n(ނ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއް ދޫކޮށްފައިވާ ފަރާތަކުން ގާނޫނާއި ގަވާއިދާ ހިލާފުވަމުންދާނަމަ، އަދި އެކަން ރަނގަޅުކުރުމަށް އެންގުމުން ރަނގަޅުނުކޮށްފިނަމަ އެފަރާތެއްގެ ޕްރޮގްރާމް ށެޑިއުލްގެ ބައެއް ވަގުތީގޮތުން މެދުކަނޑާލުމަށް އެންގުމުގެ އިހްތިޔާރު ކޮމިށަނަށް ލިބިގެންވެއެވެ. އަދި މިފަދަކަމެއް ނުވަތަ ކަންކަން ތަކުރާރުކޮށް ކުރަމުންދާނަމަ، އެފަރާތަކަށް ދޫކޮށްފައިވާ ލައިސަންސް ބާތިލުކުރުމަށް ކޯޓަށް ހުށަހެޅުމަށްފަހު ކޯޓުން ނިންމާ ގޮތެއްގެމަތިން ބާތިލުކުރެވިދާނެއެވެ.\n(ރ) ބްރޯޑްކާސްޓްކުރުމުގެ ހިދުމަތްދިނުމުގެ ލައިސަންސެއް ދޫކޮށްފައިވާ ފަރާތެއް ބްރޯޑްކާސްޓްކުރާ ކޮންޓެންޓްއާގުޅޭ ގޮތުން މި ގާނޫނާއި މި ގާނޫނުގެ ދަށުން ހަދާ ގަވާއިދުގައިވާ ކަމަކާ ހިލާފުވެއްޖެނަމަ، ކޮމިށަނުގެ ޖުމްލަ މެންބަރުންގެ އަގުލަބިއްޔަތުންް ފާސްކުރުމަށްފަހުގައި މެނުވީ އަދި އެހެން ފިޔަވަޅުތައް އަޅައިގެން ރަނގަޅު ނުވެއްޖެ ހާލަތެއްގައި މެނުވީ، މި މާއްދާގެ (ށ) އަދި (ނ) ގައި ބަޔާންކޮށްފައިވާ ފިޔަވަޅުތަކުގެ ތެރެއިން ފިޔަވަޅެއް އަޅައިގެންނުވާނެއެވެ.\n(ބ) އެއްވެސް ފަރާތަކުން ލައިސަންސެއް ނެތި ބްރޯޑްކާސްޓްކުރުމުގެ ހިދުމަތެއް ފޯރުކޮށްދޭނަމަ، ނުވަތަ ކޮމިށަނުން ދޫކޮށްފައިވާ ލައިސަންސެއް ކޮމިށަނުގެ ހުއްދަ ނުހޯދައި ބަދަލުކޮށްފިނަމަ، އެފަދައިން ފޯރުކޮށްދޭ ހިދުމަތެއް ހުއްޓާލުމަށް އެންގުމުގެ، ނުވަތަ އެ ހިދުމަތް ފޯރުކޮށްދޭ ފަރާތެއް ޖޫރިމަނާކުރުމުގެ އަދި/ނުވަތަ އެކަން ކުރުމަށް ބޭނުންކުރާ އާލާތްތައް ހިފެހެއްޓުމުގެ އިހްތިޔާރު ކޮމިށަނަށް ލިބިގެންވެއެވެ.\n(ޅ) މި މާއްދާގެ ދަށުން ކޮމިށަނުން އަންގާ އެންގުމަކާ އެއްގޮތަށް އެއްވެސް ފަރާތަކުން އަމަލުނުކޮށްފިނަމަ، ބެލެވޭނީ އެފަރާތަކުން ކޮމިށަނުގެ އަމުރަށް ނުކިޔަމަންތެރިވީ ކަމުގައެވެ. އަދި އަމުރަށް ނުކިޔަމަންތެރިވުމުގެ ދައުވާ ކުރުމަށް ކަމާބެހޭ ފަރާތަށް ހުށަހެޅުމުގެ އިހްތިޔާރު ކޮމިށަނަށް ލިބިގެންވެއެވެ.\n45 ވަނަ މާއްދާ - ބްރޯޑްކާސްޓްކުރުމުގެ ހިދުމަތްދޭ ފަރާތްތަކުގެ ހައްގުތައް ހޯދުން\nލައިސަންސެއް ދިނުމަށް ނުވަތަ ނުދިނުމަށް، ނުވަތަ އާކޮށްދިނުމަށް ނުވަތަ އާކޮށްނުދިނުމަށް، ނުވަތަ ލައިސަންސެއް ދިނުމުގައި ށަރުތުތަކެއް ކަނޑައެޅުމަށް، ނުވަތަ ލައިސެންސް ލިބިފައިވާ ފަރާތަކާ ދެކޮޅަށް ފިޔަވަޅެއް އެޅުމަށް ނުވަތަ ފިޔަވަޅު ނޭޅުމަށް ކޮމިށަނުން ނިންމާ ނިންމުމަކާ ގުޅިގެން އެއްވެސް ފަރާތެއްގެ ހައްގަކަށް އުނިކަމެއް ލިބިފައިވާނަމަ، އެ ނިންމުމެއް ނިންމާތާ3(ތިނެއް) މަސްދުވަހުގެ ތެރޭގައި އެ ނިންމުން ބަދަލުކޮށްދިނުމަށް އެދި ކޯޓަށް ހުށަހެޅިދާނެއެވެ.\n46 ވަނަ މާއްދާ - ގަވާއިދު ހެދުން\nމި ގާނޫނުގެ ދަށުން ހަދަންޖެހޭ އެންމެހައި ގަވާއިދުތައް ހަދައި ހިންގާނީ ކޮމިށަނުންނެވެ.\n47 ވަނަ މާއްދާ - ގާނޫނަށް އަމަލުކުރަން ފެށުން\nމި ގާނޫނަށް އަމަލުކުރަން ފަށާނީ، މި ގާނޫނު ފާސްވެ، ތަސްދީގުކޮށް ދިވެހިސަރުކާރުގެ ގެޒެޓުގައި ށާއިއުކުރާ ތާރީހުން ފެށިގެން 90 (ނުވަދިހަ) ދުވަސްވުމުންނެވެ.\n48 ވަނަ މާއްދާ – މާނަ\nމި ގާނޫނުގައި އެހެން ގޮތަކަށް ބަޔާންކޮށްފައިނުވާހާ ހިނދަކު، އަންނަނިވި ލަފްޒުތަކާއި އިބާރާތްތައް މާނަކުރާނީ ތިރީގައިއެވާ ގޮތަށެވެ.\n"ހިދުމަތް ލިބިގަންނަ ފަރާތް" ކަމަށް ބުނެފައި އެވަނީ، މި ގާނޫނުގެ ދަށުން ބްރޯޑްކާސްޓްކުރާ ފަރާތްތަކުގެ ބްރޯޑްކާސްޓްކުރުމުގެ ހިދުމަތް، ފީއެއް ދައްކައިގެން ލިބިގަންނަ ފަރާތްތަކަށެވެ.\n"ރީބްރޯޑްކާސްޓްކުރުން" ކަމަށް ބުނެފައި އެވަނީ، ރާއްޖޭގައި ގާއިމުކޮށްފައިވާ މަރުކަޒަކުން އެހެން ބައެއްގެ ކޮންޓެންޓެއް، އެއްވެސް އުނިއިތުރެއް ނުގެނެސް އަލުން ބްރޯޑްކާސްޓްކުރުމަށެވެ.\n"ބްރޯޑްކާސްޓްކުރުން" ކަމަށް ބުނެފައި އެވަނީ، އެއްވެސް ވަސީލަތެއް ބޭނުންކޮށްގެން އާންމުކޮށް ނުވަތަ ވަކި ބަޔަކަށް އަމާޒުކޮށް އަޑާއި މަންޒަރު ނުވަތަ އަޑު ނުވަތަ މަންޒަރު ދުރަށް ފެތުރުމަށެވެ. ނަމަވެސް އާންމު ތަނެއްގައި ބަޔަކަށް ދައްކާލުމުގެ ބޭނުމުގައި ނުވަތަ އިއްވުމުގެ ބޭނުމުގައި އަޑާއި މަންޒަރު ހުށަހެޅުން މި މާނަކުރުމުން އިސްތިސްނާވެގެންވެއެވެ. މި ގާނޫނުގައި "ބްރޯޑްކާސްޓިންގ" މި ބަސް މާނަކޮށްފައިވާނީ ބްރޯޑްކާސްޓްކުރުމަށާއި ރީބްރޯޑްކާސްޓްކުރުމަށް ވެސް، އިށާރާތްކޮށެވެ.\n"ބްރޯޑްކާސްޓްކުރުމުގެ ހިދުމަތް" ކަމަށް ބުނެފައި އެވަނީ، ހިދުމަތް ލިބިގަންނަ ފަރާތަށް ކޮންޓެންޓެއް ފޮނުވުމުގެ މަސައްކަތަށެވެ.\n"ބްރޯޑްކާސްޓްކުރުމުގެ ލައިސަންސް" ކަމަށް ބުނެފައި އެވަނީ، ދިވެހިރާއްޖޭގެ ސަރަހައްދުގައި ބްރޯޑްކާސްޓްކުރުމުގެ ހިދުމަތް ފޯރުކޮށްދިނުމަށް، މި ގާނޫނުގެ 24 ވަނަ މާއްދާގެ ދަށުން ދެވޭ ލައިސަންސަށެވެ.\n"ކޮންޓެންޓް" ކަމަށް ބުނެފައި އެވަނީ، ބްރޯޑްކާސްޓްކުރުމުގެ ހިދުމަތްދޭ ފަރާތަކުން ފޮނުވާ ނުވަތަ ފަތުރާ ހަބަރާއި، މައުލޫމާތާއި، އިށްތިހާރާއި، އެނޫންވެސް އެއްޗެހި ހިމެނިގެންވާ ގޮތަށެވެ.\n"އިށްތިހާރު" ކަމަށް ބުނެފައި އެވަނީ، ބްރޯޑްކާސްޓްކުރާ ފަރާތެއް މެދުވެރިކޮށް ވަކިކަމެއް ނުވަތަ ތަނެއް ނުވަތަ އެއްޗެއް ނުވަތަ އުފެއްދުމެއް ކުރިއެރުވުމަށް ނުވަތަ އެކަމެއް ނުވަތަ ތަނެއް ނުވަތަ އެއްޗެއް ނުވަތަ އުފެއްދުމެއްގެ މަގުބޫލުކަން އިތުރުކުރުމަށް ފޮނުވޭ، އެކަމަކާގުޅޭ ހާއްސަ ކޮންޓެންޓަށެވެ.\n"އެކްސްކްލޫސިވްކޮށް ބްރޯޑްކާސްޓްކުރުމުގެ ހައްގު" ކަމަށް ބުނެފައި އެވަނީ، ވަކި ކޮންޓެންޓެއް ހަމައެކަނި އެއް ފަރާތަކުން ބްރޯޑްކާސްޓްކުރުމަށް ނުވަތަ ރީބްރޯޑްކާސްޓްކުރުމަށް ދޫކުރެވޭ ހާއްސަ ހުއްދައަށެވެ.\n"އޯޑިއޯ" ކަމަށް ބުނެފައި އެވަނީ، އިލެކްޓްރޯނިކް ވަސީލަތެއް ބޭނުންކޮށްގެން ނުވަތަ މެދުވެރިކޮށްގެން އިއްވޭ އަޑަށެވެ.\n"ވިށުއަލް" ކަމަށް ބުނެފައި އެވަނީ، އިލެކްޓްރޯނިކް ވަސީލަތެއް ބޭނުންކޮށްގެން ނުވަތަ މެދުވެރިކޮށްގެން ދެއްކޭ މަންޒަރަށެވެ.\n"މިނިސްޓްރީ" ކަމަށް ބުނެފައި އެވަނީ، ބްރޯޑްކާސްޓްކުރުމުގެ ސިޔާސަތު އެކަށައަޅައި، ބްރޯޑްކާސްޓްކުރުމާގުޅޭ ކަންކަން ބެލެހެއްޓުމުގެ މަސްއޫލިއްޔަތު ހަވާލުކޮށްފައިވާ މިނިސްޓްރީއަށެވެ.\n"ލައިސަންސް ލިބިފައިވާ ފަރާތް" ކަމަށް ބުނެފައި އެވަނީ، ދިވެހިރާއްޖޭގެ ސަރަހައްދުގައި ކުރެވޭ ބްރޯޑްކާސްޓްކުރުމުގެ ހިދުމަތް ފޯރުކޮށްދިނުމަށް، މި ގާނޫނުގެ ދަށުން ދެވޭ، މި ގާނޫނުގެ 23 ވަނަ މާއްދާގައި ބުނާ ލައިސަންސް ލިބިފައިވާ ފަރާތަށެވެ.\n"ލޯކަލް ކޮންޓެންޓް" ކަމަށް ބުނެފައި އެވަނީ، ލައިސަންސް ދޫކުރެވޭ ފަރާތުގެ ފުރިހަމަ ކޮންޓްރޯލްގައިވާ ބަޔަކު އުފައްދާ އުފެއްދުންތަކަށާއި، ބަޔަކު ލައްވާ ނަމަވެސް، ލައިސަންސް ދޫކުރެވޭ ފަރާތުގެ ބޭނުމަށް އެފަރާތުގެ އިރުށާދުގެ މަތިން ތައްޔާރުކުރެވޭ، ތަކެއްޗަށާއި، ދިވެހިންގެ މުޖުތަމައަށް ބޭނުން ހިފޭގޮތަށް، ނުވަތަ ދިވެހި މުޖުތަމައާގުޅޭގޮތަށް، ދިވެހިންގެ މިލްކުވެރިކަން އޮވެގެން އުފައްދާ ތަކެއްޗަށާއި، ދިވެހިރާއްޖެއަށް ނުވަތަ ދިވެހި ބަހަށް ނުވަތަ ދިވެހި ޘަގާފަތަށް، ނުވަތަ ދިވެހިންގެ ށައުގުތަކާގުޅޭގޮތަށް ދިވެހިން ނުވަތަ ދިވެހިންގެ އިރުށާދުގެ މަތިން ދިވެހިންނަށް އުފައްދާ އެއްޗެހި ހިމެނޭގޮތަށެވެ. ބޭރުގެ ފަރާތްތަކުން އުފައްދާފައި ހުންނަ ކޮންޓެންޓަކަށް ދިވެހި ބަހުން އަޑުއަޅައިގެން އުފައްދާ ކޮންޓެންޓަކީ ލޯކަލް ކޮންޓެންޓް ކަމުގައެއް ނުބެލެވޭނެއެވެ.\n"ޕްރޮގްރާމް ށެޑިއުލް" ކަމަށް ބުނެފައި އެވަނީ، ބްރޯޑްކާސްޓްކުރުމަށް ހުށަހެޅިފައިވާ އާންމު ޕްރޮގްރާމްތަކާއި، ބްރޯޑްކާސްޓްކުރާ ވަގުތުގެ ތެރެއިން ޕްރޮގްރާމްތައް ގެނެސްދިނުމަށާއި އިށްތިހާރުކުރުމަށް އެކަށައަޅާ ވަގުތާއި، ޕްރޮގްރާމްތައް އަމާޒުކުރެވޭ ފަރާތްތަކާ ގުޅޭގޮތުން އެކުލަވާލެވޭ ޕްލޭނަށެވެ.\nމި ގާނޫނުގެ ދަށުން ހެދިފައިވާ ގަވާއިދު/އުސޫލު\nއިންތިހާބީ ކެންޑިޑޭޓުންނަށް ބްރޯޑްކާސްޓަރުންގެ ވަގުތު ހާއްސަ ކުރުމުގެ ހަމަތައް ބަޔާންކުރުމާއި، އިދާރީ ފިޔަވަޅު އެޅުމާބެހޭ އުސޫލަށް 1 ވަނަ އިސްލާހު ގެނައުމުގެ އުސޫލު (އުސޫލު: 17 އޯގަސްޓް 2018)\nރީބްރޯޑްކާސްޓްކުރުމުގެ ގަވާއިދު (ގަވާއިދު ނަންބަރު 179/2019)\nބްރޯޑްކާސްޓްކުރުމުގެ ގަވާއިދު (ގަވާއިދު ނަންބަރު 154/2019\nރީބްރޯޑްކާސްޓްކުރުމުގެ ގަވާއިދު (ގަވާއިދު ނަންބަރު 20/2012)\nބްރޯޑްކާސްޓްކުރުމުގެ ގަވާއިދު (ގަވާއިދު ނަންބަރު 11/2012)\nރޭޑިއޯ/ޓީވީ ބްރޯޑްކާސްޓިންގއަށް ފްރެކްއެންސީ ދޫކުރުމުގެ ގަވާއިދު (ގަވާއިދު ނަންބަރު 10/2012)\n3 އޯގަސްޓް 2010 ވި އަންގާރަދުވަހު އޮތް ރައްޔިތުންގެ މަޖިލީހުގެ 2010 ވަނަ އަހަރުގެ ދެވަނަ ދައުރުގެ 24 ވަނަ ޖަލްސާއިން ފާސްކުޅަ "ބްރޯޑްކާސްޓްކުރުމުގެ ބިލު" ބަލައި، ތަޞްދީޤުކޮށްފައިވަނީ 22 އޯގަސްޓް 2010 (ރަމަޟާން 1431) ގައެވެ.\neih_ގާނޫނު ނަންބަރ 2010-16.pdf


Sarukaaruge vaudhuthah dhiyaee inbileehuge kaivenyah: Adam Shareef\nސަރުކާރުގެ ވައުދުތައް ދިޔައީ އިބިލީހުގެ ކައިވެންޏަށް: އާދަމް ޝަރީފު\nވެރިކަމަށް އައުމަށްޓަކައި މިއަދުގެ ސަރުކާރުން ރައްޔިތުންނަށް ވީ ވައުދުތައް ވެގެންދިޔައީ ''އިބިލީހުގެ ކައިވެންޏަށް'' ކަމަށް މަޑުއްވަރީ ދާއިރާގެ މެންބަރު އާދަމް ޝަރީފު ވިދާޅުވެއްޖެއެވެ.\nރައީސް ޔާމީން މިނިވަން ކުރުމަށް ގޮވާލައި އިދިކޮޅު ކޯލިޝަނުން ރޭ ބޭއްވި ޖަލްސާގައި ވާހަކަދައްކަވަމުން އާދަމް ޝަރީފު ވިދާޅުވީ، ވެރިކަމަށް އައުމަށް ކުރި މަސައްކަތުގެ ތެރެއިން ރިޔާސީ އިންތިހާބުގައި ރައްޔިތުންގެ ގާތު، މިއަދުގެ ސަރުކާރުގެ އިސް ބޭފުޅުން ވަރަށް ގިނަ ވައުދުތައް ވެފައިވާ ކަމަށެވެ.\nހާއްސަކޮށް ޒުވާނުންނަށް ގިނަ ވައުދުތަކެއް ވެފައިވާކަން ފާހަގަކުރައްވައި އާދަމް ޝަރީފު ވިދާޅުވީ، ރިސޯޓުތަކުގެ ޒުވާނުން ހާއްސަކޮށްގެން އެންމެ ކުޑަ އުޖޫރައެއް ކަނޑައެޅުމާއި ރިސޯޓުތަކުގައި ވަޒީފާއަދާކުރާ މީހުންނަށް އަނބިން ކާރިޔަށް ކޮންމެ ރެޔަކު ރޭކުރަން ދެވޭނެ ކަމަށް ބުނެ، ފޮނި ވައުދުތަކެއް ވެދިން ކަމަށެވެ.\n''ވަރަށް ގިނަ ވައުދުތަކައެކު ވެރިކަމަށް އައީ. ހާއްސަކޮށް ޒުވާނުންނަށް، ރިސޯޓުތަކުގައި ތިބޭ ޒުވާނުންނަށް އަނބިދަރިން ކާރިޔަށް ރޭކޮށްލަން، ނިދާލަން ދެވޭނެގޮތް ހަމަޖައްސައިދޭނަމޭ. އަޅުގަނޑުމެންނަށް ފެނިގެން މިދިޔައީ ދަރިފުޅު ކައިރިޔަށް އަނބިމީހާ ކައިރިއަށް ރޭކޮށްލަން އާދެވޭނެ ގޮތަކަށް އޮތީ ހަމައެކަނި ދަބަސް ގަނޑު ހިފައިގެން ވަޒީފާއިން ކެނޑިގެން އައުމޭ. ފެންނަމުން މިދަނީ ޒުވާނުންނަށް މިގޮތަށް ކަންތައްތައް ވަމުންދާތަން. ފެނިގެން މިދަނީ ހަމަ ހުރިހާ ވައުދުތަކެއް އިބިލީހުގެ ކައިވެންޏަށް ދުއްވާލައިގެން ދިޔަތަން.'' ހޮނޑައިފުށި ރިސޯޓުން ޒުވާނަކު ވަކިކުރުމަށްފަހު އޭނާ ފޮނުވައިލި ހާދިސާއަށް އިޝާރާތްކުރައްވައި އާދަމް ޝަރީފު ވިދާޅުވިއެވެ.\nއާދަމް ޝަރީފު ވިދާޅުވީ މިސަރުކާރުން ރައްޔިތުންނަށް އޯގާތެރި ވެރިކަމެއް ކޮށްދޭނެ ކަމުގެ ވައުދައެކު، އައިސް ވެރިކަމަށް އަހަރެއް ވެގެންދިޔައިރުވެސް އޯގާތެރިކަން ނުފެންނަ ކަމަށާއި ރައްޔިތުންނަށް ފައިދާ ހުރި އެއްވެސް ކަމެއް ކުރާތަން ނުފެންނަ ކަމަށެވެ.\nއަދި މިސަރުކާރުގައި އިހުލާސްތެރިކަމެއް ހުރި ނަމަ ރާއްޖޭގެ ތަރައްގީގެ ބާނީ ރައީސް ޔާމީން މިނިވަން ކުރަންޖެހޭ ކަމަށްވެސް އޭނާ ވިދާޅުވިއެވެ.\nހިޔާނާތުގެ ފައިސާ މަހުޖަނު ޤާސިމްގެ ޖުމްހޫރީ ޕާޓީއަށްވެސް!012 hours ago\nހިޔާނާތުގެ ފައިސާ އަދާލަތް ޕާޓީއަށްވެސް!213 hours ago\nއަދީބު ކުރި ކުށްތަކަށް އޭނާ އިއުތިރާފުވެއްޖެ! 1 16 hours ago


Mohamed Shafiu: ދިވެހިރާއްޖެ އެއިޑްސްގެ ނުރައްކަލުގެ ތެރޭގައި\n2007 ވަނައަހަރުގެ ތަފާސް ހިސާބުތައް ދައްކާ ގޮތުގައި 33.2 މިލިޔަން މީހުންނަށް ދުނިޔޭގައި އެއިޑްސް ބަލި ޖެހިފައިވެއެވެ. އޭގެ ތެރެއިން 15.4 މިލިޔަން މީހުން ނަކީ އާދެ ފަންސާސް އިންސައްތަ އަކީ އަންހެނުންނެވެ.\nއެއިޑްސް އެންމެ ހަލުއިކޮށް ފެތުރެމުންދަނީ އޭޝިޔާގެ ޤައުމުތަކުގައެވެ. 2003 ވަނައަހަރު ނިމުނު އިރު މިސަރަޙައްދުގައި އެޗްއައިވީ ޖެހިފައިތިބީ ހަމިލިޔަން މީހުންނެވެ. އަދި މުޅިދުނިޔޭގައި އެ އަހަރު ނިމުނު އިރު 40 މިލިޔަން މީހުންނަށް އެއިޑްސްބަލި ޖެހިފައިވެއެވެ.\nދިވެއްސެއްގެ ހަށިގަނޑުން އެޗްއައިވީ ފެނުނުކަން ރަސްމީކޮށް ފުރަތަމަ އިޢުލާނުކުރީ 18 ނޮވެމްބަރ 1991 ގައެވެ.\nމިހާތަނަށް ރާއްޖެއިން އެޗްއައިވީއަށް ޕޮޒިޓިވް ވެފައިވަނީ 14 މީހުންކަމަށް ކަމާބެހޭ އިދާރާތަކުގެ ތަފާސްހިސާބުތައް ދައްކައެވެ. މީގެ ތެރެއިން މިހާތަނަށް ދުނިޔޭގައި ތިބީ ހަތަރު މީހުންކަމަށްވެއެވެ. އަދި އެއިޑްސް ޖެހުނު މީހުންގެ ތެރެއިން 8 މީހުންނަކީ ބޯޓްދަތުރުކުރާ މީހުން ކަމަށްވެސް ވެއެވެ.\nދުނިޔޭގެ އެންމެން އެ ވަބާއަކަށް ބިރުވެތިވާ އަދި އެއިން މިންޖުވުމަށް އެންމެ ގަދައަޅާ މަސައްކަތްކުރާ ވަބާ އެއިޑްސް ޖެހިފައިވާ ދިވެއްސަކު ފުރަތަމަ ފެނުނު ދުވަހުން ފެށިގެން މިހާތަނަށް ފާއިތުވެގެން ގޮސްފައިވާ މުއްދަތާއި ރާއްޖޭގެ އަވަށްޓެރި ޤައުމުތަކުގެ އެއިޑްސް ފެތުރެމުންދާ ހަލުއި މިނަށް ވިސްނާއިރު ރައްޖޭގައި މިވަޤުތު މިވަބާ ޖެހިފައިތިބި ދިވެހީން ކަމަށް ބުނާ ޢަދަދަކީ މުޢުޖިޒާތެއް ފަދަ މަދު ޢަދަދެކެވެ.\nދުނިޔޭގައި އެއިޑްސް ފެތުރެމުންދާ ގޮތާ ބެހޭގޮތުން އދ އިން 2006 ވަނައަހަރު ނެރުނު ރިޕޯރޓްގައި ބުނެފައިވާ ގޮތުގައި ދުނިޔޭގައި އެންމެ ހަލުއިކަމާއެކު އެއިޑްސް ފެތުރެމުންދަނީ ދެކުނު އޭޝިޔާގައެވެ. މިހާރުވެސް މުޅި އޭޝިޔާގައި އެއިޑްސް ޖެހިފައިވާ މީހުންގެ ތިންބައިކުޅަ ދެބައި ތިބީ ދެކުނު އޭޝިޔާގައެވެ. ދެކުނު އޭޝިޔާއަށް ނިސްބަތްވާ ހަތް ޤައުމުގެ ތެރެއިން އެއިޑްސްގެ މައްސަލަ އެންމެ ބޮޑު ޤައުމަކީ އިންޑީޔާއެވެ. މިވަޤުތު ދުނިޔޭގައި އެއިޑްސް ޖެހިފައިވާ ކަމަށް ސާބިތުވެފައިވާ މީހުން އެންމެ ގިނައިން ދިރިއުޅެނީވެސް އިންޑިޔާގައެވެ.\nއިންޑިޔާއަކީ ދެކުނު އޭޝިޔާގެ އެންމެ މުހިއްމު ޤައުމުކަމަށް ވެފައި ހުރިހާ ގޮތަކުންވެސް ދިވެހި ރާއްޖެއާ ގުޅި ލާމެހިފައިވާ ޤައުމަކަށް ވުމާއެކު އިންޑިޔާގެ ކިބައިން ދިވެހިރާއްޖޭގައި އެއިޑްސް ފެތުރުމުގެ ފުރުޞަތު ވަރަށް ބޮޑެވެ.\nތަޖުރިބާކާރުން ވިދާޅުވާގޮތުގައި ސަރުކާރުގެ ލަފާކުރުން ދައްކާ ޢަދަދަށްވުރެ ދިވެހިރާއްޖޭގައި އެއިޑްސް ޖެހިފައިތިބި މީހުންގެ ޢަދަދު މާ މަތިވެދާނެއެވެ. މިހާތަނަށް އެއިޑްސް ޖެހިގެން ނުވަ ދިވެހީން މަރުވެފައިވާ ކަމަށް ވާއިރު ދުނިޔޭގައި މިހާރު ތިބިކަމަށްވަނީ ޢުމުރުން 20 އަހަރާ 40 އަހަރާ ދެމެދުގެ ހަތަރު މީހުންނެވެ. އެއީ ތިން ފިރިހެނުންނާއި އަންހެނެކެވެ.\nޑަބްލިޔު އެޗްއޯއިން އަންދާޒާ ކުރާގޮތުގައި އެޗްއައިވީ އެއިޑްސް ހުރެގެން ފެންނަ ކޮންމެ މީހަކަށް 10 މީހުން ފާހަގަނުކުރެވި ހިނގައިދާނެއެވެ.\nޔުނައިޓެޑް ނޭޝަންސް ޕްރޮގްރާމް އޮން އެޗްއައިވީ އެއިޑްސް (ޔޫ.އެން.އޭ.އައި.ޑީ.އެސް) އިން ލަފާކުރާ ގޮތުގައި މިހާރު ރާއްޖޭގައި އޭޑްސް ބަލިޖެހިފައިވާ މަދުވެގެން 200 އެއްހާ މީހުން އެބަތިއްބެވެ. އަދި މިޢަދަދު މަދުވުމަށްވުރެ ގާތްކަންބޮޑީ މިޢަދަދު އެތައް ގުނައެއް އިތުރުވުމެވެ.\nރާއްޖޭގައި އެއިޑްސް ފެތުރެނީ ކިހިނެއް؟\nރާއްޖޭގައި އޭޑްސްބަލި ޖެހޭ ސަބަބުތައްކަމަށް އދ ގެ އެއިޑްސްއާ ބެހޭ ގޮފިން ފާހަގަކޮށްފައިވަނީ :\n1- ތަޢުލީމު އުނގެނުމަށާއި ސިއްޚީ ފަރުވާއަށް އަދި ވަޒީފާއަށްޓަކައި ރާއްޖޭން ބޭރަށް ދާ ރާއްޖޭގެ ރައްޔިތުން އެދާ ޤައުމުތަކުގައި އޭޑްސްއަށް މަގުފަހިވާ ފަދަ ޢަމަލުތައް ކުރުން. އަދި މީގެ އިތުރުން ދިވެހީންގެ ގައިގޯޅިވުންވެސް ހުރީ ވަރަށް މަތީގައެވެ. އަބަދާ އަބަދު ބަނޑު ބޮޑު ވެދޭނެ ކަމުގެ ބިރުގައި އެތައް އަންހެން ކުދީންނެއް ތިބޭކަމީ ޙަޤީޤަތެކެވެ.\n2- ވަރީގެ ނިސްބަތް ވަރަށް މަތީގައި ވުން. ކައިވެނި ނުކޮށް ތިބެ އެތައް މީހުންނާއެކު ޒިނޭކުރުން. ވަރިކޮށްފައި ތިބޭ މީހުން ފައިސާއަށް ޓަކައި ޒިނޭކުރުން. އަދި ރާއްޖޭގައި އުޅޭ ބިދޭސީން ދިވެހިންނާއެކު ޒިނޭކުރުން. ވަޒީފާއަށް އަންނަ ވަރަށް ގިނަ ބިދޭސީންގެ ހަށިގަނޑުން އެޗްއައިވީ ފެންނަމުންދާކަމުގައި ޑީޕީއެޗް އިން 2005 ވަނަ އަހަރު ވިދާޅުވެފައިވެއެވެ. އެގޮތުން އެ އަހަރާ ހަމައަށް 156 މީހެއްގެ ހަށިގަނޑުން އެޗްއައިވީ ފެނިފައިވާކަމަށްވެސް ވިދާޅުވެފައިވެއެވެ.\n3- ޑްރަގް ބޭނުން ކުރުން – ސިރިންޖު ބޭނުން ކުރުމާއި ޑްރަގް ގަތުމަށްޓަކައި ހަށިވިއްކުން ޢާއްމު ވެފައި ވުން: ޑްރަގް ބޭނުންކުރާ މީހުންގެ ތެރެއިން3ބައިކުޅަ އެއްބައި މީހުންނަކީ ސިރިންޖު ޚިއްޞާކުރާ މީހުންނެވެ. ގައިން ގަޔަށް ނާރާ ބަލިތަކަށް މަގުފަހިވާ ޢަމަލުތައް، ޚާއްޞަކޮށް އެޗެއައިވީއަށް މަގުފަހިވާ ޢަމަލުތައް ހުރިތޯ ބެލުމަށް ހެލްތު މިނިސްޓްރީން ކުރި ސާރވޭއިން ދައްކާގޮތުގައި ސާރވޭ ކުރެވެނު މީހުންގެ ތެރެއިން 44 އިންސައްތަ މީހުންނަކީ ކޮންމެވެސް ގޮތަކުން ފައިސާއަށް ޓަކައި ޒިނޭކުރާ މީހުންނެވެ. އާދެ ހަށިވިއްކާ މީހުންނެވެ. އަދި ދިރާސާ ކުރެވުނު މީހުންގެ ތެރެއިން 49 އިންސައްތަ މީހުންނަކީ އެ ޚިދުމަތް ގަންނަ މީހުންނެވެ. ޑްރަގާއި އެއިޑްސް އަކީ އެކު އެކީގައި ކުރިއަށް ދާ ދެ އެއްޗެވެ. ނާރުތަކަށް ޑްރަގް އިންޖެކްޓް ކުރަން ބޭނުންކުރާ ސިރިންޖުގެ ސަބަބުންނާއި ފައިސާ ހޯދުމަށްޓަކައި ހަށިވިއްކުމުގެ ސަބަބުން އެކަންކަމަށް މަގުފަހިވެއެވެ.\n4- ރާއްޖެ އަންނަ ޓުއަރިސްޓުންގެ ފަރާތުން ރިސޯރޓްތަކުގައި އުޅޭ މީހުންނަށް. ދިވެހިރާއްޖޭގައި މިހާރު ފެނިފައިވާ އޭޑްސް ކޭސްތަކުގެ ތެރެއިން 21 އިންސައްތަ މީހުންނަށް އެއިޑްސް ޖެހިފައިވަނީ ރިސޯރޓް ތަކުންނެވެ. ސަރވޭއިން ފެނިގެންދިޔަ އަނެއް ޙަޤީޤަތަކީ ދިވެހިރާއްޖޭގެ ރިސޯރޓްތަކުގައި މަސައްކަތްކުރާ މީހުންގެ ތެރެއިން 88 އިންސައްތަ މީހުންނަކީ ބައިވަރު މީހުންނާއެކު ޒިނޭކުރާ މީހުންނެވެ.\nސަރވޭތަކުގެ ލަދުވެތި ނަތީޖާ\nރާއްޖޭގައި އެއިޑްސް، ޑްރަގް އަދި ޒުވާނުންގެ ޙާލަތު ދިރާސާކުރުމަށް ރާއްޖޭގެ ކަމާބެހޭ ވުޒާރާއަކުން ނުވަތަ ޖަމްޢިއްޔާއަކުން ނުވަތަ ބޭރުގެ ކަމާބެހޭ މުއައްސަސާއަކުން ސަރވޭއެއް ކުރާ ކޮންމެ ފަހަރަކު ހާމަވެގެންދާނީ މި ފަޚްރުވެރި މުސްލިމް ދިވެހިރާއްޖެ ލަދުގަންނަންޖެހޭ ތަފާސްހިސާބުތަކެކެވެ.\nރާއްޖެއިން އެޗްއައިވީ ޕޮޒިޓިވް މީހަކު ފެނިފައިނުވާތާ ނުވަ އަހަރަށް ފަހު އެޗްއައިވީ ޕޮޒިޓިވް މީހަކު ރާއްޖެއިން ފެނުނީ މިދިޔަ އަހަރުއެވެ. ގައިން ގަޔަށް ނާރާ ބަލިތަކަށް މަގުފަހިވާ ޢަމަލުތައް، ޚާއްޞަކޮށް އެޗެއައިވީއަށް މަގުފަހިވާ ޢަމަލުތައް ހުރިތޯ ބެލުމަށް ހެލްތު މިނިސްޓްރީން ކުރި ސާރވޭގެ ތެރެއިންނެވެ.\nރާއްޖޭގައި އެޗްއައިވީ ޖެހުމަށް މަގުފަހިވާ ޢަމަލުތައް ސަމާލުވާންވީ މިންވަރަށް ހުރިކަން މިސާވޭއިން ދައްކާފައިވާ ކަމަށެވެ.\nސާވޭގައި ސުވާލުކޮށްފައިވާ މީހުންގެ ތެރޭގައި ރިސޯރޓްތަކާއި ކޮންސްޓްރަކްޝަން ދާއިރާގައި މަސައްކަތްކުރާ މީހުންނާއި އިންޖެކްޓް ކޮށްގެން ޑްރަގް ބޭނުންކުރާ މީހުންގެ އިތުރުން ހަށިވިއްކުމުގެ ވިޔަފާރީގައި އުޅޭ މީހުން ހިމެނެއެވެ.\nސަރވޭ ގައި ބުނެފައިވާ ގޮތުގައި ޒިނޭކުރުމަކީ ދިވެހިރާއްޖޭގައި މިހާރު ވަރަށް ޢާއްމު ވެފައިވާ ކަމެކެވެ. ސަރވޭއިން ފާހަގަކުރެވުނު ގޮތުގައި ޖިންސީ ގުޅުން ހިންގުމުގެ ސަބަބުން ޖެހޭ ބައްޔެއް ކަމުގައިވާ ސިފިލިސް އަކީ ރިސޯރޓްތަކުގައި މަސައްކަތްކުރާ ޒުވާނުންގެ މެދުގައި ވަރަށް ޢާއްމު ބައްޔެކެވެ. އަދި ފިރިހެނުން ފިރިހެނުންނާ ޖިންސީ ގުޅުން ހިންގުންވެސް ރާއްޖޭގައި ކޮންމެވެސް ވަރަކަށް އެބައޮތް ކަމަށް ސަރވޭއިން ހާމަވެފައިވެއެވެ. އެގޮތުން މިފަދަ މީހުންނާއި ބޯޓްދަތުރުކުރާ މީހުންނާއި ޢިމާރާތްކުރުމުގެ ދާއިރާގައި ޙަރަކާތްތެރިވާ މީހުންގެ ކިބައިން ހެޕަޓައިޓިސް ބީ ފެނިފައިވެއެވެ.\nޑްރަގް އިންޖެކްޓް ކުރާ މީހުންގެ ތެރެއިން ހެޕަޓައިޓިސް ބީ ފެނިފައިވެއެވެ. އަދި މީގެ އިތުރުން އެޗްއައިވީއަށް މަގުފަހިވާ ޢަމަލުތައް ހުރިކަން ސަރވޭއިން ދައްކާފައިވެއެވެ.\nސާސްކަފުގެ ލަނޑުދަނޑިތައް ހިމެނޭ ރިޕޯރޓެއްގައި ބުނެފައިވާ ގޮތުގައި ރާއްޖޭގެ ޒުވާނުންގެ ތެރެއިން 62 އިންސައްތަ މީހުން ޢުމުރުން 18 އަހަރު ނުފުރެނީސް ޒިނޭކުރާ ކަމަށާއި (ޖިންސީ ގުޅުން ހިންގާ ކަމަށާއި) އޭގެތެރެއިން 45 އިންސައްތަ ކުދިންނަށް އެއިޑްސް ޖެހުމުގެ ބިރު ވަރަށް ބޮޑެވެ.\nމިއަހަރު ފެމިލީ ޕްރޮޓެކްޝަން ޔުނިޓްގެ ޚިދުމަތް ހޯދާފައިވާ ކުދިންގެ ތެރެއިން 20 އިންސައްތައަށްވުރެ ގިނަ ކުދިންނަކީ ޒިނޭކޮށްގެން ބަލިވެ އިނދެފައިވާ އުމުރުން 18 އަހަރަށްވުރެ ދަށްކުދިން ކަމުގައި އެޔުނިޓުން ރާއްޖޭގެ މީޑިޔާއަށް ހާމަކޮށްފައިވެއެވެ.\n18 އަހަރުން ދަށުގެ އެހާބޮޑު ނިސްބަތެއް ޒިނޭކުރާކަމަށް (ކައިވެނިން ބޭރުގައި ޖިންސީގުޅުން ހިންގާކަމަށް) އަމިއްލައަށް އިޢުތިރާފުވުމަކީ ދިވެހި އިސްލާމީ އުންމަތުގެ މިސްރާބު މިހާރު އޮތް ނުރަނގަޅު ދެރަގޮތް ހާމަކޮށްދޭ ވަރަށް ބޮޑު ހެއްކެކެވެ.\n2007 ވަނައަހަރު ކުރި އެހެން ދިރާސާއަކުން ދައްކާގޮތުގައި ރާއްޖޭގެ 18 އަހަރުން ދަށުގެ 29 ޕަސެންޓް ކުދިން ޒިނޭކުރެއެވެ. (ކައިވެނި ނުކޮށް ޖިންސީ ގުޅުން ހިންގައެވެ.)\nއިޞްލާޙްކުރަން ތިބި އިންސާނުންގެ ޙާލަތު\nރާއްޖޭގައި އެއިޑްސް ބަލީގެ ކަންތައްތަކާ ބެހެނީ މިނިސްޓްރީ އޮފް ހެލްތުންނެވެ. ހެލްތު މިނިސްޓްރީގެ އިސްވެރިން އެކި އެކި މުނާސަބަތުތަކުގައި ރާއްޖޭގައި އެއިޑްސްބަލީގެ ޙާލަތާބެހޭގޮތުން މަޢުލޫމާތު ދެއްވަމުން މުސްލިމުންގެ ވިސްނުމުން ބޭރުވެ، ހުޅަނގުގެ "ހުޅުވާލެވިފައިވާ ޖިންސީ ވިސްނުމުގެ" ވާހަކަތައް ނޫސްވެރިންނާ ބައްދަލުކުރަމުން ބުނެފައިވެއެވެ.\nއެގޮތުން ހެލްތު މިނިސްޓްރީގެ އިސްވެރިޔަކު މިފަދަ ބައްދަލުވުމެއްގައި ބުނެފައިވެއެވެ. "ބައެއް މީހުން ޤަބޫލެއް ނުކުރާނެ މިހާވަރަށް މިކަންތައް އަހަރެމެންގެ މުޖްތަމަޢުގައި އޮތް ކަމަކަށް. މިހާރު އަހަރެމެން ސާބިތުކޮށްދީފިން މި ސަރވޭއިން މިފަދަ މީހުންވެސް އެބަ އުޅޭކަން"\nދޭތެރެދުރުކުރާ ވަޞީލަތްތައް ބޭނުން ނުކުރާ ކަމަށް ބުނަމުން އޭނާ ބުނެފައިވަނީ "ޖިންސީ ގުޅުން ހިންގާއިރު ފުރަގަސްފަރާތް ބޭނުންކުރުމުގައި ހުރަސް ދުވަހަކުވެސް (ދިވެހީން) ބޭނުން ނުކުރާކަމަށް. މިއީ ވަރަށް ނުރައްކާތެރި ކަމެއް" އޭނާ ބުނެފައިވެއެވެ.\n"އަހަރެމެން އެބަޖެހޭ މީހުން ހުރަސް ބޭނުން ކުރަން އެމީހުން ހޭލުންތެރިކުރަން. ޖިންސީގުޅުން ހިންގުމުން އެމީހުން ދުރެއް ނުކުރެވޭނެ އަހަރެމެންނަކަށް. އެކަމަކު އަހަރެމެންނަށް ކިޔައިދެވިދާނެ އެކަން ރައްކާތެރިގޮތުގައި ކުރަން" އޭނާ ބުނެފައިވެއެވެ.\nމިފަދަ އިސްވެރިން މުސްލިމަކަށް ވެ ހުންނަވައި ދައްކާފައިވާ މިފަދަ ތާކުންތާކު ނުޖެހޭ ވާހަކަތަކާމެދު ހައިރާންވެ އަންތަރީސް ވާވަރު ވެއެވެ. ދިވެހި ޒުވާނުން ޖިންސީ ގުޅުން ހިންގަނީ ރައްކާތެރިކަމުގެ އެއްވެސް ފިޔަވަޅެއް (ހުރަސް ފަދަ އެއްޗެއް ބޭނުން ނުކޮށް) ކަމަށާއި އަދި ފުރަގަސް ފަރާތްވެސް ބޭނުންކޮށްގެން ޖިންސީ ގުޅުން ހިންގާ ކަމުގައި ބުނުމުން ދޭހަވަނީ އެކުދީން ޒިނޭކުރާތީ މިމީހުން ކަންބޮޑު ނުވާކަމުގައެވެ. އޭގެ ބަދަލުގައި އޭނާ ކަންބޮޑުވަނީ އެކުދީން ޒިނޭކުރާއިރު ރައްކާތެރިކަމުގެ ވަޞީލަތެއް ބޭނުން ނުކުރާތީއެވެ. ވިސްނާލައްވާށެވެ. ފާޅުގައި ސީދާގޮތުން ޒިނޭކުރުމަށް ހިތްވަރު ދެނީއެވެ. އަޅުގަނޑުމެންގެ އިސްލާމީ މުޖްތަމަޢު ހަލާކުވާ މައިގަނޑު އެއްސަބަބަކީ އެއީއެވެ. ހުޅަނގުގެ ޕްރޮޕެގެންޑާގެ ދަށުން މިފަދަ ޙަރާމްކަންތައްތައް "ރައްކާތެރި ގޮތުގައި" ކުރުމަށް ދަޢުވަތު ދޭތީއެވެ. ﷲ އަށް ޓަކައި ބިރުވެތިވެ ތިޔަފަދަ ވާހަކަތައް ނުދެއްކުމަށް ގޮވާލަމެވެ. ޒިނޭކުރާ އިރު ހުރަސް ބޭނުންކުރަން ބުނުމުގެ ބަދަލުގައި އެއީ ދީނުގައި ޙަރާމްކަމެއް ކަމަށް ބުނެ އެކަމުން ދުރުހެލިވުމަށް ނަޞީޙަތްތެރިވި ނަމަ މާ ރަނގަޅުވާނެއެވެ.\nއަޅުގަނޑުމެންގެ ޤައުމުގެ ޙާލަތު މިހާ ދަށު ދަރަޖައަކަށް ވެއްޓިފައި އޮތުމަކީ ވަރަށް ދެރަ ވާންޖެހޭ ކަމެކެވެ. ރާއްޖޭގެ އެންމެންވެސް އެދީނަކަށް ތަބާވެގެން މިތިބި އިސްލާމްދީނުގައި އެންމެ ބޮޑަށް ޙަރާމްކުރައްވާފައިވާ އެއްފާފަކަމުގައިވާ ޒިނޭއަށް ދިވެހި ޒުވާނުން މިހާ މަތީދަރަޖައަކަށް ގާތްވަމުން ދިޔުމަކީ ވަރަށް ދެރަ ކަމެކެވެ.\nމާދަމާގެ މައިންބަފައިންނަށް ވާންތިބި މިއަދުގެ ޒުވާނުން މި ފާފައަށް މިހާ މަތީ ދަރަޖައަކަށް އަރައިގަތުމަކީ ހީނުކުރާފަދަ ގެއްލުމެއް މިޤައުމަށް ލިބޭނެކަމެކެވެ. މިފަދަ ކަންކަން ހުއްޓުވޭނީ އަޅުގަނޑު ދެކޭ ގޮތުގައި މިފަދަ ޖަރީމާތައް ހިންގާ ފަރާތްތަކަށް އިސްލާމީ ޝަރީޢަތުގައި ކަނޑައަޅުއްވާފައިވާ އަދަބު ދީގެންނެވެ.\nމިއީ މިއަދު މިޤައުމަށް ކުރިމަތިވެފައިވާ ބޮޑު މުޞީބާތެކެވެ. ޑިމޮކްރަސީގެ ފޮނިކަން ދިވެހިންނަށް ހޯދާދިން އިރު ޤައުމުގެ އަޚްލާޤީ ކިއްލާގައި ރެނދުއަޅައި އަޚްލާޤީ ކިއްލާ މިހިރަދަނީ ފުނޑުފުނޑުވަމުންނެވެ. މިއީ ރަނގަޅު ތަރުބިއްޔަތަކާ ހަރުދަނާ އަޤީދާއެއް ނެތީމާ ވާގޮތެވެ. ޤައުމުގެ ތަޢުލީމީ ނަވުގެ ހުންގާނުވެސް މިވަނީ ހުޅަނގުން ބޭނުންވާ މިސްރާބަށް ދީލާލާފައެވެ.\nޒިނޭކުރުމުގެ ރީތި ގޮތަކީ ކައިވެނިން ބޭރުގައި ޖިންސީ ގުޅުން ހިންގުން ކަމުގައި ހަދައި ބޮޑެތި ފާފަތައްވެސް ބަސްކޮށާރުގެ އަވާގައިޖައްސައި ތިލަކޮށް އެއީ ކުދިކުދި ކަންތައްތަކެއް ކަމުގައި ދިވެހި މީޑިޔާއިންވެސް ދެކެން ފަށައި އެކަމުގެ އަސަރު ޢާއްމު ރައްޔިތުންގެ ސިކުނޑިތަކަށް ފޯރުވައި އެބައިމީހުންގެ ވިސްނުންވެސް ބަދަލުކުރަން ފަށައިފިއެވެ. ހުޅަނގުގެ ފިކުރީ ހަނގުރާމައިގެ އޮއިވަރުގެ ހަމަ ރަނގަޅަށްވެސް ދިވެހިރާއްޖެ ޖެހިއްޖެއެވެ.\nޒިނޭކުރުމާއި އެއްޖިއްސުން ޖިންސީގުޅުން ހިންގުމާއި ރޭޕުކުރުމާއި ކުޑަކުދިންނަށް ޖިންސީގޯނާކުރުންފަދަ ބޮޑެތި ފާފަތަކާއި މުންކަރާތްތަކަކީ ދިވެހީންގެ ޙަޔާތުގެ "ރަދީފު" ގައި ޒަމާނުގެ ތަރައްޤީއާއެކު ކޮންމެހެންވެސް އަންނަންޖެހޭ ކަންތައްތަކެއް ކަމުގައި ދިވެހި ސިކުނޑިތަކަށް ވިސްނައިދީ އެގޮތަށް މާނަކުރަން ފަށައިފިއެވެ. މިފަދަ ތަރައްޤީ އަޅުގަނޑުމެންނަށް ނުފެނުނު ނަމަ މާ ރަނގަޅު ވީހެވެ. މިއީ އިންސާނީ ތަރައްޤީއެއް ނޫނެވެ. ވަލު ޖަނަވާރުންނަށްވެސް އެ އެއްޗެއްސަށް ފައިދާ ހުރި ގޮތާއި އެ އެއްޗެއްސަށް ގެއްލުން ހުރި ގޮތް އެނގޭނެއެވެ. މިފަދަ ކަންތައްތައް ކުރިން އިންސާނުންގެ ތެރޭގައި ވާކަންތައްތައް އަހަރެމެން އަޑުއަހަނީ ސިޔަރަތުން މެއަ. އަދި ކިޔެއްތަ އެއީ އިސްލާމްދީން ފައުޅުވުމުގެ ކުރިމެއަ. އަދިވެސް ޖާހިލުކަމުން ހޭލައްވަން ކަށިގަނޑެއް ފުމެންޖެހިފައި ނުވޭބާ؟\nފުންކޮށް ވިސްނާލާއިރު މިކަމުގެ ޙައްލުއޮތީ ހަމައެކަނި އިސްލާމްދީނުގައެވެ. މައިން ބަފައިންނާއި މުދައްރިސުން ބެލެނިވެރިން، އަޅުގަނޑުމެންގެ ޅަ ޖީލު ހަލާކު ނުވަނީސް މިކަންތައްތަކުގެ ޙަރާމްކަން އެކުދީންނަށް ވިސްނައިދީ މަރުވުމަށްފަހުގައިވެސް އަދި ޙަޔާތެއް އޮތްކަމާއި ނަރަކައަކީ އެފަދަ ހުތުރު ޢަމަލުތައް ކުރާ މީހުންނަށް ޢަޛާބުދެއްވުމަށްޓަކައި ވާތަނެއްކަން އެކުދީންނަށް ވިސްނައިދީ، އެކުދީންގެ ދީނީ ޢަޤީދާ ހަރުދަނާކޮށް، އެކުދީން ލައްވައި ނަމާދުކުރުވައި، ދީނުގެ ޙުކުމްތައް އޮޅުންފިލުވައިދީ، ޙަރާމް ޙަލާލް ބަޔާންކޮށްދީ، އިސްލާމްދީނުގެ މަތިވެރި އަޚްލާޤުގެ ފޭރާމުން އެކުދީން ޒީނަތްތެރިކުރުވައި ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތަށް އެކުދީން އަނބުރައި ސުންނަތުގެ މަތީގައި ފައިތިލަ ސާބިތުކުރުމަށް މަޖްބޫރުކުރުވައިގެން ނޫނީ ޤައުމު ވެއްޓެމުން މިދާ އަޚްލާޤީ ފުން ވަޅުގަނޑުތަކުން ސަލާމަތްވެވޭނެ އެހެން އެއްވެސް ގޮތެއް ނެތެވެ. ފަރުވާއެއްގެ ގޮތުގައި ރޫޙާނީ ފަރުވާ ބޭނުންވާ ބަޔަކަށް އަދި އެކަމުގައި އިޞްލާޙުވުމުގެ މަސްލަޙަތު އޮއްވައި ހުޅަނޑުގެ ނަޖިސް ސިކުނޑިތަކުން ރާވާ މަކަރުވެރި ރޭވުންތަކާއި ޖަހާ ކެހިވެރި މަޅިތަކާއި ދޭ އެކި އެކި "ކޮންސަލްޓެންސީ" ތަކަކީ ހާކަނޑުގައި ތަޅާ ލަބަރިތަކެއް ނޫން ދެން ކޮންއެއްޗެއް ހެއްޔެވެ؟ އެއީ ހަމަ ފޫނެއް ފާޔަށް ފެންފުރުން ކަހަލަކަމެކެވެ. އެއްވެސް ނަތީޖާއެއް ނެތް ބޭކާރު ކަމެކެވެ.\nހުޅަނގުގެ މީހުންނަށް އެނގޭނީ މައްސަލަ އުފައްދާށެވެ. މައްސަލަ ޙައްލުކުރާކަށް ނޭނގޭނެއެވެ.\nPosted by Mohamed Shafiu at 9:55 PM\nLabels: އެއިޑްސް, މުޙައްމަދު ޝާފިޢު ބިން ޢަބްދުލްޣަފޫރު, މުޖްތަމަޢު\nAnonymous 30/11/10 10:30 PM\nvarh furihama liyumeh. Masha Allah.\nYOUTH DHIVEHI 1/12/10 6:38 AM


Critics choice award Medianet in vaguthun dhakaane\nކްރިޓިކްސް ޗޮއިސް އެވޯޑު މީޑިއާނެޓުން ވަގުތުން ދައްކާނެ\nވަގުތުން ދެއްކުމަށް ހަމަޖެހިފައިވަނީ މި މަހުގެ 13 ވަނަ ދުވަހު\nއެވޯޑު ހަފްލާގެ ރިޕީޓް ހަމަ އެ ދުވަހު ދައްކާނެ\nމިއީ އިނގިރޭސި ބަހުން އުފައްދާފައިވާ އެމެރިކާ އަދި ކެނެޑާގެ ފިލްމުތަކަށް ހާއްސަކޮށްގެން ބާއްވާ އެވޯޑު ހަފްލާއެއް\nކ. މާލެ |9ޖެނުއަރީ 2020 | ބުރާސްފަތި 19:09 | 4,941\nމީޑިއާނެޓުގެ އޮފީސް - ރާއްޖެއެމްވީ\n25 ވަނަ އެނުއަލް ކްރިޓިކްސް ޗޮއިސް އެވޯޑު މީޑިއާނެޓުން ވަގުތުން ދައްކާނެ ކަމަށް އެކުންފުނިން ބުނެފިއެވެ.\nމީޑިއާނެޓުން ބުނީ މި އެޗޯޑު ހަފުލާ ވަގުތުން ދެއްކުމަށް ހަމަޖެހިފައިވަނީ މި މަހުގެ 13 ވަނަ ދުވަހު ފަތިހު 05:00 ޖަހާއިރު ކަމަށެވެ. އަދި މި އެވޯޑު ހަފުލާގެ ރިޕީޓް، ހަމަ އެ ދުވަހުގެ އިރޮއޮއްސި 18:00 ޖަހާއިރު ދައްކާނެ ކަމަށެވެ. މި އެވޯޑު ހަފުލާ ފެނިގެންދާނީ ޗެނަލް ނަންބަރު 800 އިންނެވެ. އެއީ ފޮކްސް މޫވީސް އެޗްޑީ ޗެނަލެވެ.\nމި އެވޯޑު ހަފުލާ އަކީ އެމެރިކަން - ކެނެޑިއަން ބްރޯޑްކާސްޓް ފިލްމް ކްރިޓިކްސް އެސޯސިއޭޝަނުގެ ފަރާތުން ބާއްވާ އެވޯޑު ހަފުލާއެކެވެ. މިއީ އިނގިރޭސި ބަހުން އުފައްދާފައިވާ އެމެރިކާ އަދި ކެނެޑާގެ ފިލްމުތަކަށް ޚާއްޞަކޮށްގެން ބާއްވާ އެވޯޑު ހަފުލާއެކެވެ.\nމި އެވޯޑު ހަފުލާގައި 20 ކެޓަގަރީއަށް ވުރެ ގިނަ އެވޯޑުތައް ހަވާލުކުރެވިގެންދާއިރު އޭގެ ތެރޭގައި އެންމެ މޮޅު އެކްޝަން ފިލްމާއި، އެންމެ މޮޅު ފޮރިން ލެންގުއޭޖް ފިލްމާއި، އެންމެ މޮޅު އެކްޓަރ އަދި އެކްޓްރަސް ހޮވިގެންދާނެއެވެ.\nމީޑިއާނެޓުން ބުނީ މީޑިއާނެޓްގެ ފެމެލީ ޕެކޭޖުގެ ދަށުން ފޮކްސް މޫވީސް (ޗެނަލް 500) ބެލޭނެ ކަމަށާއި ފޮކްސް މޫވީސް އެޗްޑީ (ޗެނަލް 800) މީޑިއާނެޓްގެ އެންޓަރޓެއިންމަންޓް ޕްލަސް އެޑްއޯން އަދި ވޯންޓް އިޓް އޯލް ޕެކޭޖުގެ ދަށުން ބެލޭނެ ކަމަށެވެ.


މުއުމިނުންގެ ސިފަތައް | ފަހުގެ މައްސަލަތައް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފަހުގެ މައްސަލަތައް މުއުމިނުންގެ ސިފަތައް\n- ﷲ ފިޔަވައި އިތުރު އެހެން އިލާހަކު ނުވާކަމަށް ޤަބޫލުކުރުމާއި، ﷲ ފިޔަވައި އެހެން އެއްވެސް ފަރާތަކަށް އަޅުކަން ނުކުރުން.\n- ﷲ އަށް ބިރުވެތިވުމާއި، އެކަލާނގެ ނަހީކުރައްވާފައިވާ ކަންތައްތައް ކުރުމުން ދުރުހެލިވުން.\n- ﷲ ފިޔަވައި އެހެން ފަރާތަކަށް ވަކީލު ނުކުރުން.\n- ﷲ ފިޔަވައި އެހެން ފަރާތެއްދެކެ ބިރު ނުގަތުން.\n- އަބަދުވެސް ﷲ އަށް ޙަމްދާއި ޝުކުރު ކުރުން.\n- ޢަޤީދާ ވަރުގަދަވުން. މުއުމިނުންނަކީ ސީދާ މަގުން އެކަހެރިވުމަށް އެއްވެސް ވަގުތަކު ބޭނުންވާ ބައެއް ނޫނެވެ. އެމީހުންނަކީ އެމީހުންގެ އަޅުކަން އަދާކުރުމުގައި ޖޯޝު ހުންނަބައެކެވެ.\n- ޤުރްއާނުގައި ވާގޮތަށް ޢަމަލުކުރުން. އެމީހުންގެ ޢަމަލުތައް ބިނާކުރާނީ ޤުރްއާނާއި އެއްގޮތަށެވެ. ޤުރްއާނާއި ފުށުއަރާ ހަމަ ކޮންމެ ކަމަކުން އެމީހުން ދުރުހެލިވާނެއެވެ.\n- އަބަދުވެސް ﷲ ހަނދުމަކުރުން. ﷲ އެމީހުންގެ ކަންތައްތައް ބައްލަވާކަމާއި، އަޑުއައްސަވާކަން އެމީހުނަށް އެނގެއެވެ. ﷲ ގެ މަތިވެރިކަން އެމީހުންގެ ވިސްނުމުގައި އަބަދުވެސް ހުރެއެވެ.\n- ﷲ ގެ ކުރިފުޅުމަތީ އެމީހުންނަކީ ދެރަ ނިކަމެތިބައެއްކަމަށް އިޤުރާރުވުން.\n- ﷲ ކަނޑައަޅުއްވާފައިވާ ކަމެއްނޫނީ މެދުވެރި ނުވާނެކަން ދަނެ އެކަން ޤަބޫލު ކުރުން. މުއުމިނުންނަކީ މިދުނިޔެމަތީ އެމީހުންނަށް ދިމާވާ ކަމަކުން މާޔޫސްވާ ބައެއް ނޫނެވެ.\n- އަބަދުވެސް އާޚިރަތް ދުވަހުގެ ނަތީޖާއަށް ބެލުން. މުއުމިނުންގެ އަމާޒަކީ އާޚިރަތެވެ. އެހެންކަމުން ދުނިޔެމަތީގެ ނަތީޖާއަށްވުރެ ކުރިއަށް އާޚިރަތް ދުވަހު ކަންތައް ވާނެ ގޮތަކަށް މުއުމިނުން އަބަދުވެސް ވިސްނާނެއެވެ.\n- ﷲ އާއި ކުއްތަންވުމާއި ރަސޫލާ އެއީ ނަމޫނާ ކަމުގައި ދުށުމާއި، މުއުމިނުން ފިޔަވައި އިތުރު ބަޔަކު އެންމެގާތް އެކުވެރިން ކަމުގައި ނުބެލުން.\n- ކަންކަމާމެދު ފިކުރު ހިންގުން. މުއުމިނުންގެ އެއްވެސް ވަގުތަކީ ބޭކާރުކޮށް ހޭދަކުރާ ވަގުތެއް ނޫނެވެ. އަބަދުވެސް ތިބޭނީ މުއުމިނުންނާއި އެމީހުންގެ ދީނަށް ޚިދުމަތް ކުރުމުގައެވެ. ދީނަށް ޚިދުމަތްކުރުމުގެ ތެރޭގައި މުޅިއިންސާނިއްޔަތަށް ޚިދުމަތް ކުރުން ހިމެނެއެވެ.\n- ޙައްޤު ގޮތުގައި ﷲ ގެ މަގުގައި ޖިހާދު ކުރުން. މުއުމިނުންނަކީ ކާފިރުންނާއި، ޚާއްޞަކޮށް ކުފުރުގެ ބޮޑުންނާއި ޖިހާދުކުރުން ހުއްޓާނެ ބައެއް ނޫނެވެ. މި ޖިހާދުގައި އެމީހުން ނިކަމެތިކަމެއް މާޔޫސްކަމެއް އިޙްސާސެއް ނުކުރާނެއެވެ.\n- ޙައްޤު ބަސް ބުނުމުގައި ފަސްނުޖެހުން. ޙައްޤު ބަޔާން ކުރުމުގައި މުއުމިނުންނަކީ އެހެން މީހުން ދެކޭނެ ގޮތަކަށް، ކިޔާފާނެ އެއްޗަކަށް ނުވަތަ ކޮށްފާނެ މަލާމާތަކަށް ބަލާނެ ބައެއް ނޫނެވެ.\n- ﷲ ގެ ރިސާލަތު މީސްތަކުންނަށް ފޯރުކޮށްދިނުމަށް ކުރެވެންހުރި ހުރިހައި ކަމެއް ކުރުން.\n- އަނިޔާވެރި ނުވުން. މުއުމިނުންނަކީ އެހެންމީހުންނަށް ރަޙުމުކުރާ، އަދި މަޑުމޮޅި ހިތްތަކެއްގެ ވެރި ބައެކެވެ.\n- ރުޅިގަދަނުވުން. މުއުމިނުންނަކީ އެހެންމީހުނަށް މަޢާފުކުރާ ކެތްތެރި ބައެކެވެ.\n- އަމާނާތްތެރިކަން. މުއުމިނުންނަކީ އެހެންމީހުންގެ އިތުބާރުލިބުން ޙައްޤު ބައެކެވެ. ދުނިޔަވީ ކިތަންމެ ބޮޑު މަންފާއެއް ލިބުނުކަމުގައި ވިއަސް އެމީހުން އެކަމަށް ދަހިވެތިވެ، އަމާނާތްތަކަށް ޚިޔާނަތެއް ނުވާނެއެވެ. އެމީހުންގެ ވަރުގަދަ ޝަޚްޞިއްޔަތުގެ ސަބަބުން އެހެންމީހުންނަށް އެމީހުންގެ އަސަރު ކުރާނެއެވެ.\n- އެމީހުންނަކީ ދޮގުހަދާ މޮޔައިން ކަމަށް ކުފުރުގެ އަހުލުވެރިން ބުނެއުޅުން. ކުފުރުގެ އަހުލުވެރިންގެ ނަޒަރުގައި މީސްތަކުންނަށް ހެޔޮގޮތް އަންގައިވެއްވުމަށް ﷲ ފޮނުއްވި ރަސޫލުންނާއި ނަބިއްޔުންނަކީވެސް މޮޔައިންނެވެ. ދޮގުހަދާބައެކެވެ. ސިޙުރުވެރިންނެވެ. ޅެންވެރިންނެވެ.\n- އަނިޔާވެރިކަމާއި، އިހާނެތިކަމާއި ކުރިމަތިލާންޖެހުން.\n- ދަތިއުނދަގޫތަކާއި މުޞީބާތްތައް ކުރިމަތިވާހިނދު، ކެތްތެރިކަމާއެކު ސާބިތުވެތިބުން.\n- ލިބިދާނެ އަނިޔާއަކަށް ނުވަތަ މަރުވެދާނެކަމަށް ބިރު ނުގަތުން.\n- ކާފިރުންގެ ފަރާތުން މަކަރާއި އޮޅުވާލުމާއި ކުރިމަތިލާން ޖެހުން. މުއުމިނުންނާއި ދެކޮޅަށް ކާފިރުކަމުގެ އަހުލުވެރިން އަބަދުވެސް މަކަރުވެރި ރޭވުންތައް ރާވަމުން ދާނެއެވެ. ނަމަވެސް މުއުމިނުން ތިބޭނީ ﷲ ގެ ޙިމާޔަތުގައެވެ. ނަތީޖާއަކަށްވާނީ، އާޚިރުގައި ކާފިރުންގެ މައްޗަށް ނަޞްރު ލިބޭނެ ބަޔަކީ މުއުމިނުން ކަމުގައި ވުމެވެ.\n- ކާފިރުންނާއިމެދު ސަމާލުވެ ހޭލައި ތިބުން.\n- ޝައިޠާނާއި އެސޮރަށް ތަބާވާ މީހުންނީ ޢަދުއްވުން ކަމުގައި ދެކި އެގޮތަށް މުޢާމަލާތް ކުރުން.\n- މުނާފިޤުންނާއި ދެކޮޅަށް ޖިހާދުކޮށް، މުނާފިޤުކަމުގެ ސިފަލިބިގަނެގެން އުޅޭމީހުންގެ ބަސް ޤަބޫލު ނުކުރުން.\n- ކާފިރުންނަށްވިއަސް އަނިޔާވެރިވުމާއި ދުރުހެލިވުން.\n- ކާފިރުންގެ ބޭރުފުށަށް ހެއްލުންތެރިނުވުމާއި، ކާފިރުންނާއި އެއްމަޖްލިހެއްގައި ގިނަވަގުތު ވޭތު ނުކުރުން.\n- މުދަލާއި މަޤާމަށް ހެއްލުންތެރިނުވުން.\n- އެންމެފުރިހަމަ ގޮތުގައި އަޅުކަންތައް އަދާކުރުން.\n- ހެޔޮނުބައި ކަނޑައެޅުމުގެ މިންގަޑަކީ ގިނަމީހުންދެކޭގޮތް ކަމުގައި ނުދެކުން. ހެވާއި ނުބައި ކަނޑައެޅުމުގައި މުއުމިނުންގެ މިންގަނޑަކީ އެކަމެއްގައި ﷲ ކަނޑައަޅުއްވާފައިވާ ގޮތެވެ.\n- ﷲ އާއި ކުއްތަންވުމަށާއި، އެހެން މުއުމިނުތަކުންނަށް ނަމުނާއަކަށްވުމަށް ގަދައަޅައި މަސައްކަތް ކުރުން.\n- ޝައިޠާނުގެ ވަސްވާސް ޤަބޫލުކޮށް އެސޮރުގެ މަޅިތަކުގައި ނުޖެހުން.\n- ކަން އޮތްގޮތް ބެލުމެއް ނެތި، ކާބަފައިން އުޅުނު ގޮތޭބުނެ އެގޮތްތަކަށް ތަބާނުވުން.\n- އަންހެނުންނަށް އަނިޔާވެރިވުމުގެ ފުރުސަތު އެއްވެސް މީހަކަށް ނުދިނުމާއި އަދި އެކަނބަލުންނަށް އޯގާތެރިވުން.\n- ޢިއްފަތްތެރިކަމަށް ސަމާލުވުމާއި، ކައިވެނީގެ ކަންތައްތަކުގައި ޤުރްއާނާއި ސުއްނަތުގެ ޙުކުމްތަކަށް ތަބާވުން.\n- އަޅުކަން ކުރުމުގައި މެދުމިން ހިފެހެއްޓުން.\n- ސާފުޠާހިރުކަމަށް އަހައްމިއްޔަތުކަން ދިނުން.\n- އަނެކާއަށް އިސްކަންދިނުމާއި، މީހުންގެ ފަރާތުން ބަދަލަކަށް އެދުމެއްނެތި ހޭދަކުރުން.\n- ޖާސޫސު ނުކުރުމާއި، ޣީބަ ނުބުނުން.\n- ﷲ ގެ ޙަޟްރަތުން ފާފަތައް ފުއްސެވުމަށް އެދުން.\n- ޙަސަދަވެރިކަމާއި ދުރުހެލިވުން.\nކާފިރުންގެ ފަރާތުން މުސްލިމުންނަށް ކުރިމަތިވަމުންދާ އަނިޔާވެރިކަމާއި ފުރައްސާރަ ދެކޭހިނދު، އިސްވެދިޔަ ޖީލުތަކުގެ މުސްލިމުންނަށް ކުރިމަތިވި ހާދިސާތައް އަޅުގަނޑުމެންގެ ހިތްތަކަށް ގެންނަން ޖެހެއެވެ. ކާފިރުކަމުގެ އަހުލުވެރިންނަކީ އެއްވެސް ހާލެއްގައި އީމާންކަމުގެ އަހުލުވެރިންނާއި ރުހޭނެ ބައެއްނޫންކަން ޤުރްއާނުގެ މޫރިތި އާޔަތްތަކާއި، މާތް ނަބިއްޔު صلى الله عليه وسلم ގެ ބަސްފުޅުތަކުންނާއި، ތާރީޚުގެ ފަތްފުއްތަކުން އަޅުގަނޑުމެންނަށް އެނގެއެވެ. "މުސްލިމުންނަކީ ﷲއަށް އަޅުކަން ކުރާ ހެޔޮބައެކެވެ... ތިމަންމެންނަކީ ﷲ އަށް ކާފިރުވެ މަތިވެރި އަޚްލާޤުތަކާއި ދުރުހެލިވެފައިވާ ބައެކެވެ... މުސްލިމުންނަކީ ﷲ ގެ އަމުރުފުޅުތައް ތަންފީޒު ކުރާ ބައެކެވެ، އަހަރެމެންނަކީ އެ އަމުރުފުޅުތައް މުގުރަމުންގެންދާ ބައެކެވެ" މިފަދަ އިޢުތިރާފުތަކެއް ކާފިރުންގެ ފަރާތުން ވެދާނެކަމަށް އިންތިޒާރު ކުރެވޭނަމަ، އެކަމަކީ ކުށްހީއެއްގެ މަތީތިބެ ކުރެވޭ ކަމެކެވެ. އެއާއި ޚިލާފަށް އެމީހުން މަސައްކަތް ކުރާނީ އީމާންކަމުގެ އަހުލުވެރިންގެ ސޫރަ ހުތުރުކޮށް، ކާފިރުކަމާއި، އެމީހުންގެ މުޑުދާރު ޢަމަލުތައް ދިފާޢު ކުރުމަށެވެ. އެކަން ޤުރްއާނުގައި ވާރިދުވެފައިވާ އިސްވެދިޔަ އުއްމަތްތަކުގެ ވާހަކަތަކުންވެސް ހާމަވެއެވެ.\nކުފުރުގެ އަހުލުވެރިން، މުއުމިނުންނަކީ މޮޔަ ބައެއްގެ ގޮތުގައި ސިފަކުރަނީ މުއުމިނުންގެ ވިސްނުމާއި، "ﷲ އަށް އަޅުވެތިވުމާއި، އެކަލާނގެ ރުހުން ހޯދުން" މި މަފްހޫމް އެމީހުންނަށް ނުވިސްނޭތީއެވެ. މުއުމިނުންގެ އަމާޒަކީ ﷲ ގެ ރުހުން ހޯދުމަށް އެފަރާތަށް އަޅުވެތިވުން ކަން ނުދަންނަ ބަޔަކަށް މުއުމިނުންގެ ޢަމަލުތައް "މޮޔަ" ޢަމަލުތަކެއްގެ ގޮތުގައި ސިފަވަނީއެވެ. މިދުނިޔޭގައި މިވާ އަރާމާއި އުފާތަކަށް އިސްކަން ދިނުމުގެ ބަދަލުގައި، ﷲ އަށް އަޅުވެތިވުމުގައި އިންތިހާއަށް ކެތްތެރިވެގެން މުއުމިނުން އުޅޭ އުޅުން ކުފުރުގެ އަހުލުވެރިންނަށް ހަޖަމު ނުވަނީއެވެ. އޭގެ ބަދަލުގައި އެމީހުންގެ ވިސްނުމުގެ ދާއިރާ ފުޅާކޮށް، މުއުމިނުން ވިސްނަނީ މިދުނިޔެއިން މިފެންނަ މާއްދީ ހަނި ދާއިރާއަށްވުރެ މާދުރަށްކަން އެމީހުންނަށް ޤަބޫލު ކުރެވޭނަމަ، މުއުމިނުންގެ ޢަމަލުތަކަކީ މޮޔަ ކަންތައްތަކެއްގެ ގޮތުގައި ސިފަނުކުރީހެވެ. މިފަދަ އެތައް ހާދިސާތަކެއް ކީރިތި ޤުރްއާނުގައިވާ ނަބިއްޔުންގެ ވާހަކަތަކުން ފެނެއެވެ.\nނޯޓް: މިލިޔުމަކީ މަޝްހޫރު ޢިލްމުވެރިއެއް ކަމުގައިވާ ޢަދުނާން އޮކްޠާރު (ހާރޫން ޔަޙްޔާ) " އަލްޙަޔާތު ފީ ސަބީލި ﷲ" މިނަމުގައި ލިޔުއްވާފައިވާ ފޮތް އަސްލަކަށް ބަލައިގެން ލިޔެފައިވާ ލިޔުމެކެވެ.


Dhiraagu aai eku heydhavi ufaaveri vaguthukolheh hissaakohlaigen aguhuri inaamuthakeh - AO News\nދިވެހިރާއްޖޭގެ މުއާޞަލާތީ ސިނާއަތް ފަށައިދީ، ދިވެހި އިޤުތިޞާދަށް އިންގިލާބީ ބަދަލުތަކެއް ގެނެސްދިން ކުންފުނި، ދިވެހިރާއްޖޭގެ ގުޅުން ޕަބްލިކް ލިމިޓެޑް ނުވަތަ ދިރާގަށް ގައުމީ ޚިދުމަތުގައި 32 އަހަރު ފުރުމުގެ އުފަލުގައި އެ ކުންފުނިން އަގުހުރި އިނާމުތަކެއް ލިބޭ ކެމްޕެއިނެއް ފައްޓައިފިއެވެ.\nދިރާގަށް ގައުމީ ހިދުމަތުގައި 32 އަހަރު އިއްޔެ ފުރިފައިވާއިރު އެ ކުންފުނިން ތައާރަފުކުރި ކެމްޕެއިނަކީ ދިރާގާއި އެކު ހޭދަވި އުފާވެރި ވަގުތުކޮޅެއްގެ ވީޑިއޯ ނުވަތަ ފޮޓޯ މީސްމީޑިއާގައި ހިއްސާކޮށްގެން3ނަސީބުވެރިއަކަށް އަގުހުރި އިނާމުތަކެއް ލިބޭ ކެމްޕެއިނެކެވެ.\nއެގޮތުން “މާރަނގަޅު” ނަމުގައި ފެށި މި ކެމްޕެއިނުގައި ބައިވެރިވުމަށް ފޭސްބުކް، އިންސްޓާގްރާމް އަދި ޓުވިޓާ ގައި “#MaaRangalhu” މި ހޭޝްޓެގް ޖެހުމަށްފަހު ދިރާގާއި އެކު ހޭދަވި އެންމެ އުފާވެރި ހިދުކޮޅުތަކުގެ ޕޮޓޯ ނުވަތަ ވީޑިއޯ ޝެއަރ ކޮށްލަން ވީއެވެ.\nމި ޕްރޮމޯޝަން ކުރިއަށް ދާނީ 14 އޮކްޓޯބަރ 2020 ގެ 23:59 އާއި ހަމައަށް ކުރިއަށް ގެންދާ މި ޕްރޮމޯޝަނުގައި3ނަސީބުވެރި ފަރާތެއް ހޮވުމަށް ވަނީ ހަމަޖެހިފައެވެ. އެގޮތުން މި ކެމްޕެއިނުގައި ފުރަތަމަ ގުރުވަތުން ހޮވޭ ފަރާތަކަށް ސެމްސަންގް ގެލެކްސީ ނޯޓް 20 5ޖީ ފޯނަކާއި، ސެމްސަންގް 64ޖީބީ ސެޑީ ކާޓަކާއި، ސެމްސަންގް ވަޔާލެސް ޗަރޖަރަކާއި ސެމްސަންގް ގެލެކްސީ ބަޑްސް+، ދެވަނަ އަށް ހޮވޭ ފަރާތަކަށް އެޕަލް އެއަރ ޕޮޑްސް ޕްރޯ އަދި ތިންވަނަ އަށް ހޮވޭ ފަރާތަކަށް އެމޭޒަން އެކޯ ޑޮޓް (3 ގެން) ދިނުމަށް ވަނީ ހަމަޖައްސާފައިއެވެ.\nދިރާގުން މި ކެމްޕެއިނާއި ގުޅޭގޮތުން ނެރުނު ނޫސް ބަޔާނެއްގައި ހާމަކޮށްފައިވާ ގޮތުގައި ދިރާގުގެ ޚިދުމަތަށް 32 އަހަރު ފުރުނުއިރު އެ ކުންފުނިން ވަނީ ދިވެހިންގެ ދިރިއުޅުމަށް އިންގިލާބީ ބަދަލުތަކެއް ގެނެސްދީފައެވެ. އެ ކުންފުނިން އިތުރަށް ހާމަކުރި ގޮތުގައި “އެންރިޗިން ލައިވްސް” ނުވަތަ ދިރިއުޅުންމަށް ފާގަތިކަން ގެނެސްދިނުން އެއީ އެ ކުންފުނީގެ ތަސައްވުރަށް ވުމާއެކު، އެކަން ދިރާގުން ދަނީ ސާބިތުކޮށްދެމުންނެވެ.


SunOnline: Muzaaharaa kurun hanikuraa gaanoonu uvaalun las vumun kulli mahsalaeh\nމުޒާހަރާކުރުން ހަނިކުރާ ގާނޫނު އުވާލުން ލަސްވުމުން ކުއްލި މައްސަލައެއް\nމުއާވިޔަތު އަންވަރު 05 Nov 2019, 17:20\nސުލްހަވެރިކަމާއެކު އެއްވެ އުޅުމުގެ މިނިވަންކަމުގެ ގާނޫނަށް ރައީސް އަބްދުﷲ ޔާމީންގެ ވެރިކަމުގައި ގެނައި އިސްލާހު އުވާލުމަށް ކާށިދޫ ދާއިރާގެ މެންބަރު އަބްދުﷲ ޖާބިރު ރައްޔިތުންގެ މަޖިލީހަށް ހުށަހެޅި މައްސަލަ ލަސްވާތީ ކުއްލި މައްސަލައެއް ހުށަހަޅައިފިއެވެ.\nއެއްވެ އުޅުމުގެ މިނިވަންކަމުގެ ގާނޫނަށް މިދިޔަ ސަރުކާރުން ގެނައި އިސްލާހުގައި ބުނާ ގޮތުން، ވެރިކަން ކުރާ މާލޭގައި އެއްވެސް ބާވަތެއްގެ އެއްވުމެއް ނުވަތަ ހިނގާލުމެއްވެސް ބޭއްވޭނީ ފުލުހުން ދޭ ހުއްދައަކާއެކު ހޯމް މިނިސްޓްރީން ކަނޑައަޅާފައިވާ ތަންތަނުގައި އެކަންޏެވެ.\nމިއަދުގެ ޖަލްސާގައި ވާހަކަ ދައްކަވަމުން ޖާބިރު ވިދާޅުވީ، އެ އިސްލާހު އުވާލުމަށް އޭނާ މަޖިލީހަށް ހުށަހެޅި މައްސަލަ ބަލައިގަނެ ކޮމެޓީގައި އޮންނަތާ ދޮޅު މަސްދުވަހަށް ވުރެ ގިނަ ދުވަސް ވެފައިވާ ކަމަށެވެ.\nއިސްލާހު އުވާނުލައި ގިނަ ދުވަސްވެފައިވާއިރު އިދިކޮޅު ޕީޕީއެމްއިން ނަސްރުގެ ދުވަސް ފާހަގަކުރުމަށް މިދިޔަ ހޮނިހިރު ދުވަހުގެ ރޭ ބޭއްވި އެއްވުން ފުލުހުން ރޫޅާލައި ބައެއް ފަރާތްތައް އެރޭ ހައްޔަރުކުރުމަކީ ދިވެހި ރައްޔިތުންނަށް ބަލައި ގަނެވޭނެ ކަމެއް ނޫންކަން ޖާބިރު ފާހަގަކުރެއްވިއެވެ.\nޖާބިރު ހުށަހެޅުއްވި ކުއްލި މައްސަލަ ބަލައިގަތީ އެ ވަގުތު ތަޅުމުގުއި ހާޒިރުވެވަޑައިގަތް ތިބި 48 މެންބަރުންގެ އިއްތިފާގުންނެވެ. އެ މައްސަލައަށް ބަހުސްކުރި ހުރިހާ މެންބަރުންވެސް ވަނީ އެއްވެއުޅުމުގެ ގާނޫނަށް ގެނައި އިސްލާހު އުވާލަން ޖެހޭކަން ފާހަގަ ކުރައްވާފައެވެ.\n"ގާނޫނުއަސާސީން ހައްގު ދީފައިވަނީ ރައްޔިތުންގެ ހައްގުގައި ކުރަންޖެހޭ ހައްގު ހޯދުމަށް އިހުތިޖާޖުކުރަންޖެހޭ ވާހަކަ. އެ ބާރު ފުރިހަމައަށް މީގެން ލިބިދޭން ޖެހޭ. އެކަން ކުރުމަށް އަޅުގަނޑުމެން ތާއީދު،" ހުޅުދޫ ދާއިރާގެ މެމްބަރު އިލްޔާސް ލަބީބު ވިދާޅުވިއެވެ.\nއިހަވަންދޫ ދާއިރާގެ އެމްޑީޕީ މެމްބަރު މުހައްމަދު ޝިފާއުވެސް ވިދާޅުވީ، ސުލްހަވެރިކަމާއެކު އެއްވެ އުޅުމުގެ މިނިވަންކަމުގެ ގާނޫނަށް ގެނައި އެ އިސްލާހަކީ، އިދިކޮޅުގައި އެމްޑީޕީ އޮތް އިރު އެ ޕާޓީން ވަރަށް ދެކޮޅު ހެދި އެއްޗެއް ކަމަށާއި އަދި އެ އިސްލާހު ނުގެނައުމަށް އެތައް އާދޭހެއް ކުރި ކަމަށެވެ. އަދި އެ ގާނޫނު އުވާލުމުގެ މަސައްކަތް ލަސްކަން ފާހަގަކުރައްވައި ޖާބިރު ހުށަހެޅުއްވި ކުއްލި މައްސަލައަށް ފުރިހަމައަށް ތާއީދުކުރައްވާކަމަށް ޝިފާއު ވިދާޅުވިއެވެ.


ރައީސް ޞާލިހަކީ ވަގެއް: ޖާބިރު | Jazeera\tރައީސް ޞާލިހަކީ ވަގެއް: ޖާބިރު - Jazeera\nރައީސް ޞާލިހަކީ ވަގެއް: ޖާބިރު\nޢަލީ ޔާމީން November 6, 2019 100 views0\nރާއްޖޭގެ ރައީސުލްޖުމްހޫރިއްޔާ, އިބްރާހިމް މުހައްމަދު ޞާލިހަކީ ވަގެއް ކަމަށާއި، އެމަނިކުފާނު ވަގުތުން ވަގުތައް މަގާމުން ވަކި ކުރަން ޖެހޭކަމަށް ރައްޔިތުންގެ މަޖިލީހުގެ ކާށިދޫ ދާއިރާގެ މެމެބަރު އަބްދުﷲ ޖާބިރު ވިދާޅުވެއްޖެއެވެ.\nމިއަދުގެ މަޖިލިސް ޖަލްސާގައި ކާބަން ނިއުޓްރަލް ކުރުމުގެ ޤަރާރަށް ވާހަކަ ދައްކަވަމުން ޖާބިރު ވިދާޅުވީ، ރައީސް ޞާލިހް އެ މަޖިލިހުގައި 26 އަހަރު މަސައްކަތް ކޮށްފައި މަކަރާއި ހީލަތުން އެމްޑީޕީއަށް ލިބިފައިވާ ވެރިކަން، ގާސީމް އިބްރާހިމް އާއި އަދާލަތު ޕާޓީއާއި ގުޅިގެން ފޭރިގެންފައިވާ ކަމަށެވެ. އަދި ރައީސް ޞާލިހަށް އެމްޑީޕީ އާއި ނުލައި ވެރިކަން ނުވާނެތީ އެމްޑިޕީ ތެރެއިން ވެރިކަމަށް އައިސް އެ ވެރިކަން އަދާލަތު ޕާޓީއަށާއި ޖުމްހޫރީ ޕާޓީއަށް ފުރޮލާފައިވާ ކަމަށްވެސް ޖާބިރު ވިދާޅުވިއެވެ.\nމީގެ އިތުރުން ޖާބިރު ވަނީ ރައީސް ޞާލިހު މަޤާމުން ދުރުކުރުމަށް އެމްޑީޕީގެ ހުރިހާ އެކްޓިވިސްޓުންނަަށް ގޮވާލައިފައެވެ.\n"ވަގުތުން ވަގުތުން އިބްރާހިމް މުހައްމަދު ޞާލިހް މަގާމުން ދުރުކުރަން އެމްޑީޕީ ހުރިހާ އެކްޓިވިސްޓުން ނުކުންނާށޭ. އެޕަރޭޝަންސް ޖައްސާށޭ. މިތަނުން އޭނާ ވަގުތުން މަގާމުން ދުރުކުރާށޭ. ވައްކަން ކޮށްފިއޭ. އޭނައަކީ ވަގެއްކަން ސީދާ އަޅުގަނޑޭ މިބުނަނީ. އަޅުގަނޑަށް އިނގޭތީ" ޖާބިރު ވިދާޅުވިއެވެ.\nޖާބިރަކީ ފާޅުގައި މި ސަރުކާރަށް ފާޑުވިދާޅުވަމުން ގެންދަވާ މެމްބަރެކެވެ.


Ehthanah evvegen Bodu Screen gai mifaharu match thah nubeleyne | Jazeera\tބޮޑު ސްކްރީންގައި މިފަހަރުގެ ޔޫރޯ ނުބެލޭނެ - Jazeera\nއެއްތަނަކަށް އެއްވެގެން ބޮޑު ސްކްރީންގައި މިފަހަރުގެ ޔޫރޯ ނުބެލޭނެ\nއިބްރާހިމް މުޢާން އަބްދުﷲ June 12, 2021 542 views0\nޔޫރޯ 2020 ގެ މެޗުތައް ބެލުމަށްޓަކައި އެއްތަނަކަށް ގިނަ ބަޔަކު އެއްވެ ބޮޑު ސްކްރީނު އަޅުވައިގެން ބެލުމަށް ޖާގަ ނުދޭނެކަމަށް މޯލްޑިވްސް ޕޮލިސް ސާރވިސް އިން ބުނެފިއެވެ.\nފުލުހުން މިގޮތަށް ބުނީ ގިނަ ބަޔަކު ބޮޑު ސްކްރީނުން މެޗުތައް އަޅުވައިގެން އެއްވެގެން ބެލުމުގެ އިންތިޒާމްތައް ތައްޔާރުކުރަމުން ދާކަމުގެ މައުލޫމާތު ލިބިގެންނެވެ.\nރާއްޖޭގައި ކޮވިޑް-19 ބާރު ދުވެއްޔެއްގައި ފެތުރެން ފެށުމުން ގްރޭޓަރ މާލެ ސަރަހައްދުގެ އިތުރުން ރާއްޖޭގެ ގިނަ ރަށްތަކެއްގައި އަޅާފައިވާ ހަރުކަށި ފިޔަވަޅުތަކާ އެކު ކޮވިޑް-19 އަށް ޕޮޒިޓިވް ވާ މީހުންގެ އަދަދު މިހާރު އަންނަނީ ދައްވަމުންނެވެ. ކޮވިޑް-19 ގެ ކަސްތޮޅުން ސަލާމަތްވެ އަނެއްކާވެސް އާންމު ހާލަތަކަށް ވާސިލްވެވުމުގެ ފޮނި އުންމީދު އޮއްވާ ގިނަ ބަޔަކު އެއްތަނަކަށް އެއްވެ ޔޫރޯ މެޗުތައް ބަލާ އެކި ހަރަކާތްތަށް ހިންގުމަކީ މިވަގުތު ހާލަތަށް އެންމެ ރަގަޅު ގޮތް ނޫންކަމަށް ފުލުހުން ބުނެފައިވެއެވެ.\nމީގެ އިތުރުން އެޗްޕީއޭއިންނާއި ކަމާބެހޭ ފަރާތްތަކުން ކޮވިޑް-19 ކޮންޓްރޯލުކުރުމަށްޓަކައި އަޅާފައިހުރި ފިޔަވަޅުތަކުން މިފަދަ ހަރަކާތްތަކާއި ގިނަ ބަޔަކު އެއްތަނަކަށް އެއްވުމަށް ޖާގައެއް ނުދެއެވެ.\nޕޮލިހުން މައުލޫމާތު ދެއްވަމުން ބުނެފައިވަނީ މިއީ އެންމެން އެކީގައި ގަދައަޅާ މަސައްކަތް ކުރަންވީ ވަގުތު ކަމަށެވެ. އަދި ހިތްވަރުކުރަންވީ ވަގުތު ކަމަށެވެ. އެހެންކަމުން ހާލަތަށް ރިއާޔަތްކޮށް މިވަގުތު ގިނަބަޔަކު އެއްތަނަކަށް އެއްވެ ޔޫރޯ 2020 ގެ މެޗުތައް ބެލުމަކީ ބުއްދިވެރި ކަމެއް ނޫންކަމަށް ބުނެފައިވެއެވެ.\nޔޫރޯ 2020 ގެ މެޗުތަށް ރޭ ފަށާފައިވާއިރު، ރާއްޖޭގައިވެސް ގިނަ ރައްޔިތުންތަކެއް އަންނަނީ ފޯރިޔާއެކު މެޗުތަކަށް އިންތިޒާރު ކުރަމުންނެވެ. އެހެންނަމަވެސް ހުރިހާ ބޭފުޅުންވެސް ރާއްކާތެރިކަމުގެ ފިޔަވަޅުތައް އަޅުއްވާ ގޭގައި ތިއްބަވައިގެން މެޗުތައް ބެލުމަށް ސަމާލުވާންޖެހެއެވެ.\nބޮޑު ސްކްރީންގައި މިފަހަރުގެ ޔޫރޯ ނުބެލޭނެ


އެކުވެރިންގެ ގޮތުގައި ނުބައި މީހުން ގެންގުޅުމަކީ ނަރަކަ ޢާއި ގާތްވަމުންދާނެ ސަބަބެއް! – Dhuvas Online\nމީގެ 1400 އަހަރު ކުރިން ރަސޫލް (ޞޢވ) ވަނީ ނުބައި ރަޙްމަތްތެރިންނާއި ރަނގަޅު ރަހްމަތްތެރިންގެ ސިފަ ބަޔާންކޮށްދެއްވަވާފައިވާފައެވެ.\nއެގޮތުން ޞަހީޙް ބުޚާރީ އާއި މުސްލިމްގައި ބަޔާންވެފައިވާ ގޮތުން ރަނގަޅު ރަހްމަތްތެރިންނާއި ނުބައި ރަޙްމަތްތެރިންގެ މިސާލަކީ ކަނބުރުވެރިއަކާއި އަތަރު ވިއްކާ މީހެއްގެ މިސާލެވެ.\nއަތަރު ވިއްކާ މީހާ ތިބާއަށް އަތަރުކޮޅެއް ދިން ނަމަވެސް، ތިބާ އޭނާގެ އަތުން އަތަރު ގަތް ނަމަވެސް އަދި އޭނާ އާއި ގައިގޯޅިވެ އުޅުމުންވެސް ތިބާގެ ގައިން ދުވާނީ އަތަރުގެ މީރުވަހެވެ.\nނަމަވެސް ކަނބުރުގެއަކަށްވަދެ ކަނބުރުވެރިއަކާއި ކައިރިވެ އުޅޭނަމަ ތިބާގެ ހެނދުމަށް އަލިފާން ކަނި ބުރައި ބައެއް އަނދައިދާނެއެވެ. އަދި ތިބާގެ ގައިން ދުވާނީވެސް ނުބައި ވަހެވެ.”\nމިމިސާލަށް ބަލައިފިނަމަ މިއީ ވަރަށް ޢިބްރަތްތެރި މިސާލެކެވެ. ރަސޫލް (ޞޢވ) ބަޔާން ކުރައްވަވާފައި އެވަނީ ނުބައި ރަޙްމަތްތެރިޔާގެ ކިބައިން ބުރާނީ އަލިފާން ކަނި ކަމަށެވެ. އަދި އެފަދަ މީހަކާއި ކައިރިވެއުޅޭނަމަ އެކަމުގެ ސަބަބުން ތިބާވެސް ދާނީ އަނދަމުން ކަމެވެ. ކޮންފަދަ ބޮޑު ބިރުވެރިކަމެއް ތޯއެވެ.\nމިއަދު އަހަރެމެންނަށް ކުރިމަތިވެގެން މިއުޅެނީ މި މައްސަލައެވެ. ހުރިހާ ނުބައި ކަންކަން ކުރާ މީހުންނާއިއެކުވެސް އެބަ އުޅެވެއެވެ. އެފަދަ މީހުންނާއި ގުޅުން ބާއްވާއިރު ހިތުގައި އޮންނަނީ އެފަދަ މީހެއްގެ ސަބަބުން ތިމާއަށް އެއްވެސް ގެއްލުމެއް ނުލިބޭނެ ކަމަށާއި އޭނާގެ ކިބައިގައި ހުންނަ ނުބައި ސިފަތައް ވާރުތަ ނުކުރާނެ ކަމުގައި ވެދާނެއެވެ. ނަމަވެސް އެއީ އެކަން ވާނެ ގޮތެއް ނޫނެވެ. ނުބައި އަމަލުތައް ކުރާ މީހަކާއި ގުޅިގެން އުޅޭނަމަ އޭނާގެ ކިބައިން ނުބައި ކަންކަން ކުރަން ހިތްވަރު ލިބި ނުބައި ކަންކަން ތިމާއަށްވެސް ކުރެވުން އޮންނާނީ ދާދި ގާތުގައެވެ. 99 އިންސައްތަ ފަހަރު އޮންނާނީ އެމީހަކާއި އެއްގޮތަށް އުޅެވިފައެވެ.\nހަމަ އެފަދައިން ރަނގަޅު ގޮތުގައި އުޅޭ، ތަޢްވާވެރިއަކާއި ގުޅިގެން އުޅޭނަމަ އެކަމުގެ ފައިދާ ދާނީ ތިމާއަށްވެސް ކުރަމުންނެވެ. ތިމާގެ ތަޤްވާވެރިކަންވެސް ދާނީ އިތުރުވަމުންނެވެ. ބަންގި ގޮވީމާ ނަމާދަށް ދިއުމަށް އެމީހާ ތިބާއަށް ދައުވަތުދޭނެއެވެ. ތިބާއަށް ނުބައި ކަމެއް ކުރެވެން އުޅޭނަމަ އެކަމެއް ހުއްޓުވަން މަސައްކަތް ކުރާނެއެވެ. ޢިލްމުވެރިއަކާއި އުޅޭނަމަ އޭނާގެ ޢިލްމުން ތިބާއަށް ދާނީ ވާރުތަކުރަމުންނެވެ.\nއަމިއްލަ ދިރިއުޅުމަށް ބަލައިލާށެވެ! އަނބިދަރިންނަށް ސަމާލުކަން ނުދޭ މީޙުންނާއިއެކު އުޅޭނަމަ ތިމާގެ ކިބައިގައިވެސް ހަމަ އެ ސިފަ އަށަގަންނާނެއެވެ. އަނބިދަރިންނަށް ސަމާލުކަން ދޭ މީހުނާއިއެކުގައި އުޅޭ ނަމަ އަނބިދަރިންނަށް ދެވޭ ސަމާލުކަން ދާނީ އިތުރުވަމުންނެވެ. އަނބިންނަށް ނުވަތަ ފިރިންނަށް ޚިޔާނާތްތެރިވާ މީޙުނާއިއެކުގައި އުޅޭނަމަ ހަމަ އެ ސިފަތައް ތިމާގެ ކިބައިގައި ވެސް އަށަގަންނާނެއެވެ. މިހެން ގޮސް މިފަދަ ކިތަންމެ ގިނަ މިސާލުތަކެއް ވެސް ދެއްކިދާނެއެވެ.\nނުބައި މީހުންގެ ތެރެއިންވެސް އެންމެ ނުރައްކާތެރި މީހުންގެ ތެރޭގައި މަކަރުވެރިންނާއި ދޮގުހަދާ މީހުންނާއި ފިތުނަ ފަސާދަ އުފައްދާ މީހުންނާއި ދެބައުޑުވާ މީހުންނަކީ ނުބައިކަން ބޮޑުވެގެންވާ ބައެކެވެ. އެފަދަ މީހަކާއިއެކު ގުޅުން ބޭއްވޭނަމަ ޢާއިލީ ދިރިއުޅުމާއި ދިރިއުޅުމުގެ އެންމެހައި ކަންކަން ޚަރާބުވެގެން ހިނގައިދާނެއެވެ.\nކޮންމެއަކަސް ވިސްނައި ބިރުވެތިވާންވީ އާޚިރަތް ދުވަހަށެވެ. އެކުވެރިންގެ ގޮތުގައި ނުބައި މީހުން ގެންގުޅުމަކީ ނަރަކަ ޢާއި ގާތްވަމުންދާނެ ސަބަބެކެވެ. ރަނގަޅު މީހުންނާއި އެކުވެރިވެގެން އުޅުމަކީ ސުވަރުގެ ދިއުމަށް މަގުފަހިކޮށްދޭނެ ކަމެކެވެ. ވީމާ އާޚިރަތް އެދޭނަމަ އެކުވެރިންގެ ގޮތުގައި ނުބައި މީހުން ނުގެންގުޅޭށެވެ! އެފަދަ މީހުންނާއި ދުރުހެލިވާށެވެ!\nމާބަނޑު ދުވަސްވަރު މިތަކެތި ނުކާތި! ސަބަބު މިއޮތީ


ކޯޓުން ޓްރަމްޕުގެ "ޓްރެވަލް ބޭން" އާ ދެކޮޅަށް އަމުރު...\nކޯޓުން ޓްރަމްޕުގެ "ޓްރެވަލް ބޭން" އާ ދެކޮޅަށް އަމުރު ނެރުމުން ވައިޓް ހައުސް އިން އެކަމާ ދެކޮޅަށް ނިކުންނަނީ\nވިސާ ނުދޭން އެމެރިކާއިން ނިންމި ހަތް ގައުމަކީ އީރާން، އިރާގް، ލީބިޔާ، ސޯމާލިއާ، ސޫދާން، ސޫރިޔާ އަދި ޔަމަން\n4 ފެބްރުއަރީ 2017 | ހޮނިހިރު 20:21\nއެމެރިކާގެ ވައިޓް ހައުސް\nހަތް ގައުމަކުން އެމެރިކާއަށް މީހުން އެތެެރެ ނުވެވޭނެ ކަމަށް ދާދިފަހުން ރައީސް ޑޮނަލްޑް ޓްރަމްޕް ނިންމެވި ނިންމެވުމަށް ވަގުތީ ގޮތުން އަމަލު ނުކުރުމަށް އެމެރިކާގެ ސިއެޓެްލް ސިޓީގެ ފެޑެރަލް ޖަޖަކު ނެރުނު އަމުރާ ދެކޮޅަށް މައްސަލަ ފައިލް ކުރާނެ ކަމަށް ވައިޓް ހައުސް އިން ބުނެފިއެވެ.\nވައިޓް ހައުސް އިން ނެރުނު ބަޔާނެެއްގައި ބުނެފައިވަނީ ހަތް ގައުމެއްގެ މިހުންނަށް އެމެރިކާއަށް އެތެރެ ނުވެވޭ ގޮތަށް ރައީސް ޓްރަމްޕް ނިންމެވި ނިންމުމަކީ ގާނޫނާއި އެއްގޮތަށް ނިންމެވި ނިންމުމެއް ކަމަށާއި އަދި އެއީ އެކަށީގެންވާ ނިންމެވުމެއް ކަމަށެވެ. އަދި އެ ފެޑެރަލް ޖަޖްގެ އަމުރާ ގުޅިގެން އެމެރިކާގެ ޑިޕާޓްމަންޓް އޮފް ޖަސްޓިސް އިން ކުއްލި މައްސަލައެއް އެ އަމުރަށް އަމަލުކުރުން ހުއްޓުވުމަށްޓަކައި ފައިލް ކުރާނެ ކަމަށެވެ.\nއިސްލާމީ7ގައުމުގެ މީހުން އެމެރިކާއަށް އެރުން ރައީސް ޓްރަމްޕް މަނާކުރެއްވުމާ ގުޅިގެން ބައިނަލްއަގްވާމީ މުޖުތަމައުގެ ނުރުހުމާއި ދެކޮޅުވެރިކަން އެމެރިކާއަށް ވަރަށް ބޮޑަށް އަމާޒުވެފައި ވެއެވެ. ވިސާ ނުދޭން އެމެރިކާއިން ނިންމި ހަތް ގައުމަކީ އީރާން، އިރާގް، ލީބިޔާ، ސޯމާލިއާ، ސޫދާން، ސޫރިޔާ އަދި ޔަމަންއެވެ. މިގައުމުތަކަށް ވިސާ ނުދޭން ނިންމުމުގެ އިތުރުން ރައީސް ޓްރަމްޕް ވަނީ 120 ދުވަސްވަންދެން އެމެރިކާއަށް ރެފިއުޖީން އެތެރެވުން ވެސް މަނާކުރައްވާފައެވެ.


އޮފިޝަލް ލޯގޯ ފަރުމާކުރުމުގެ މުބާރާތް\n"ދިވެހި ޕްރިމިއަރ ލީގު" ފުޓްބޯޅަ މުބާރާތުގައި ބޭނުންކުރާނެ އޮފިޝަލް ލޯގޯ ފަރުމާކުރުމުގެ މުބާރާތް\n2015 ވަނަ އަހަރުން ފެށިގެން މިއެސޯސިއޭޝަނުން ކޮންމެ އަހަރަކު ކުރިއަށް ގެންދިޔުމަށް ހަމަޖެހިފައިވާ މިއެސޯސިއޭޝަންގެ "ދިވެހި ޕްރިމިއަރ ލީގު" ފުޓްބޯޅަ މުބާރާތުގައި ބޭނުންކުރާނެ އޮފިޝަލް ލޯގޯ ފަރުމާ ކުރުމުގެ މުބާރާތެއް މިއެސޯސިއޭޝަންގެ ފަރާތުން މުޅި ރާއްޖެއަށް ހުޅުވާލަމެވެ.\nމިމުބާރާތުގައި ބައިވެރި ކުރެވޭ ލޯގޯ ފަރުމާ ކުރަންވާނީ ކޮރަލްޑްރޯ، އެޑޯބް ފޮޓޯޝޮޕް ފަދަ ކޮންމެވެސް ގްރެފިކް ޑިޒައިނިންގ ސޮފްޓްވެއަރއެއް ބޭނުންކޮށްގެންނެވެ. މިގޮތުން މިއެސޯސިއޭޝަނަށް ބޭނުންވާނީ ފަރުމާ ކުރެވިފައިވާ ލޯގޯގެ ސޮފްޓް ކޮޕީއެވެ. މިމުބާރާތުގައި ބައިވެރިވެ އެންމެ ރަނގަޅު ލޯގޯއެއް ފަރުމާކޮށްގެން 1 ވަނައަށްދާ ފަރާތަކަށް އިނާމެއްގެ ގޮތުގައި -/10،000ރ (ދިހަ ހާސް ރުފިޔާ) ދިނުމަށް ވަނީ ހަމަޖެހިފައެވެ. މިމުބާރާތަކީ ހުރިހާ އުމުރުފުރައަކަށް ހުޅުވާލައިގެން ކުރިއަށް ގެންދެވޭ މުބާރާތެކެވެ.\nވީމާ، "ދިވެހި ޕްރިމިއަރ ލީގު" ގެ އޮފިޝަލް ލޯގޯ ފަރުމާ ކުރުމަށް ޝައުޤުވެރިވާ ފަރާތްތަކުން 11 ފެބުރުވަރީ 2015 ވާ ބުދަ ދުވަހުގެ 14:00 އަށް މިއެސޯސިއޭޝަނަށް ވަޑައިގެން މަޢުލޫމާތު ސާފުކުރެއްވުމަށްފަހު، 19 ފެބުރުވަރީ 2015 ވާ ބުރާސްފަތި ދުވަހުގެ 14:00 ގެ ކުރިން ފަރުމާކޮށްފައިވާ ލޯގޯ މިއެސޯސިއޭޝަނަށް ހުށަހެޅުއްވުން އެދެމެވެ. މިގޮތުން ހުށަހަޅާ ސިޓީއުރައިގެ ބޭރުގައި "ލޯގޯ ފަރުމާ ކުރުމުގެ މުބާރާތް" ޖައްސަވަންވާނެއެވެ.\n07 ފެބުރުވަރީ 2015


SunOnline:2Underwater villa aa eku Maamuta gai tharaggee kuri resort hulhuvaifi\nދެ އަންޑަވޯޓާ ވިލާއާއެކު މާމުޓާގައި ތަރައްގީކުރި ރިސޯޓު ހުޅުވައިފި\nގއ މާމުޓާގައި ތަރައްގީކުރި ޕުލްމަން މޯލްޑިވްސް މާމުޓާ ރިސޯޓުގެ މަންޒަރެއް --\nގއ. މާމުޓާގައި ތަރައްގީކުރި ޕުލްމަން މޯލްޑިވްސް މާމުޓާ ރިސޯޓު ހުޅުވައިފިއެވެ.\nގއ. ކޫއްޑޫ އެއާޕޯޓުން ފުރައިގެން ލޯންޗުގައި 15 މިނެޓެއްހާ އިރުން ދެވޭ ސަރަހައްދުގައި ތަރައްގީކޮށްފައިވާ މި ރިސޯޓުގައި ޖުމްލަ 122 ވިލާ ހުރެއެވެ.\nމާމުޓާއަކީ ރާއްޖޭގައި ދެވަނައަށް އަންޑަވޯޓާ ވިލާ ތަރައްގީކުރި ރިސޯޓެވެ. މި ރިސޯޓުގައި އަންޑަވޯޓާ ދެ ވިލާ ހުންނާނެއެވެ. އެންމެ ފުރަތަމަ އަންޑަވޯޓާ ވިލާއެއް ހުޅުވީ ކޮންރެޑް މޯލްޑިވްސް ރަންގަލި ރިސޯޓުގައެވެ.\nގއ މާމުޓާގައި ތަރައްގީކުރި ޕުލްމަން މޯލްޑިވްސް މާމުޓާ\nކަނޑުއަޑީގެ ވިލާގެ އިތުރުން ޕުލްމަން މޯލްޑިވްސްގެ އަނެއް ހާއްސަ ކަމަކީ އެ ރިސޯޓުގެ ދަ ރޯޔަލް ސުއީޓްއެވެ. ފަތުރުވެރިން ބޭނުން ހިދުމަތްތައް މި ސުއީޓްއިން ލިބޭއިރު މިއީ ފުލް ޕްރައިވެސީ ލިބޭ ޖާގައިގެ ގޮތުންވެސް ތަނަވަސް ތަނެކެވެ.\nމި ރިސޯޓުގައި ހަ ރެސްޓޯރެންޓާއި ބާ ހުންނައިރު ކުޑަކުދިންނަށާއި ޒުވާނުންނަށް ހާއްސަ ވަސީލަތްތައްވެސް ވަނީ ގާއިމުކޮށްފައެވެ. އެގޮތުން ކަސްރަތަށް ހާއްސަ ސަރަހައްދުތަކާއި ކުޑަކުދިންނަށް ހާއްސަ ކިޑްސް ކްލަބުތައް ރިސޯޓުގައި ގާއިމްކޮށްފައިވާއިރު ފުރިހަމަ ސްޕާއެއްވެސް ވަނީ ގާއިމްކޮށްފައެވެ.\nފަތުރުވެރިންނަށް ސްނޯކަލްކުރުމުގެ ފުރުސަތާއި ވޯޓާސްޕޯޓްސްގެ ފުރިހަމަ ހިދުމަތެއްވެސް ލިބެނެ މި ރިސޯޓުގެ ވަށައިގެންވާ ސަރަހައްދުން ތަފާތު ވައްތަރުގެ މިޔަރާއި ވެލާ ކަހަނބު ފެންނާނެއެވެ. ރިސޯޓު ހިމެނޭ ސަރަހައްދަކީ ގިނަ އަދަދެއްގެ ޑައިވިން ސްޕޮޓުތައް ހިމެނޭ ސަރަހައްދެކެވެ.\nގއ މާމުތާގައި ތަރައްގީކުރި ޕުލްމަން މޯލްޑިވްސް މާމުޓާ\nރިސޯޓު ހުޅުވުމާ ގުޅިގެން މިއަހަރުގެ ޑިސެމްބަރު 23 ގެ ނިޔަލަށް ޕުލްމަން އިން ވަނީ ހާއްސަ ޕްރޮމޯޝަނެއްވެސް ފަށައިފައެވެ.\nމިއީ ފްރާންސްގެ އެކޯހޮޓެލްސްއިން ހިންގާ ޕުލްމަން ބްރޭންޑުގެ ދަށުން ރާއްޖޭގައި ހުޅުވި ފުރަތަމަ ރިސޯޓެވެ. އެކޯހޮޓަލްސް ރާއްޖޭގައި އިތުރު ހަތަރު ރިސޯޓު ހިންގައެވެ. އެއީ ފެއާމޮންޓް މޯލްޑިިވްސް ސިއްރު ފެންފުއްޓާއި މާކިޔޮ މޯލްޑިވްސް ކޫއްޑޫ އަދި މޫވިންޕިކް ރިސޯޓު ކުރެދިވަރު މޯލްޑިވްސްގެ އިތުރުން ރެފްލްސް މޯލްޑިވްސް މެރަދޫއެވެ.


ގުރުތާ - ވިކިޕީޑިއާ\nsubject #254 1225\nSuperior vesical artery, Vaginal artery\nގުރުތާ ނުވަތަ (އިނގިރޭސި ބަހުން: Ureters) އަކީ ގުރުދާ އިން މަސާނާ އަށް ކުޑަކަމުދާ ތަކެތި ގެންގޮސްދޭ ހޮޅި އެވެ. ގުރުދާގައި އުފައްދާ ކުޑަކަމުދާ ތަކެތި ހަށިގަނޑުން ބޭރުކުރަން ވަންދެން ރައްކާކޮށްފައި ބެހެއްޓުމަށްޓަކައި ގުރުދާ އިން މަސާނާ އަށް ވާޞިލްވަނީ މިހޮޅި ހުރަސް ކޮށެވެ. ކޮންމެ ގުރުތާ ނުވަތަ ޔުރެޓަރ އެއްގެ ދިގުމިނުގައި 250-200 މިލިމީޓަރާއި ދެމެދުގެ މިންވަރެއް ހުރެއެވެ. އެއީ 10-8 އިންޗިއާއި ދެމެދުގެ މިންވަރެކެވެ. ނުވަތަ 30-25ސމ ގެ މިންވަރެކެވެ. މަސާނާގެ ފާރު ތަކުގައިވާ މަޑު މަސްތަކުގެ ޓިޝޫތައް ކުޑަކަމުދާ ތަކެތި ބޭރުވުމަށް ބާރުއަޅައެވެ. ކޮންމެ 50 ނުވަތަ 60 ގަޑިއިރަކުން ވަރަށް ކުޑަ މިންވަރެއްގެ ވިހަ މާއްދާތައް ޔުރެޓަރ އިން މަސާނާ އަށް އެޅެއެވެ.\nގުރުތާގެ ވަށަމިނުގައި 3-10 މިލިމީޓަރު އާއި ދެމެދުގެ މިންވަރެއް ހުރެއެވެ. ގުރުތާގެ ހޮޅި އެތެރެއިން އިންނަނީ ތަރިއެއްގެ ބައްޓަމަށް ވާގޮތަށެވެ. ގުރުތާގެ ފާރުގައި މަޑު މަސް ގެ ދެފަށަލަ ވެއެވެ. އެތެރެއިން ލެވިފައިވާ މަޑު މަހުގެ ފަށަލަ އެތުރިފައި ހުންނަނީ ދިގަށެވެ. ބޭރު މަޑު މަހުގެ ފަށަލަ އެތުރިފައިހުންނަނީ ވަށްކޮށެވެ.\nގުރުތާ ތިރިއަށް ފައިބައި އިންނަނީ ގޯނަޑަލް ލޭހޮޅިތަކުގެ ފުރަގަހުން އިލިއޮޕްސޯސް މަސްގަނޑު ކުރިމަތިންނެވެ. އެއަށްފަހު ކޮމަން އިލިއެކް އާޓަރީ، ކޮމަން އިލިއެކް ވެއިން ހުރަސްކޮށް ތިރިއަށް ގޮސް ޅިނދުގެ ތެރެއަށް ފައިބައެވެ.\nގުރުތާ އަށް ޖެހޭ ބައެއް ބަލިތަކުގެ ތެރޭގައި އަންނަނިވި ބަލިތައް ހިމެނެއެވެ.\nގުރުތާގައި ހިލަ ހަރުލުން\nގުރުތާ ގައި ފެންޖަމާވުން\nގުރުދާ އިން ކުރިމަތިން ވާގޮތަށް ހެދިފައިވާ ސެކްޝަނެއް\nގުރުތާގެ ފާރު މައިކްރޮސްކޯޕުން ފެންނަގޮތް..\nގުރުދާ ދިގަށް ކަނޑާލުމުން ފެންނަ ގޮތް\nގުރުތާ ހުރަހަށް ކަނޑާލުމުން ފެންނަގޮތް.\nމަނި ގޮށް އަދި މަސާނާގެ ފަންޑަސް.\nފިރިހެނާގެ ޅިނދު ހުރި ހިސާބުން އަރިމަތިން ހަދާފައިވާ ސެކްޝަނެއް.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 ޖެނުއަރީ 2014، 15:57 ގައެވެ.


Thinadhoo Police Station Roakohllithaa9Aharu Fahun Aa Imaaraatheh Alhanee ތިނަދޫ ޕޮލިސް ސްޓޭޝަން ރޯކޮށްލިތާ9އަހަރު ފަހުން އާއިމާރާތެއް އަޅަނީ – Huvadhoo News Thinadhoo Police Station Roakohllithaa9Aharu Fahun Aa Imaaraatheh Alhanee Huvadhoo News\nތިނަދޫ ޕޮލިސް ސްޓޭޝަން ރޯކޮށްލިތާ9އަހަރު ފަހުން އާއިމާރާތެއް އަޅަނީ\n2012 ވަނަ އަހަރު ފެބްރުއަރީ 8 ގައި އޭރު އޮތް އެމްޑީޕީގެ ސަރުކާރު ވައްޓާލުމާ ގުޅިގެން މާލެއާއި އަތޮޅުތަކުގެ ބައެއް ރަށްރަށުގައި ސިޔާސީ ގޮތުން ހިންގި ހަމަޖެހުމުގެ ތެރޭގައި ގދ ތިނަދޫގައި ބަޔަކު ނުކުމެ ހިންގި ހަމަނުޖެހުންތެކެއްގައި ތިނަދޫ ޕުލުހުންގެ އިދާރާ ރޯކޮށްލިތާ9އަހަރު ފަހުން އެތަނުގައި އާ ސްޓޭޝަނެއް އެޅުމަށް ނިންމައި އެ މަސައްކަތް ކުރާނެ ފަރާތެއް ހޯދުމަށް މިއަދު އިޢުލާން ކޮއްފިއެވެ.\nތިނަދޫގައި ހުރި ޕޮލިސް ސްޓޭޝަންގެ ބަދަލުގައި މުޅިން އާ އިމާރާތެއްގެ ގޮތުގައި މިފަހަރު އިމާރާތް ކުރާ އިމާރާތާ އެކު ޕޮލިސް އެކޮމަޑޭޝަން ބްލޮކެއް ހެދުމަށް ވަނީ ނިންމާފައެއެވެ.\nތިނަދޫ ކައުނަސިލުން ވިދާޅުވީ ތިނަދޫ ގައި އާ ޕޮލިސް ސްޓޭޝަނެއް އެޅުމަށް ސަރުކާރުން ނިންމާފައި ވާތާ ވަރަށް ގިނަ އަހަރު ވެއްޖެ ކަމަށާއި ތިނަދޫގައި އިމާރާތް ކުރުމަށް ހަމަޖެހިފައިވާ އާ ޕޮލިސް ސްޓޭޝަނާއި އެކޮމަޑޭޝަން އިމާރާތް ކޮށްދޭނެ ފަރާތެއް ހޯދުމަށް މިއަދު އިޢުލާން ކޮއްފައިވާ އިރު އެތަން ވަރަށް ފުރިހަމަ ވެފައި ރީތިވާނެ ކަމަށެވެ. އަދި އާ ޕޮލިސް ސްޓޭޝަން ބަދަލު ވެގެން ދާނީ ލާމަރުކަޒީ އުސޫލުން ފުލުހުންގެ ޚިދުމަތް ދިނުމަށްޓަކައި ރާއްޖެ6ސަރަހައްދަކަށް ބަހާލައި ސަބްރީޖަނަލް އޮފީހެއްގެ ގޮތުގައި ތިނަދޫގައި ހިންގާ ތަނަކަށް ކަމަށް ވެސް ތިނަދޫ ކައުންސިލުން ވިދާޅުވިއެވެ.\nތިނަދޫ ޕޮލިސް ސްޓޭޝަންގެ އާ އިމާރާތް ނިމުމުމުން އެ ތަން ބަދަލުވެގެންދާނީ ގއ ، ގދ ، ޏ އަދި ސ އަތޮޅު ގެ ސައުތު ޕޮލިސް ސަބް ރީޖަނަލް ހެޑްކުއަރޓަރޒް އަށެވެ.\nތިނަދޫ ޕޮލިސް ސްޓޭޝަން ރޯކޮށްލިތާ9އަހަރާއި9މަސް ވެގެން ދާ އިރުވެސް ޕޮލިސް ސްޓޭޝަންގެ ޚިދުމަތް ދެމުން ދަނީ އެތަނުގެ ތިރީބުރި މަރާމާތު ކޮށްގެން ވަގުތީ ގޮތުންނެވެ. އަދި ރޯވެ ހަލާކުވެފައި ހުރިބައި ހުރީ އެހުރި ގޮތަށެވެ.\nހ ސ ކ\nތިވޮންނައު ކެހެނަކުން. އަކޫ އަމި ތޮމަކޭ ބާލޯބަށާ. އެން ކުންފުނިއަކު ދަޓު ނަމާ އޮތެވޭލޭ އަސް ހަބަރެ ބަލިޔަތާއެ. ހަމަ ދަޓުވެގޮހޯ ތެއި ބައިކެެންނެ. ލޮލް


ކްރިމިނަލް ކޯޓު – adduLIVE\nކެނދިކުޅުދޫ ދާއިރާގެ މެމްބަރު އަހުމަދު އީސަގެ މައްޗަށް ތުހުމަތު ކުރެވޭ ގެވެށި އަނިޔާގެ މައްސަލައިގައި އޭނާގެ މައްޗަށް އުފުލާފައިވާ ދައުވާގެ ޝަރީއަތް މާދަމާ އަށް ކްރިމިނަލް ކޯޓުގައި …\nއީސަގެ މައްސަލަ މާދަމާ 11:00 ގައި\nJun 20, 2021 އަބްދުﷲ ޔާމީން\nހުޅުމާލޭގައި 3،000 ހައުސިން ޔުނިޓް އަޅަން ސީ ލައިފް ގްލޯބަލްއާ ހަވާލުކުރުމުން އެ ތަންތަން ވިއްކުމުގެ ނަމުގައި އެތައް ބައެއްގެ އަތުން ބުކިން ފީ ނެގުމަށް ފަހު، …\nޝަރުތުތަކަކާ އެކު އައްމަޓީ ބަންދުން ދޫކޮށްލައިފި\nJun 17, 2021 އަބްދުﷲ ޔާމީން\nހަރުކަށި ފިކުރާ ދެކޮޅަށް ފުލުހުންނާއި ސިފައިން އަދި ކަރެކްޝަނަލް ސާވިސުން މިދިޔަ ހޮނިހިރު ޖަލުތަކުގައި ކުރިއަށް ގެންދިޔަ އޮޕަރޭޝަންގައި އައިއެސް ޖަމާތުގެ ލީޑަރެއް ކަމަށް ބުނާ މުހައްމަދު …\nޖަލު އޮޕަރޭޝަންގައި ޓެރަރިސްޓް އަމީންގެ ގޮޅިން ތަކެތި ގެންދިޔަ\nJun 15, 2021 އަބްދުﷲ ޔާމީން\nJun 10, 2021 އަބްދުﷲ ޔާމީން\nސީރިޔާ ހަނގުރާމައިގައި ބައިވެރިވާ ދިޔަ ކަމަށް ބުނެ ދައުވާ ކުރި މީހުންގެ މައްޗަށް ކުށް ސާބިތުނުވާ ކަމަށް ހުކުމް ކޮށްފިއެވެ. ސީރިޔާގައި ހިނގަމުންދާ ދާހިލީ ހަނގުރާމައިގައި ބައިވެރިވާން …\nސީރިޔާ ހަނގުރާމައިގައި ބައިވެރިވާންދިޔަ މީހުންގެ މައްޗަށް ކުށް ސާބިތުނުވި\nJun 02, 2021 އަބްދުﷲ ޔާމީން\nކްރިމިނަލް ކޯޓުގައި މިއަދަށް ތާވަލުކޮށްފައި އޮތް ކުރީގެ ރައީސް އަބްދުﷲ ޔާމިންގެ ޝަރީއަތް ކެންސަލް ކޮށްފިއެވެ. ކްރިމިނަލް ކޯޓުން ބުނެފައިވަނީ، މައްސަލަ ކެންސަލް ކޮށްފައިވަނީ ރައީސް ޔާމިންގެ …\nރައީސް ޔާމީންގެ އެދުމަކަށް ޝަރީއަތް ކެންސަލް ކޮށްފި\nMay 30, 2021 އަބްދުﷲ ޔާމީން\nކުކުޅަކާ ހާލެއް ވަގަށް ނެގި މީހަކު 21،600 ރުފިޔާއިން ޖުރިމަނާ ކުރުމަށް ކްރިމިނަލް ކޯޓުން ހުކުމް ކޮށްފިއެވެ. ކްރިމިނަލް ކޯޓުން މި ހުކުމްފައިވަނީ މޭ ފަސް ވަނަ …\nކުކުޅަކާ ހާލެއް ވަގަށް ނެގި މީހަކު 21،600 ރުފިޔާއިން ޖުރިމަނާ ކޮށްފި\nMay 11, 2021 އަބްދުﷲ ޔާމީން\nކްރިމިނަލް ކޯޓުގެ އިސްގާޒީ އަހުމަދު ޝަކީލްގެ ސުލޫކީ މައްސަލައެއް ބެލުމަށް ޖުޑިޝަލް ސާވިސް ކޮމިޝަން (ޖޭއެސްސީ)އިން ނިންމައިފިއެވެ. ޖޭއެސްސީން ބުނެފައިވަނީ މީހެއްގެ ބަންދާއި މެދު ގޮތެއް ނިންމުމުގައި …\nކްރިމިނަލް ކޯޓުގެ އިސްގާޒީ ޝަކީލްގެ ސުލޫކީ މައްސަލައެއް ބަލަނީ\nMay 04, 2021 އަބްދުﷲ ޔާމީން\nމިދިޔަ މަހުގެ ކުރީކޮޅު ގއ. މާމެންދޫގައި ހިންގި މާރާމާރީއެއްގައި ވަޅިން ހަމަލާދީ އަހުމަދު އުދައްޔު މަރާލި މައްސަލައިގައި ދައުވާ އުފުލާފައިވާ ތިން މީހުންގެ ބަންދަށް 30 ދުވަސް …\nއުދައްޔުގެ މަރު: ދައުވާ ލިބޭ ތިން މީހުންގެ ބަންދަށް 30 ދުވަސް\nApr 05, 2021 އަބްދުﷲ ޔާމީން\nޕީއެންސީގެ ރައީސް އަބްދުއްރަހީމް އަބްދުﷲގެ މައްޗަށް އުފުލާފައިވާ ދައުވާ އަކީ މަދަނީ މިންގަނޑުން ކުރިއަށް ނުގެންދެވޭނެ ދައުވާއެއް ކަމަށް ކަނޑައަޅައިދިނުމަށް އޭނާގެ ފަރާތުން ޝަރީއަތުގައި އެދިއްޖެއެވެ. އަބްދުއްރަހީމްގެ …\nހުށަހަޅާފައިވާ ދައުވާ އަކީ ކުރިއަށް ނުގެންދެވޭނެ ދައުވާއެއްކަމަށް ކަނޑައެޅައިދިނުމަށް އެދެފި\nApr 01, 2021 އަބްދުﷲ ޔާމީން\nފިލްމީ ތަރި މުހައްމަދު ޖުމައްޔިލު ނިމާލްގެ މައްޗަށް ކުޑަކުއްޖެއްގެ ހަށިގަނޑުގައި ޖިންސީ ނިޔަތެއް އޮވެގެން ގަސްތުގައި އަތްލުމުގެ ދައުވާ އުފުލައިފިއެވެ. މައުލޫމާތު ލިބިފައިވާ ގޮތުގައި ޖުމައްޔިލްގެ މައްޗަށް …\nޖުމައްޔިލްގެ މައްޗަށް ދައުވާކޮށްފި\nނޮވެމްބަރު 3، 1988 ގައި ރާއްޖެ އަށް ދިން އުދުވާނީ ހަމަލާގެ އިސް މޭސްތިރި، ހ. ހާޖަރާގޭ އަބްދުﷲ ލުތުފީ ބޭސްފަރުވާއަށް ރާއްޖެއިން ބޭރަށް ފޮނުވުމުން ފިލި …\nފިލި މައްސަލައިގައި ލުތުފީގެ މައްޗަށް7މަހުގެ ޖަލު ހުކުމެއް\nކަންނެލި ދޯނިން ކަނޑުމަގުން ރާއްޖެއަށް 130 ކިލޯގެ މަސްތުވާތަކެތި އެތެރެކުރަން އުޅުނު މައްސަލައިގެ އަޑުއެހުމެއް މާދަމާ ކްރިމިނަލް ކޯޓުގައި ތާވަލުކޮށްފިއެވެ. މި މައްސަލައިގެ އަޑުއެހުމެއް މާދަމާ ކްރިމިނަލް …\n130 ކިލޯ ޑްރަގްސްގެ މައްސަލައިގެ އަޑުއެހުން މާދަމާ\nFeb 27, 2021 އަބްދުﷲ ޔާމީން\nޓެކްސީ ޑްރައިވަރު ޤާސިމް ހަސަން މަރާލި މައްސަލައިގައި ދައުވާ އުފުލާފައިވާ އަދުހަމް މުހައްމަދު އަނެއްކާވެސް ކޯޓުގައި އެ ކުށަށް އިއުތިރާފްވެއްޖެއެވެ. ޤާސިމް މަރުގެ މައްސަލައިގައި މިއަދު ކުރިއަށް …\nޤާސިމް މަރާލި ކަމަށް އަދުހަމް އަނެއްކާވެސް އިއުތިރާފްވެއްޖެ\nރައްޔިތުންގެ މަޖިލީހުގެ ވިލިމާލެ ދާއިރާގެ ކުރީގެ މެމްބަރު އަހުމަދު ނިހާން ހުސައިން މަނިކްގެ މައްޗަށް އުފުލާފައިވާ ދައުވާތަކުގެ މިއަދުގެ ޝަރީއަތްވެސް ކުރިއަށް ނުގެންދެވި ނިންމާލަންޖެހިއްޖެއެވެ. އެމްއެމްޕީއާރްސީގެ ހިޔާނާތުގެ …\nނިހާންގެ މައްސަލަ މިއަދުވެސް ކުރިއަށް ނުގެންދެވުނު\nޓާމިނަލް ކެފޭ ތެރޭގައި ހުއްޓާ ތޫނު އެއްޗަކުން ހަމަލާދީ މަރާލި ހއ. ތަކަންދޫ އިބްރާހިމީ ހިޔާ، ނަދީމް އަބްދުއްރަހީމްގެ މަރުގެ މައްސަލާގައި ދައުލަތަށް ހެކިން ހާޒިރު ނުކުރެވިގެން …\nހެކިން ހާޒިރު ނުކުރެވި ނަދީމު މަރުގެ މައްސަލައިގެ އަޑުއެހުން ކެންސަލް ކޮށްފި


މައިނާ ހޮޓެލްސް އިން ފަރެހުގައި ހަދާ ރިސޯޓް 2021 ވަނަ އަހަރު ހުޅުވަނީ\nތައިލެންޑުގެ މަޝްހޫރު ހޮޓެލްސް ކުންފުނި، މައިނާ ހޮޓެލް ގުރޫޕުގެ ދަށުން ހިންގާ އަވާނީ ހޮޓެލްސް އެންޑް ރިސޯޓްސް އިން ބ. ފަރެހުގައި ހަދާ ރިސޯޓް 2021 ވަނަ އަހަރަށް ނިމޭނެ ކަމަށް މައިނާ ހޮޓެލްސް އިން ބުނެފި އެވެ.\nމައިނާ ހޮޓެލްސްގެ ސީއީއޯ ދިލިޕް ރާޖަކަރިއާއާ ހަވާލާދީ ހޮޓަލިއާ އިންޑިއާގައި ބުނެފައިވަނީ، 2021 ވަނަ އަހަރުގެ ކުރިން އެކުންފުނީގެ އިތުރު ހަތް ޕްރޮޕަޓީއެއް ހުޅުވޭނެކަމުގެ ޔަގީންކަން ޕާޓްނަރުން ދީފައިވާ ކަމަށެވެ. އެގޮތުން ރާއްޖެއާއެކު އިތުރު ތިން ގައުމެއްގައި އެކުންފުނީގެ ފުރަތަމަ ޕްރޮޕަޓީ ކުރިއަށް އޮތް އަހަރުތަކުގެ ތެރޭގައި ހުޅުވޭނެ ކަމަށް ވިދާޅުވެފައިވެ އެވެ.\n"އަވާނީ ފަރެސް މޯލްޑިވްސް ރިސޯޓު"ގެ ނަމުގައި ފަރެހުގައި ތަރައްގީ ކުރާ ރިސޯޓަކީ 70 މިލިއަން އެމެރިކާ ޑޮލަރު ހަރަދުކޮށްގެން ތަރައްގީކުރާ ރިސޯޓެކެވެ.\nދަރަވަންދޫ އެއާޕޯޓުން ސްޕީޑްބޯޓެއްގައި 30 މިނެޓުން އަދި މާލެއިން ސީ ޕްލޭންގައި 45 މިނެޓުން ދެވޭ ފަރެހަކީ 12.4 ހެކްޓަރުގެ ރަށެކެވެ. އެރަށަކީ 2016 ވަނަ އަހަރު ނޮވެމްބަރު މަހުގެ ތެރޭގައި ޓޫރިޒަމް މިނިސްޓްރީން ވިއްކައިލަން ހުށަހެޅި ރަށްތަކުގެ ތެރެއިން އެންމެ ބޮޑު އަގެއްގައި ވިއްކައިލަން ނިންމި ރަށެކެވެ.\nއަވާނީ ހޮޓެލްސް އިން ކުރިން ބުނެފައިވާ ގޮތުން ފަރެސް ތަރައްގީ ކުރަނީ ސްޓޭންޑަޑް ކޮޓަރިތަކާއި ވިލާސްތައް ހިމެނޭ ގޮތަށް 200 ކޮޓަރީގެ ރިސޯޓެއްގެ ގޮތުގަ އެވެ. އެ ރިސޯޓް ފުރަތަމަ ހުޅުވަން ހަމަޖެހިފައި އޮތީ 2019 އަހަރުގެ ފަހުކޮޅު އެވެ. ނަމަވެސް މިހާރު އެ ރިސޯޓް ހުޅުވޭނެ ކަމަށް ލަފާކޮށްފައިވަނީ އަންނަ އަހަރުގެ ފަހުކޮޅު އެވެ.\nމިއަހަރުގެ ފަހުކޮޅު އަވާނީގެ އިތުރު ދެ ޕްރޮޕަޓީއެއް ހުޅުވަން ވަނީ ނިންމައިފަ އެވެ. އެއީ ތައިލެންޑުގައި ހުޅުވާ ރިސޯޓަކާއި ޔޫއޭއީގައި ހުޅުވާ ހޮޓަލެކެވެ.\nއަންނަ އަހަރުގެ ތެރޭގައި ވިއެޓްނާމް، އޮމާން، ކެންޔާ އަދި ތައިލެންޑުގައި އެކުންފުނީގެ ޕްރޮޕަޓީސްތައް ހުޅުވަން ނިންމައިފައި ވާއިރު 2022 ވަނަ އަހަރު ވިއެޓްނާމުގައި ދެ ޕްރޮޕަޓީއަކާއި މެލޭޝިއާގައި ހޮޓަލެއް ހުޅުވަން ވަނީ ނިންމައިފަ އެވެ. އަދި 2024 ވަނަ އަހަރު މިޔަންމާގައި ވެސް ހޮޓަލެއް ހުޅުވާނެ ކަމަށް އެ ކުންފުނިން ބުނެ އެވެ.\nއަރުޝީފަށް ނެގީ 02/08/2020 10:40\nއެންމެފަހުން އަޕްޑޭޓްކުރީ 02/08/2020 10:40\nރިމާހް އިސާ 25 މިނެޓު ކުރިން